DARELS DŽERALDS

NOENKUROTAIS ŠĶIRSTS

DŽERALDS DARELS

NOENKUROTAIS

ŠĶIRSTS

DŽERALDS DARELS

NOENKUROTAIS ŠĶIRSTS

RĪGA «ZINĀTNE» 1981

Oerald Durrell THE STAT!ONARY ARK Collins, London, 1976

Gerald Durrell GOLDEN BATS AND P1NK PIGEONS Collins, London, 1977

Darels Dž.

Noenkurotais šķirsts / No angļu vai. tulk. H. Lapiņa; V. Flinta pēcvārds; Zin. redaktors Z. Spuris; V. Olivera un E. Martelmensa zīm. — R.: Zinātne, 1981. — 287 lpp., il„ 8 lp. il. — (Apvārsnis).

Grāmatā ietverti divi Di. Darela darbi — «Noenkurotais šķirsts» un «Zeltainie sikspārņi un sārtie baloži». Pirmajā stāstits par zooloģisko dārzu, ko Dž. Darels atbilstoši saviem ideāla zooloģiskā dārza principiem izveidojis Džersijas salā. «Zeltainie sikspārņi un sārtie baloži», savukārt, aizved lasītāju eksotiskajā, ar retiem dzīvniekiem bagātajā Maurīcijas salā, kur Darela ekspedīcija vāc papildinājumu šā zooloģiskā dārza iemītnieku saimei

No angļu valodas tulkojusi Helma Lapiņa Vladimira Flinta pēcvārds Zinātniskais redaktors Zandis Spuris Vil/ama Olivera un Edvarda Morlelmensa zīmējumi

Izdota saskaņā ar Latvijas PSR Zinātņu akadēmijas Redakciju un Izdevumu padomes lēmumu

Gerald Durrell, 1977 Gerald Durrell, 1977 Tulkojums latviešu valodā, pēcvārds Izdevniecība «Zinātne», RĪGA

Vāka foto — Phillip Coffey, Jersey Wilsllife Preservatlon Trust

NOENKUROTAIS ŠĶIRSTS

IEVADS

… Augļojieties un vairojieties, un piepildiet zemi, un pārvaldiet to, un valdiet pār zivīm jūrā un pār putniem apakš debess, un pār visām dvašām, kas lien virs zemes.

Bībele, Vecā derība, 1. Mozus gr. 1:28

Un es jūs ievedu auglīgā zemē ēst viņas augļus un viņas labumu. Bet, kad jūs nācāt iekšā, tad jūs manu zemi sagānījāt un darījāt manu īpašumu par negantību.

Bībele, Vecā derība, Jeremijas gr. 2:6

Šī ir grāmata par zooloģiskajiem dārziem vispār, bet jo sevišķi par vienu — par to, kuru es izveidoju Džersijas salā.

Varbūt cilvēki, kas paši cieši saistīti ar zooloģiskajiem dārziem, domās, ka esmu pārāk tiešs. Bet tāds esmu tadeļ, ka vēlos, lai zooloģiskie dārzi attīstītos un plauktu, lai tajos veiktu aizvien vairāk derīga, paliekama darba, lai tie nepanīktu un neaizietu postā mūsu bezdarbības un sabiedrības nosodījuma dēļ. Gluži otrādi, daudzos aspektos, kuriem pieskaros šai grāmatā, drīzāk esmu bijis pārāk iecietīgs.

Lai nu būtu kā būdams, visus tos, kuriem es liekos pārāk ass, aicinu atbraukt uz Džersiju un pateikt, ko esam darījuši aplam. Kritika mums palīdz attīstīties, un mēs no tās (cerams) varēsim kaut ko gūt.

Un pēdīgi — vai drīkstu atzīties? Esmu centies par tematu, kas man šķiet nopietns, runāt nopietni, tomēr mēģināju nopietnību mīkstināt, pastāstot anekdotiskus notikumus, kuri ilustrē manu domu un vienlaikus atklāj mana darba jautrās puses. Varbūt kāds iebildis pret to, ko pirmajā mirklī var uzskatīt par frivolu pieeju, tādam gribu vienīgi paskaidrot: ja manis paša un visu pārējo dzīvnieku — sākot ar politiķiem un beidzot ar pāviem — ērmotības man neliktos neatvairāmi komiskas, es nemaz nebūtu spējis ķerties pie tā darba, kuru daru. Pašreizējā situācija pasaulē, vērojot ar biologa acīm, ir tik draudīga un nākotne šķiet tik tumša, ka cilvēkam nepieciešami humora jāņtārpiņi, kas mazliet pagaismotu ceļu.

PIRMĀ NODALA

ŠĶIRSTA NOLAIŠANA

Visiem šajā grāmatā ietvertajiem piemēriem ir viena pamatdoma: turpinādams postīt dabu, cilvēks zāģē zaru, uz kura pats sēž, jo saprātīga dabas aizsardzība vienlaikus ir arī visas cilvēces aizsardzība.

Vinsents Zisvilers. Izmirušie un izmirstošie dzīvnieki

Mūsdienu Rietumu tehniskās kultūras galvenais trūkums ir tas, ka tā ieguvusi spēju ļoti īsā laikā pilnīgi iznīcināt dzīvību plašā apkārtnē, bet neapzinās daudzos blakusefektus, ko šī darbība izraisa.

Di. S. R. Eirs. Dabas aizsardzība un produktivitāte

Zooloģisko dārzu bioloģija ir pavisam jauna zinātne, un pašlaik daudzu zooloģisko dārzu vadītājiem nav pat nojausmas, ka tāda eksistē Dažā labā vietā neviens pats nedomā par to, cik svarīga loma mūsdienās ir zooloģiskajiem dārziem vai cik svarīgai tai vajadzētu būt.

Heini Hedigers. Cilvēks un dzīvnieks zooloģiskajā dārzā

Kaut kādā veidā es visu mūžu esmu bijis saistīts ar zooloģiskajiem dārziem. Jau pašā agrīnākajā bērnībā, kad man bija vēl tikai divi gadi un mūsu ģimene dzīvoja Centrālindijā kādā pilsētiņā, kas lepojās ar savu zvērnīcu, es esot bijis gluži ķerts uz dzīvniekiem. Divi lāgi dienā, kad mana nabaga auklīte apvaicājusies, kurp mēs varētu doties pastaigā, es esot vilcis viņu gar smirdošajiem krātiņiem, kuros mituši noplukuši eksponāti. Ja viņa mēģinājusi šajā rituālā kaut ko grozīt, es esot saniknojies un tik neganti bļāvis, ka mani brēcieni bijuši dzirdami līdz Bombejai dienvidos un līdz pat Nepālas robežai ziemeļos. Ņemot to vērā, nemaz nejutos pārsteigts, uzzinājis no mātes, ka pirmais vārds, ko es esot iemācījies cik necik skaidri izrunāt, bijis zoo.

Un kopš viņiem laikiem tas man bijis mutē nemitīgi, skanējis visās sajūsmas un izmisuma niansēs.

Gluži dabiski, ka šī pirmā pieredze modināja manī neremdināmu vēlēšanos tikt reiz pašam pie sava zvērudārza. Un tā no divu līdz sešu gadu vecumam es centīgi gatavojos tai dienai, kad man piederēs dzīvnieku kolekcija, — vācu kopā visu, ko vien varēju sadabūt, sākot ar mailītēm un beidzot ar mitrenēm, un šo radību aizvien lielākā skaitā iemitināju savā guļamistabā vai arī nēsāju līdzi. Ap to laiku mēs pārcēlāmies uz Grieķiju, kur es dzīvoju lielā brīvībā un varēju pilnā mērā nodoties savai kaislībai — savvaļas dzīvnieku vākšanai "un pētīšanai. Man lieti noderēja viss — no ūpja līdz skorpioniem. Vēlāk, atgriezies Anglijā, es sapratu: ja ceru jel kad mūžā tikt pie sava zooloģiskā dārza, man vispirms jāiegūst zināma pieredze saskarē ar lielajiem dzīvniekiem, piemēraļp, lauvām, bifeļiem un žirafēm, kurus es, lai cik dedzīgi to vēlētos, tomēr nevarētu ievietot ne pagalmā, ne guļamistabā, nemaz jau nerunājot par kabatām. Tādēļ iesniedzu lūgumu un, man par lielu laimi, tiku pieņemts darbā Vipsneidas zooloģiskajā dārzā, kas ir Londonas zooloģijas biedrības filiāle Bedfordšīrā. Es kļuvu par zvēru kopēju praktikantu; tituls skanēja lepni, bet īstenībā tas nozīmēja, ka esmu palīgstrādnieks, ko norīko visur, kur vien darāms kāds netīrāks darbs. Daudzējādā ziņā tas bija ideāls treniņš, jo iemācīja man (ja neko vairāk) vismaz to, ka nodarboties ar dzīvniekiem galvenokārt ir darīt netīru, ļoti necilu darbu, taču tas man deva iespēju rast kontaktu ar daudziem brīnišķīgiem radījumiem, sākot ar emu un beidzot ar ziloņiem. Aizgājis no Vipsneidas, nākamos desmit gadus pavadīju, vācot savvaļas dzīvniekus: es finansēju un pats vadīju desmit lielas ekspedīcijas uz dažādām pasaules malām, lai savāktu dzīvniekus zooloģiskajiem dārziem.

Jau Vipsneidā un vēlāk četrās pirmajās ekspedīcijās manī sāka mosties šaubas par zooloģisko dārzu jēgu. Es neapšaubīju to nepieciešamību, jo biju un vēl joprojām esmu pārliecināts, ka zooloģiskie dārzi ir ļoti svarīgs iestādījums. Šaubas man uzmācās vienīgi par to, vai daudzi zooloģiskie dārzi ir pareizi noorganizēti un vai lielākā daļa šo dārzu kalpo savam īstajam mērķim. Pirms sāku strādāt Vipsneidā, es biju tāds zoomaniaks, ka man likās: pietiek kaut ar niecīgāko domiņu nokritizēt kādu zooloģisko dārzu, lai mani par sodu uz vietas nospertu zibens. Taču Vipsneidā un vēlāk dzīvnieku vācēja darbā gūtā pieredze (apmeklējot daudzus zooloģiskos dārzus) darīja manu prātu aizvien nemierīgāku. Un, jo vairāk vēroju, jo drošāk sāku secināt, ka parastajos vidusmēra zooloģiskajos dārzos ir daudz, ko kritizēt, ka daudz ko vajag kritizēt, lai zooloģiskais dārzs kā zinātniski nozīmīgs institūts, kādam tam, pēc manām domām, jābūt, izkļūtu no strupceļa, kurā vairums bija iemaldījušies un no kura tie kopš savas pastāvēšanas sākumiem nemaz nebija centušies izkļūt. Taču kritizēt virves dejotāju, ja pats neesi gaisā uz virves šūpojies, bija pārāk vientiesīgi, un tādēļ manī aizvien stingrāk nobrieda apņēmība tikt pašam pie sava zooloģiskā dārza.

Cik zemā līmenī zooloģiskie dārzi jau noslīdējuši sabiedrības acīs, to es īsti konstatēju tad, kad redzēju, kā manas apkārtnes cilvēki reaģē, uzzinājuši, ko esmu nolēmis darīt. Ja es būtu stāstījis, ka gatavojos atvērt plastmasas flakonu fabriku, dibināt popmūzikas ansambli, organizēt striptīza klubu vai uzsākt ko citu, kas nepārprotami nāktu par labu cilvēcei, sabiedrība to nešaubīdamās būtu novērtējusi ļoti atzinīgi. Bet zvērudārzu? Vietu, kurp vecāki bez sevišķa prieka ved bērnus, lai mazie varētu pajādelēt uz ziloņa un pārēsties saldējumu? Vietu, kur nebrīvē moka dzīvniekus? Es taču to nedomājot nopietni? Kādēļ gan neko citu, bet tieši zvērudārzu?

Zināmā mērā es jautātājus sapratu un pat biju ar viņiem vienisprātis. Uz viņu jautājumiem atbildēt nebija viegli, jo viņu izpratne par zooloģisko dārzu bija pavisam citāda nekā manējā. Visam pamatā ir fakts, ka pagātnē — un pat mūsu dienās — tikai nedaudzi cilvēki, tiklab zinātnieki, kā ari laji, prot pareizi novērtēt laba zooloģiskā dārza nozīmi. Gandrīz neviens to neuzlūko par nopietnu zinātnisku iestādi, un tikai retais izprot, ka zooloģiskais dārzs spēj pavērt milzu iespējas svarīgam pētniecības, dabas aizsardzības un audzināšanas darbam. So nezināšanu un neizpratni lielā mērā veicinājuši paši zooloģiskie dārzi, jo daudzos vadība neapzinās plašās zinātniskās iespējas un ļauj cilvēkiem vērtēt zvērudārzus kā izklaidēšanās vietu. Tādēļ nav jābrīnās, ka publika un visa zinātnieku brālība uzskata zooloģiskos dārzus par izpriecu iestādījumu — gan ne tik viegli pārvietojamu un arī ne ar tik interesantu programmu kā cirks, bet zinātniskās nozīmības ziņā apmēram tādā pašā līmenī. Vairums zooloģisko dārzu veicina šāda uzskata rašanos, jo lielākajai daļai cilvēku vārds «zinātnisks» ir sinonīms vārdam «garlaicīgs» un tādēļ nav cerību uz izpārdotu namu.

Taču zvērudārzs paver tādas iespējas, kādas nevar sagādāt neviens līdzīgs pasākums. Ideāls zooloģiskais dārzs būtu komplekss, kurā apvienots laboratorijas, zinātniskās pētniecības un dabas aizsardzības darbs. Mūsu zināšanas pat visparastāko dzīvnieku bioloģijā ir nožēlojami paviršas, un tieši tādēļ zooloģiskie dārzi var kļūt par ļoti vērtīgu avotu trūkstošās informācijas iegūšanai. Ka tādējādi iespējams atvieglot kādas sugas saglabāšanu savvaļā, par to nav šaubu, jo nevar runāt par sugas saglabāšanu, ja mēs nekā nezinām par tās dzīves funkcijām. Pareizi noorganizēts zooloģiskais dārzs rada visus priekšnoteikumus šādam darbam.

Ikvienam ir tīkamāk pētīt dzīvniekus savvaļā, taču dzīvnieku bioloģijā ir daudz aspektu, kas vieglāk izpētījami zooloģiskā dārza apstākļos, un ir pat tādi aspekti, kurus pienācīgi var izpētīt vienīgi tad, ja dzīvnieks atrodas kontrolējamā vidē, teiksim, zooloģiskajā dārzā. Savvaļā, piemēram, ir gandrīz neiespējami precīzi noteikt dzīvnieku grūsnības periodu vai diendienā izsekot mazuļu attīstībai, augšanai un tā joprojām. Tas viss labi novērojams zooloģiskajā dārzā. Tādēļ zvērudārzs, ja tas labi noorganizēts un tiek labi vadīts, ir neizsmeļama vērto tīgas informācijas krātuve, ja vien dzīvniekus novēro rūpīgi un rezultātus kārtīgi apkopo.

Liela loma zooloģiskajiem dārziem ir ari audzināšanā. Tagad, attīstoties milzīgajām pilsētām — megapolēm, mēs esam laiduši pasaulē jaunu paaudzi, kas aug bez iespējas papriecāties par suni, kaķi, zeltzivtiņām vai viļppapagaili, aug stāvgrūdām sastatītajos debesskrāpju zārkos, paaudzi, kas domā, ka piens rodas pudelēs, un neiepazīst ne govi, ne zaļo zāli, neapjauš sarežģīto sakarību starp vienu un otru. Šai paaudzei vai tās pēcnācējiem vienīgi zooloģiskie dārzi varēs parādīt radījumus, kas atšķiras no viņu sugas, bet tāpat grib apdzīvot planētu kā viņi.

Un vispēdīgi — zooloģiskie dārzi ir neiedomājami svarīgs faktors sugu saglabāšanā. Pirmkārt, vajadzētu pacensties zvērudārza kontrolē pavairot iespējami daudz kādas sugas pārstāvju, tādā kārtā samazinot attiecīgo dzīvnieku skaita izsīkšanu savvaļā. Vēl svarīgāka ir iespēja radīt dzīvotspējīgu vaislinieku grupas tām sugām, kuru populācija savvaļā bīstami sarukusi. Daudzi zooloģiskie dārzi to jau darījuši un dara ar labiem panākumiem.

Līdztekus aptuveni tūkstotim dzīvnieku sugu, kam draud pilnīga iznīcība, no ļoti daudzām sugām palicis tik maz pārstāvju, ka obligāti jāsāk to ieaudzēšana pēc noteiktas programmas un jāķeras pie daudz stingrākām faunas aizsardzības metodēm. Šajos gados esmu runājis ar daudziem cilvēkiem (arī zooloģisko dārzu direktoriem), kuriem ir gaužām vājš priekšstats par kontrolētas dzīvnieku pavairošanas iespējām un tās nozīmi faunas saglabāšanā un lāgā nav pat ienākusi prātā doma par šāda darba nepieciešamību. Pēdējā laikā tomēr progresīvākie zooloģiskie dārzi un reālistiskāk noskaņotie dabas aizsardzības kustības piekritēji sākuši domāt par zooloģisko dārzu bankām dažu sugu saglabāšanai. Dēvēsim tās par kritiskā līmeņa sugām. Tas nozīmē: ja kādas dzīvnieku sugas populācija noslīdējusi līdz kritiskajam līmenim, visiem spēkiem jācenšas šo sugu saglabāt savvaļā, bet bez tam profilaktiskā kārtā jārada arī dzīvotspējīga vaislas dzīvnieku grupa kādā zooloģiskajā dārzā vai, vēl labāk, tieši šim nolūkam jāizveido īpašs vaislošanas centrs. Ja savvaļā dzīvojošajiem uzbruktu nediena, jūsu dzīvnieki būs drošībā. Vēl vairāk — Ja dabiskajā vidē šī suga pilnīgi iznīktu, tomēr paliktu kodols, no kura vēlāk piemērotās vietās iespējams sugu atjaunināt dzīvošanai savvaļā agrākajā areālā.

Šāda dzīvnieku pavairošana nebrīves apstākļos jau izrādījusies lietderīga un dažkārt pat līdzējusi paglābt no izmiršanas vairākas sugas, piemēram, milubriedi, sumbru, baltraibo govj antilopi, Havaju zosi un citas. Tomēr zooloģisko dārzu, kas ar to nodarbojās, bija maz, un tie varēja palīdzēt tikai nedaudziem dzīvniekiem. To dzīvnieku saraksts, kuriem, lai glābtos no iznīcības, vajadzīga cilvēka palīdzība, drausmīgā ātrumā stiepās arvien garāks. Es sapratu — ja nesāksim veltīt vairāk uzmanības faunas saglabāšanai tieši šādā veidā, daudzām dažādu dzīvnieku sugām draud pilnīga iznīcība.

Vissvarīgāk, manuprāt, ir, lai jau pastāvošie zooloģiskie dārzi šim ne uz mirkli neatliekamajam darbam pievērstos daudz lielākā mērā, nekā tas tiek darīts. Ikvienam jaunizveidotam dārzam to vajadzētu uzskatīt par savu galveno uzdevumu. Pienācis laiks, kad nepieciešams atvērt nevis jaunus plašus, bet gan nelielus, specializētus zooloģiskos dārzus, kas visus pūliņus, laiku un rūpestus ziedotu to dzīvnieku kontrolētai pavairošanai, kuriem palīdzība sevišķi nepieciešama. Svarīgi ir ari, lai šāds dārzs spētu palīdzēt saglabāt eksistenci šķietami neinteresantiem un nepievilcīgiem dzīvniekiem, par kuriem parasti maz liekas zinis, jo tie nav «kases gabali»; šādā dārzā varētu pievērsties apdraudēto sugu pārstāvju vairošanai (vismaz tik ilgi, līdz populācijai vairs nedraud briesmas) un dzīvotspējīgu vaislas grupu izveidošanai. Tad šāds dārzs būtu ne tikai patvērums dzīvniekiem, bet arī pētniecības centrs un, kas vissvarīgāk, lieliska izmēģinājumu stacija. Dzīvnieku, it īpaši retu un vāru dzīvnieku, turēšana un kopšana ir māksla, kas jāmāca un jāmācās. Diemžēl agrāk (un daudzos zooloģiskajos dārzos vēl šobaltdien) ļaudis, kurus pieņem darbā dzīvnieku kopšanai un uzraudzīšanai, ir tādi, kas savas apšaubāmās «dotības» daudz labāk varētu likt lietā citur.

Kaut arī man pašam nepieciešamība pēc tāda veida zooloģiskā dārza, kādu es gribēju veidot, šķita acīm redzama, tomēr toreiz man nācās sastapties (un, lai gan mazākā mērā, arī tagad vēl jāsastopas) ar visai sīkstu pretestību no, ja tā varētu teikt, iesīkstējušo zinātnieku puses. Bija gaužām grūti viņiem ieskaidrot, ka kontrolēta

Hzīvnieku audzēšana ir ļoti vēlama un izmantojama kā paralēla līnija tradicionālajām faunas saglabāšanas metodēm, kādas ir rezervātu, nacionālo parku veidošana un tā tālāk. Ilgus gadus, tiklīdz reprezentablos dabas draugu forumos aizsāku šo tematu, visi raudzījās uz mani tādām acīm, it kā es nule būtu atzinies, ka uzskatu nekrofiliju par ideālu veidu dzimstības kontrolei.

Doma, ka zooloģiskais dārzs nav nekas vairāk kā Viktorijas laika zvērnīca, bija pārlieku dziļi iesakņojusies, un likās gandrīz neiespējami piespiest cilvēkus ticēt, ka tam var būt daudz nopietnāki uzdevumi. Galvenais iebildums bija tas, ka visi zvērudārzi tiekot slikti vadīti un gandrīz nevienā nepastāvot ne vēlēšanās, ne iespēja palīdzēt sugu saglabāšanā ar kontrolētu vaislas programmu īstenošanu. Ar lielmanīgi nevērīgo pieeju — «zvēru jau pasaulē netrūkst» zooloģiskie dārzi kļuva par savvaļas faunas izskaudējiem, tie iznīcināja lielu daudzumu dzīvnieku, lai atjauninātu savas kolekcijas, kurās neveiksmju, sliktas kopšanas vai abu šo iemeslu dēļ bija aizgājuši bojā eksponāti. Esot pārāk daudz zooloģisko dārzu (tā iebilst faunas aizsargātāji), kas vārdos dižojoties diezin kā, bet praktiski sugu saglabāšanas labā nekā derīga nedarot, pārāk daudz tādu zooloģisko dārzu, kas cenšas iegūt retus dzīvniekus, lai pievilinātu apmeklētājus un gūtu slavu, pārāk daudz zooloģisko dārzu, kuru plaši izreklamētajiem «faunas saglabāšanas centieniem» ar saprātīgu darbu šai virzienā tikpat daudz kopīga kā puķu kastītei uz palodzes ar apmežošanas programmu.

Diemžēl šāda kritika lielā mērā ir pamatota vēl tagad. Mani paskaidrojumi, ka es nemaz nevēlos palielināt parasto zooloģisko dārzu skaitu, bet runāju par specializētiem dārziem ar rūpīgi izstrādātu programmu mērķtie- cīgai dzīvnieku pavairošanai, tika teikti kurlām ausim. Šādos apstākļos patiesi vajadzēja visai lielu apņēmību, lai atvērtu vēl vienu zooloģisko dārzu, pat ja bija iecerēts veidot kaut ko pavisam atšķirīgu no tiem, kas jau pastāvēja. Es sapratu, ka nav nozīmes gaidīt atbalstu un atsaucību no savvaļas dzīvnieku aizsardzības speciālistiem. Jāsāk tikai īstenot savu ieceri un jāredz, kā tas izdosies.

Nebiju tik liels optimists, lai nepadomātu par kādu svarīgu faktu. Pat ja man uzsmaidītu veiksme, tas, ko es radīšu, būs tikai mazs zobratiņš lielajā, sarežģītajā sugu saglabāšanas mašīnā. Un tomēr tas būs zobratiņš, kura līdz šim trūcis, un, pēc manas pārliecības, — ļoti nozīmīgs. Padomājiet, cik bezgala daudz vajag sīciņo, bet gardo garnelīšu, cik daudz vajag planktona, lai varētu izaugt un dzīvot zilais valis!

Drīz vien man atklājās, ka brīnišķīgi gan ir iecerēt lielus, spožus pasākumus, taču bez stingra pamata tie nav nenieka vērti. Un stingrais pamats bija nauda. Vislielākās grūtības man sagādāja tas, ka gribēju radīt kaut ko tādu, kas nevarēja nest peļņu un nekad arī nenesīs. Es skaidri zināju: ja gribēšu savu ieceri īstenot, katrs iegūtais penijs būs jāiegulda atpakaļ pasākumā. Vidusmēra rēķinvedī — šā slāņa cilvēkiem, kā zināms, bezrūpība un vieglprātība nav raksturīga — doma par naudas aizņemšanos, lai uzsāktu kaut ko, kas nenesīs peļņu, izraisa nervu sabrukumu. Kad cēlu savu ideju priekšā, banku direktoriem, efekts bija vel satriecošāks. Nekad pirms tam nebiju varējis pat iedomāties, cik apbrīnojami skeptiska izteiksme spēj atplaiksnīt tāda gudra un pieredzējuša bankas direktora skatienā.

Un tomēr šai drūmajā tumsībā pēkšņi iespīdēja mazs gaismas stariņš. Kādā bankā man solīja: ja vien es varot sagādāt garantiju, banka man aizdevumu piešķiršot. Viņi mani brīdināja vislaipnākajā veidā, taču neslēpjot savu pārliecību, ka man vislabākais būtu aiziet mājās, iekāpt siltā vannā un pārgriezt vēnas. Vismaz tāda man šķita brīdinājumu īstā jēga. Tomēr es nelikos ne dzirdis. Galvenā problēma bija: ko izmantot par garantiju? Un beigu beigās šī problēma nemaz nebija tik sarežģīta, kā sākumā likās, jo man piederēja tikai viena vienīgā vērtība, kuru es, piesardzīgi izsakoties, varēju izmantot garantijai, proti, mans rakstnieka vārds. Ja tā vispār bija garantija, tad, jāteic gan, visai nedroša; bet es biju uzrakstījis trīs grāmatas, kam bija labi panākumi, un savā vientiesībā nespēju iedomāties, kālab lai neuzrakstītu vēl kādu. Kādēļ nemēģināt aizņemties naudu, izmantojot drošībai savus vēl neiecerētos meistardarbus? Sajūsmināts par to, ka biju atklājis sevī tādas veikalnieka dotības, par kādām man pašam līdz tam nebija ne jausmas, steidzos pie sava toreizējā izdevēja Rūperta Hārta-Deivisa un sāku plaši, daiļrunīgi un mazliet nesakarīgi klāstīt savus nodomus. Es savus argumentus aizstāvēju tik neatlaidīgi, ka pieveicu nabaga Rūpertu, un viņš teicās esam ar mieru garantēt man divdesmit piecus tūkstošus mārciņu aizņēmuma, tikai lai es par attiecīgo summu apdrošinot dzīvību (gadījumam, ja mani aprītu lauva, pirms esmu paguvis parādu atmaksāt). To es ar mīļu prātu izdarīju.

Kad nu biju ticis pie nepieciešamajiem līdzekļiem, nākamā problēma bija atrast vietu, kur pasākumu realizēt. Visideālāk būtu bijis izveidot zinātniskās pētniecības un vaislas staciju, kas nebūtu pieejama publikai, taču apzinājos, ka tas nebūs iespējams. Apmeklētāji mums būs vajadzīgi ne tikai ikdienas izdevumu segšanai, bet arī procentu nomaksai un aizņēmuma atmaksāšanai. Zooloģiskajam dārzam tātad jāatrodas vai nu tādā.vietā, kur tuvumā ir biezi apdzīvots centrs, vai arī tādā, uz kurieni daudz cilvēku brauc atpūsties.

Vispirms ieprātojos par Bornmutu, kas no visiem viedokļiem šķita ideāla. Esmu jau citā grāmatā rakstījis, kā cīnījos, lai realizētu savu pasākumu šai pilsētā un vēlāk Pūlā, kura atrodas turpat tuvumā. Negribu skumjo stāstu atkārtot vēlreiz. Aprobežošos ar atgādinājumu, ka abu pilsētu municipalitātē sastapos ar tādu stūrgalvību un tik tuvredzīgu vienaldzību, ka pilnīgi atteicos no mēģinājuma kaut ko uzsākt Anglijas dienvidu piekrastē. Likās, visa Anglija ir sētin nosēta ar aprobežotiem pilsētas valžu vīriem, tādā makiavelliskā viltībā sasaistīta birokrātijas valgos, ka ikviens, ar to visu sastapies, jūtas kā iepinies milzu zirnekļa tīklā. Sapratis, ka Anglijā man nav ko cerēt, sāku lūkoties pēc tālākiem apvidiem. Katrā ziņā gribēju apmesties kādā nelielā centrā, turklāt tādā, kuram ir pašnoteikšanās tiesības. Sī doma nemaz nebija tik neprātīga, kā izklausās, jo man tūliņ iešāvās prātā divas vietas, abas (ne pārāk cieši) saistītas ar Apvienoto karalisti, tomēr ar pašvaldības tiesībām. Viena no tām bija Menas sala Īrijas jūrā, otra — Normandijas salas, kas atrodas Angļu kanālā, tuvāk pie Francijas nekā pie Anglijas krastiem. Pārbaudījis apstākļus, es no Menas salas atteicos, jo sapratu, ka tā ir pārāk tālu ziemeļos un klimats manam pasākumam tur būtu par skarbu. Džersija, lielākā no Normandijas salām, šķita daudz pieņemamāka. Taču atkal viens āķis: šai salā es nepazinu nevienas dvēseles.

No jauna izsūdzēju bēdas savam daudz cietušajam izdevējam Rūpertam, un viņš vēlreiz kļuva par manu glābēju. Rūperts uzrakstīja ieteikumu kādam majoram Frei- zeram, kurš dzīvoja Džersijā un, nekā ļauna nenojauzdams, bija apsolījis izvadāt mani pa salu, lai palīdzētu atrast manām vajadzībām piemērotu īpašumu un zemes gabalu. Tā nu es kopā ar sievu Džekiju aizlidoju uz Džersiju, kur majors Freizers mūs sagaidīja, izvadāja mašīnā pa salu un izrādīja daudzas vietas, kuras mums dažādu iemeslu dēļ tomēr nelikās pieņemamas. Diezgan nospiestā garastāvoklī devāmies uz majora mājām, lai ieturētu lenču. Šīs mājas bija Lezogras muiža, būvēta no Džersijas skaistā zeltītu rudens lapu krāsas granīta; tai bija plašs ar mūri apjozts dārzs un pagalms, kurā iebraucām caur divām brīnišķīgām piecpadsmitā gadsimta arkām; visa šī godība pletās uz lēzeniem pauguriem apmēram trīsdesmit piecu akru platībā. Jau pirmajā acu uzmetienā redzēju, ka tieši šī ir tā vieta, kas man vajadzīga. Tomēr man likās gaužām nepiedienīgi, sēžot pie kāda cilvēka pusdienu galda, mēģināt viņu izdzīvot no sentēvu mājokļa. Beidzot, cik vien smalkjūtīgi pratu, uzsāku sarunu. Biju ļoti pārsteigts, uzzinājis, ka majors vēlētos pārcelties uz Angliju, jo Lezogra privātpersonai izmaksājot pārāk dārgi. Viņš teica, ka labprāt iznomātu muižu man, turklāt piedāvāja pat iespēju vēlāk, kad būsim tikuši uz kājām, to nopirkt. Devāmies tūliņ pie vietējiem varasvīriem, kuri par manu ideju likās patiesi sajūsmināti. Tā es trijās dienās biju atradis tieši tādu objektu, kāds man bija vajadzīgs, ieguvis visas pasākumam nepieciešamās atļaujas, kā arī Džersijas Štatu (tā šeit dēvē vietējo valdību) sirsnīgu svētību. Trijās dienās panācu to, ko man nebija izdevies izcīnīt gandrīz gadu ilgos cīniņos ar Anglijas smago birokrātijas aparātu. Es nolēmu, ka tāds neliels, bet garā vienots apvidus ar paš- noteikšanos patiesi ir ko vērts.

Sākuma stadijā mūsu zooloģiskais dārzs nebija nekāds krāšņais. Dzīvnieku novietnes, kaut arī savam mērķim atbilstošas, neizskatījās diezcik pievilcīgas, bet tur bija vainojami mūsu ierobežotie naudas līdzekļi, tādēļ cerējām, ka, pieņēmušies spēkā un turībā, varēsim tās aizstāt ar jaunām. Arī zooloģiskā dārza tapšanas laikā man bija jārūpējas par naudas pelnīšanu gan iztikai, gan aizdevuma atmaksai. Lai iegūtu vielu rakstīšanai, vajadzēja atkal doties ekspedīcijās, un man pašam tas, protams, šķita gaužām jauki, jo nu es pirmo reizi mūžā skaidri zināju, kas notiks ar maniem dzīvniekiem (kā tos kops un novietos) pēc tam, kad būšu tos atvedis. Taču braukt ekspedīcijā nozīmēja atstāt zooloģisko dārzu, kurš īstenībā bija vēl nepiedzimis bērns, direktora valdīšanā un pārziņā. Un drīz vien sapratu, ka daru drausmīgi aplam. Atgriezies no pirmās ekspedīcijas, redzēju, ka jāatsakās no nākamās, ko biju iecerējis, un pašam jāpārņem dārza vadība, lai pasākums nepiedzīvotu bankrotu. Turpmākie divi gadi bija, maigi izsakoties, ļoti grūti, jo vajadzēja aizņemties vēl vairāk naudas, ja negribēju pieredzēt sava lolojuma bojāeju, tikko tas sāk veidoties, un bez tam nācās turpināt rakstīšanu, lai nopelnītu iztiku un sāktu atmaksāt parādus, kas bija pieņēmuši pavisam netīkamus apmērus.

Man bija laimējies jau pašā sākumā sakomplektēt ļoti strādīgu un aizrautīgu cilvēku štatu. Bez viņiem mans pasākums neapšaubāmi būtu iznīcis dīglī. Es viņiem izskaidroju finansiālās grūtības un norādīju, ka mēs ne mirkli nevaram būt droši, vai izdosies dārzu nostādīt uz kājām, un ka viņiem būtu daudz izdevīgāk iet projām un strādāt vietā ar pieklājīgu algu un nodrošinātu nākotni. Būšu viņiem mūžam pateicīgs par to, ka visi izšķīrās par palikšanu, un pēc ilgām mokām un uztraukumiem, pēc daudzām nestundām, kad mēs vārda vistiešākajā nozīmē nezinājām, vai spēsim savu zooloģisko dārzu noturēt pat līdz nedēļas beigām, mums tomēr izdevās to ievirzīt atpakaļ sliedēs. Sākumā ļoti lēni, bet tad arvien straujāk tas sāka plaukt un vērsties plašumā. Trīs gadus mēs rāvāmies melnās miesās, veidodami pamatus nākotnes celtnei.

Mūsu zooloģiskais dārzs bija nostiprinājies. No ienākumiem, ko ieguvām par biļetēm, tas gadiem ilgi būtu varējis pastāvēt kā necils, neliels zvērudārzs, bet neba tāds bija mans nodoms, to dibinot. Šādu neievērojamu «sētas puses» zooloģisko dārzu bija pārpārēm, un nekas lietderīgs tajos netika darīts. Ja vēlējos dārzu paplašināt un pārvērst par to, ko biju iecerējis, man bija nepieciešami līdzekļi no ārpuses. Vienīgā iespēja tos iegūt bija pārvērst dārzu par zinātnisku trestu.

Kā vēlāk uzzināju, Amerikā tresta vārdu parasti lieto, lai apzīmētu kredītiestādes, organizācijas naudas sadalei. Turpretim Anglijā par trestiem dēvē arī apvienības vai klubus, kuri gan vairāk ieinteresēti naudas iegūšanā nekā sadalē. Es gribēju dibināt zinātniska tipa trestu, kuru varētu klasificēt kā filantropisku institūtu, kas nenes pelņu un tādēļ netiek aplikts ar ienākuma nodokli, turklāt vēl bauda priekšrocību, ka drīkst pieņemt labprātīgus ziedojumus no saviem atbalstītājiem, nemaksājot nodokli, kuru jau automātiski samaksājis ziedotājs.

Tresta statūtus un nolikumus izstrādāja vesels pulks juristu un rēķinu pratēju, kuru apsvērumos parastais cilvēks nespēj tikt gudrs. Nolēmām to nosaukt par Džersijas Savvaļas dzīvnieku aizsardzības trestu. Pēdīgi izkristalizējās tresta mērķi, un tie bija šādi:

Popularizēt visā pasaulē interesi par savvaļas dzīvniekiem.

Kontrolētos apstākļos izveidot vaislas grupas no to sugu dzīvniekiem, kurām savvaļā draud iznīcība.

Organizēt īpašas ekspedīcijas, lai glābtu nopietni apdraudētas dzīvnieku sugas.

Pētījot šo dzīvnieku bioloģiju, uzkrāt un apkopot datus, kas palīdzētu aizsargāt apdraudētās sugas savvaļā.

Tresta līdzdalībnieku sākotnējais sastāvs izveidojās visai kuriozā kārtā. Gluži dabiski, ka jau tad, kad tikko sāku rakstīt grāmatas, man no prāta neizgāja iecerētais zooloģiskais dārzs, kuru vēlāk varētu pārvērst par trestu, un tādēļ biju rūpīģi sakārtojis gadu gaitā saņemtās atzinīgās lasītāju vēstules. Man likās, ikviens, kam patīk manas grāmatas un kas papūlējies man par to atrakstīt vēstuli, droši vien būs ar mieru kļūt par tresta dibināšanas līdzdalībnieku. Tādēļ, kad trests bija nodibināts un proklamēts, es personiski rakstīju šiem cilvēkiem un lūdzu, vai viņi nebūtu ar mieru mūs atbalstīt. Mums par lielu prieku, vairums tiešām piekrita. Tā radās tresta līdzdalībnieku kodols.

Taču bija vēl viena ļoti svarīga problēma, ko vajadzēja atrisināt, pirms trests pārņēma dārza vadību, proti, parāds, ar kura palīdzību bija radīts tas, kam jākļūst par tresta galveno mītni. Es sapratu: ja šāds trests tiek nodibināts, lai vēlāk izvērstos par zinātniski nozīmīgu organizāciju, tas nedrīkst pūrā saņemt līdzi parādu trīsdesmit piecu tūkstošu mārciņu apmērā, jo ar tādu nastu tas nevarētu ne plaukt, ne zelt. Man bija tikai viena izeja: pārņēmu visus parādus savā kontā. Tas nozīmēja — kad juridiskās' formalitātes bija nokārtotas un trests sāka darboties, es zooloģisko dārzu ar visu, kas tajā at

radās, parādu nenoslogotu nodevu tresta pirmajiem līdzdalībniekiem un valdei.

Nu jau pagājis divpadsmit gadu kopš tās dienas un trests izaudzis par žirgtu bērnu. Es tīšām to nosaucu par bērnu, jo priekšā vēl garš ceļš, taču mums ir krietns pamats, uz kura būvēt pārējo. Sājos divpadsmit gados esam daudz paveikuši. Dzīvnieku sākotnējo sastāvu, kas bija parasta zooloģiskā dārza jauktā kolekcija, esam visai plašā mērā nomainījuši pret dzīvotspējīgām apdraudēto sugu vaislas kolonijām, tādēļ mūsu kolekcijā tagad sugu ir mazāk, toties tās pārstāvētas ar lielāku skaitu indivīdu, kā tas jau pašā sākumā bija iecerēts. Vaislas rezultāti (attiecīgi mūsu zooloģiskā dārza apmēriem) ir teicami, mums ir diezgan daudz tādu sugu, kuru pārstāvjus nebrīvē izdevies ieaudzēt pirmo reizi (tas nozīmē, ka esam apguvuši jaunu tehniku), un vēl jo svarīgāk ir tas, ka esam izaudzējuši daudzu reti sastopamu un savvaļā apdraudētu sugu dzīvniekus. Mūsu zinātnisko pārskatu sistēma ieguvusi jūtamu nozīmi, un mūsu gada pārskats (kuru piesūta visiem tresta līdzdalībniekiem) izvērties par vērtīgu zinātnisku dokumentu. Mūsu dzīvnieku kolekciju tresta galvenajā mītnē Lezog- ras muižā šai laikā paguvuši apskatīt vairāk nekā divi miljoni apmeklētāju, un tresta līdzdalībnieku skaits pieaug ar katru gadu; un ar katru gadu mēs topam spēcīgāki gan zinātniski, gan finansiāli.

Nesen biju Amerikā, lai iepazītos ar Starptautisko savvaļas dzīvnieku aizsardzības trestu — radniecīgu organizāciju, kas dos mums iespēju paplašināt darbības sfēru sugu saglabāšanā. ŠI organizācija ne tikai atbalsta mūsu darbu Džersijā, bet, kas ir vissvarīgākais, arī palīdz mums to popularizēt visā pasaulē. Džersijas trests kopā ar šo radniecīgo organizāciju paveicis nozīmīgu zinātnisku darbu visās pasaules malās. Mēs esam palīdzējuši ar padomiem un naudu tādu projektu realizēšanai kā nesen- no jauna atklāto pundurcūku un Mazo Antiļu salās sastopamo apdraudēto papagaiļu sugu audzēšana, esam vadījuši glābšanas ekspedīcijas uz Sjeraleoni un Meksiku, lai savāktu vaislas grupu tādu apdraudētu sugu kā vulkāntruši pavairošanai, un tā joprojām.Džersijā mūs pa vecam paradumam pazīst kā «zooloģisko dārzu». Tas arī ir pareizi, tikai mūsu zooloģiskais dārzs ir citāds. Mums ir stingri nosprausti mērķi un

skaidra apjēga par to, kāda ir zooloģiskā dārza loma faunas saglabāšanā un zinātniskās pētniecības darbā. Šai ziņā mēs joprojām esam unikāla organizācija, kas visu savu laiku, naudu un enerģiju ziedo dzīvnieku audzēšanai nebrīvē, lai saglabātu dažādas sugas. Un mēs neaprobežojamies ar to vien, ka sludinām šāda darba nepieciešamību, bet darām to praktiski. Šajā grāmatā centīšos parādīt, kas mums izdevies, kas nav izdevies un ko ceram iegūt nākotnē.

OTRA NODAĻA

APZELTĪTAIS KRĀTIŅŠ

Šeit jāatgādina pamatlikums: Ideāls atrisinājums zooloģiskajam dārzam ir nevis dzivnieka dabiskās vides tieša imitācija, bet gan savvaļas vides pārnešana mākslīgi radītajos zooloģiskā dārza apstākļos, ievērojot bioloģijas principus.

H. Hedigers. Cilvēks un dzīvnieks zooloģiskajā dārza

Mazas telpas un mitekļi virza prātu uz īstā ceļa, bet lielie to mudina klejot apkārt.

Leonardo da Vlnčl

Viens no visaplamākajiem pieņēmumiem par zooloģisko dārzu lr tas, ka dzīvniekus, kas tur mīt, mēdz uzskatīt par cietumniekiem. Tā ir nepareiza un novecojusi doma, tas ir tikpat kā mūsu dienās iedomāties, ka pa radio un televīziju runā, dzied un dejo mazītiņi cilvēciņi.

H. Hedigers. Cilvēks un dzīvnieks zooloģiskajā dārzā

Daudzi ņujorkieši visu mūžu nodzīvo teritorijā, kas nepārsniedz lauku ciemata ietvarus. Pietiek tādam aiziet divus kvartālus no savām mājām, un viņš jutīsies kā nonācis svešā zemē un nebūs laimīgs, iekams nenokļūs atpakaļ mājās.

E. B. Valts

Ikviens, kam ir kāds sakars ar zooloģiskajiem dārziem, kaut negribot, būs spiests atzīt, ka to arhitektūrā ir gaužām maz mākslas. Vidusmēra arhitekts, ja viņam jāprojektē celtnes zooloģiskajam dārzam, izturas kā bērns, kas pirmoreiz saņēmis būvklucīšu kasti, — viņš konstruē celtnes, kuras noderīguma ziņā pielīdzināmas piecus gadus veca garīgi atpalikuša bērna «konstrukcijām».

Galvenais posts agrākajā un lielā mērā vēl arī tagadējā zooloģisko dārzu arhitektūrā ir tas, ka krātiņus un iežogojumus cilvēki projektē cilvēkiem. Varbūt kādam liksies dīvaini, ka to uzsveru, bet, ja projektē kaut ko dzīvnieku kolekcijai, tad jāievēro četri faktori šādā svarīguma secībā:

dzīvnieka vajadzības,

tā cilvēka vajadzības, kurš dzīvnieku aprūpēs,

apmeklētāju vajadzības, kuri vēlēsies dzīvnieku aplūkot,

arhitekta un zooloģiskā dārza nākamā dārznieka estētiskie mērķi.

Pavērojot viduvēju zooloģisko dārzu, jūs ļoti bieži redzēsiet, ka šī secība, kas ir tik svarīga, īstenībā ir apgriezta otrādi. Jūs redzēsiet celtni, kas arhitektoniski ir īsts sapnis un brīnum skaista no apmeklētāju aspekta, bet pilnīgi nederīga tiklab dzīvniekiem, kā dārza personālam. Tā ir, ja drīkstu radīt šādu terminu, «antropo- morfiska arhitektūra», un tās rašanās izskaidrojama divējādi.

Pirmkārt, arhitekts zina, kas vajadzīgs viņam un publikai, proti, kaut kas liels un skaists (celtne, kura nomierina viņa sirdsapziņu par iedomātajām nebrīves šausmām), bet nezina, kas vajadzīgs dzīvniekam, un, tā kā parasti arhitekts ne mazākā mērā nesadarbojas ar cilvēku, kurā būs atbildīgs par dzīvnieka labklājību, tad rodas šādi arhitektoniski ērmi.

Gribēt, lai visi zooloģisko dārzu arhitekti ir izglītoti zooloģijā, būtu tikpat muļķīgi kā vēlēties, lai visi politiķi ir godīgi, tomēr ir ļoti labi, ja arhitekts zina atšķirību starp žirafi un susuri, tāpat kā ir slavējami, ja politiķis prot atšķirt labu no ļauna. Taču vairumā gadījumu (spriežot pēc gala iznākuma) arhitektam ir pilnīgi brīvas rokas, viņš rīkojas pēc sava prāta un rada celtni, kāda, pēc viņa domām, arhitektoniskajā risinājumā būtu vislabākā, nepavisam nerēķinoties ar dzīvniekiem un to kopējiem. Ir uzcelts milzum daudz modernu novietņu zooloģisko dārzu dzīvniekiem, un dīvainā kārtā publika gaužām reti iebilst kaut ko pret šiem krātiņiem, ja vien tie ir glīti un tīri. Ņemot vērā šādu pieeju, daudzi zooloģiskie dārzi bijuši spiesti būvēt dzīvniekiem aizvien lielākus krātiņus, kaut gan vairumā gadījumu dzīvnieki aizņem tikai piekto daļu no viņiem atvēlētās platības un daudz aizsargātāki justos mazākā telpā.

Atceros apciemojumu tikko uzceltajā ziloņu mītnē kādā Eiropas zooloģiskajā dārzā, kur par direktoru bija ļoti ievērojams virs, kas domāja, ka arhitekta galvenais pasūtītājs, ja tiek projektēta celtne zooloģiskajam dārzam, ir dzīvnieks, un vissvarīgākais ir viņa vēlēšanās un vajadzības. Labu brīdi nostāvējām klusēdami, raugoties uz jauno, ērmoto celtni, un tad mans draugs ar biklu čukstu pārtrauca klusumu.

Priekš kam tas ir? — viņš vaicāja.

Ziloņiem, — es īsi atbildēju.

Ziloņiem? — viņš pārjautāja, ieplezdams acis izbrīnā un izbīlī. — Ziloņiem? Bet kādēļ tai šitāds veids, priekš kam tik daudzas mazas smailītes uz jumta, kam tās noder?

Laikam, pēc arhitekta domām, celtnei jāataino ziloņu bars pie ūdens bedres, — es paskaidroju.

Mans draugs šausmās aizvēra acis un nopurpināja krāšņu, visaptverošu lāstu maz pazīstamā serbu vai horvātu valodā. Vienīgais vārds, kurš šajā novēlējumā skaidri izcēlās, bija «arhitekts», un to viņš i«grūda ar tādu indi, kas būtu bijusi spļāvējkobras cienīga.

Iegājām iekšā. Likās, it kā mēs atrastos deformētā katedrālē. Mans draugs vērīgi aplūkoja samērā nelielo telpu, kas bija atvēlēta dzīvniekiem, un milzīgo, kroplo labirintu, kurš bija domāts publikai, tad ļāva skatienam aizklīst pret augstajiem griestiem līdz tai vietai, kur pašā augšā karātos zvans, ja šī tiešām būtu katedrāle. Viņš atkal noskurinājās un piesauca kaut kādu serbu vai horvātu dievību.

Priekš kam tik augsts jumts? — viņš vaicāja, un viņa ne pārāk veiklā angļu mēle šās arhitektūras radītajā šokā sastomījās vēl vairāk. — Priekš kam tik augsts jumts, ko? Viņi laikam domā, ka zilonim kādreiz pa nakti gribēsies uzlidot augšā un uzlēkt laktā?

Paraugieties tikai visas pasaules zooloģiskajos dārzos, un jūs redzēsiet, ka tie ir pilni ar šādiem arhitektoniskiem izdzimteņiem. Un vēl joprojām tādus, gluži kā nelaikā dzimstošus bērnus, rauj ārā no mātes arhitektūras miesām. Pati pieeja sprostu, krātiņu un citu novietņu būvei zooloģiskajos dārzos bijusi aplama no laika gala un lielā mērā ir vēl šodien. Ir, protams, daži dārzi, kas rīkojas pavisam citādi, taču diemžēl tādu ir loti maz. Projektējot mūsdienu zooloģiskos dārzus, vispirmām kārtām vis nejautā, kas vajadzīgs dzīvniekam, bet gan — ko vēlas publika. Labi turētai dzīvnieku kolekcijai jābūt apgādātai:

ar krātiņu, kura teritorija ir tāda, lai dzīvnieks tajā justos brīvi un varētu arī atrast vietu, kur patverties, ja ir satraukts un jūtas nomākts;

ar otra dzimuma pārstāvi vai pārstāvjiem — atbilstoši attiecīgās sugas prasībām;

ar tādu barību, kas garšo dzīvniekam un, pēc speciālista ieskata, ir tam piemērota;

ar pietiekamu iespēju kustēties, lai dzīvnieks negarlaikotos, proti — ar «mēbelēm» un, ja iespējams, vienu vai vairākiem kaimiņiem, ar kuriem var sarīkot satraucošas cīņas bez asins izliešanas un padiskutēt.

Taču publikas antropomorfiskās pieejas dēj vēl arvien būvē drausmīgas dzīvnieku novietnes, modernu ekvivalentu hindu mērkaķu tempļiem, kuri bija tik iecienīti deviņpadsmitajā gadsimtā un kuros tik daudzi nelaimīgi un nepateicīgi rezus makaki jeb rezus mērkaķi saldami sagaidīja nāvi.

Publikas interese par nebrīvē turētiem dzīvniekiem ir slavējama, taču loti bieži aiziet pa aplamu ceļu. Apmeklētāji gandrīz nekad nesūdzas par tādiem apstākļiem zooloģiskajā dārzā, par kādiem vajadzētu sūdzēties, toties skaļi un histēriski brēc par to, no kā dzīvniekam neceļas ne mazākais ļaunums.

Ļaudis apgalvo, ka dzīvniekus nedrīkst turēt krātiņos, nedrīkst tos ieslodzīt, nedrīkst tiem laupīt brīvību. Gandrīz nekad viņi nekritizē pašu krātiņu, bet vēršas vienīgi pret krātiņu kā ieslodzījuma vietu. Atklājums, ka dažādiem dzīvniekiem ir dažāda veida un dažāda lieluma teritorijas, sākot ar dažām kvadrātpēdām un beidzot ar vairākām kvadrātjūdzēm atkarībā no sugas — gluži tāpat kā cilvēkiem mēdz piederēt sakņu dārziņš, muiža, grāfiste vai vesela valsts —, ir samērā jauns, un mums šajā jomā vēl ļoti daudz jāmācās. Bet tieši tas jāpatur prātā, projektējot dzīvniekiem krātiņus vai novietnes. Nepavisam nav_ teikts, ka sagūstītam dzīvniekam tiek atņemta brīvība, jo arī teritorija savvaļā ir .dabisks krātiņa paveids, un «brīvība» dzīvniekam nenozīmē gluži to pašu, ko kvēlam liberālim no Homo sapieris cilts, kurš var atļauties tādu greznību kā abstraktā domāšana. Īstenībā tas, ko jūs darāt, sagūstot dzīvnieku, ir kaut kas daudz svarīgāks: jūs viņam nolaupāt teritoriju, un tādēļ jums visiem spēkiem jārūpējas, lai sagādātu viņam adekvātus apstākļus, un, ja jūs to nepratī- siet, jums būs nogarlaikojies, slims vai nobeidzies dzīvnieks.

Krātiņu par teritoriju dažkārt var pārvērst šķietams sīkums, nevis krātiņa apmēri. Reizēm visu nosaka krātiņa veidojums, zari vai zaru trūkums, dīķis, smilšu laukumiņš, kāds baļķēns. Šāds parastam apmeklētājam nenozīmīgs sīkums lāgiem palīdz dzīvniekam pieņemt šo apkārtni par savu teritoriju. Kā jau minēju — svarīgākais nav krātiņa izmēri. Bet tieši tur kļūdās cilvēki, kas pārmet zooloģiskajiem dārziem aplamu rīcību, jo viņiem nav ne jausmas, cik plašā apgabalā vairums dziv- nieku dzīvo savvaļā. Strītemas bankas klerka ikdienas gaitas salīdzinājumā ar daudzu savvaļas dzīvnieku dienas gaitām brīvībā varētu likties kā «Tūkstoš un vienas nakts» pasaku pirmo piecu sējumu dēkainie ceļojumi. Cilvēki pat iedomāties nevar, cik nelielā apvidū daži dzīvnieki pavada visu mūžu. Daudzi dzīvnieki uzturas, pārojas un nomirst telpiski ļoti šauros ietvaros un dodas tālākās gaitās vienīgi tad, kad viņiem pietrūkst kāda dzīvei nepieciešama faktora.

Reiz Rietumāfrikas lietus mežos manas nometnes teritorijas malā auga "trīs koki, kas no vienas vietas bija apvīti ar epifītiem un liānām. Šie apmēram trīsdesmit pēdas augstie, cits citam cieši līdzās augošie koki veidoja visu pasauli vidēji lielu vāveru pārim. Šai nelielajā teritorijā vāverēm bija viss dzīvei nepieciešamais. Viņām bija augļi un jaunie dzinumi, kā arī ūdens, kas no rasas un lietus sakrājās nelielajos zaru dobumos pie stumbra. Un, beidzot, nedrīkst aizmirst, ka viņas bija divatā. Nometnē es uzturējos četrus mēnešus. Vāveres bija man acu priekšā no ausmas līdz saules rietam, un nekad man negadījās redzēt, ka tās būtu pametušas koku trijotni, izņemot gadījumus, kad vajadzēja padzīt iebrukušos sugas brāļus.

Abiem mazajiem grauzējiem trīs svarīgākās lietas ir tās pašas, kas laikam dominē visu dzīvnieku eksistencē: sugas turpināšanas dziņa un nepieciešamība pēc barības un ūdens. Atbilstoši šīm vajadzībām dzīvnieks iegūst savu teritoriju, un teritorija ir dabiska krātiņa veids. Es nebūt necenšos apgalvot, ka cilvēki rīkojas nepareizi, ja kritizē, saku vienīgi, ka viņi kritizē aplamu iemeslu dēļ. Visļaunākais ir cilvēciskotā pieeja.

Dzīvnieku gūstīšanas ekspedīcijās var ļoti daudz iemācīties tiklab par teritorijām, kā arī par dzīvnieku bēgšanas . distanci. Bēgšanas distance ir termins, ko lieto, lai apzīmētu attālumu, kādā dzīvnieks pielaiž ienaidnieku, pirms metas bēgt. Šis attālums ir dažāds, bet piemīt ikvienam, pat cilvēkam. Ja jūs man neticat, aizejiet uz ganībām, kur pastaigājas bullis, un pārbaudiet savu bēgšanas distanci. Kad esat ieguvis tikko sagūstītu dzīvnieku, jūsu grūtākais uzdevums ir pārliecināt viņu, lai viņš samazina bēgšanas distanci (jo neaizmirstiet, ka jūs esat ienaidnieks, turklāt tāds, kurš ir ar gūstekni pastāvīgā tuvā kontaktā). Bez tam jums jāapgādā dzīvnieks ar jaunu teritoriju.

Piemēram, vāvere. Ievietojiet tikko sagūstītu vāveri vienkāršā koka kastē (tādi ir gandrīz visi ceļojuma krātiņi) ar stiepļu režģi priekšpusē, un jums būs dzīvnieks, kas šausmās lēks griestos un plosīsies kā negudrs, tiklīdz jūs tuvosieties. Tā tas turpināsies mēnešiem un varbūt nebeigsies nekad — aiz tā vienkāršā iemesla, ka vāverei vienā paņēmienā atņemta gan bēgšanas distance, gan teritorija. Dzīvnieks nespēj aizbēgt no jūsu šausmīgās rokas, kas iespraucas viņa mazītiņajā pasaulītē, lai to iztīrītu.

Un tad ievietojiet to pašu vāveri tai pašā kastē, kad kastei vienā galā ierīkota guļamtelpa ar tik lielu ieejas caurumiņu, lai vāvere varētu pa to iespraukties. Un aina tūdaļ mainās. Dzīvniekam nu ir droša vieta, kur atkāpties, kad jūs ielaužaties viņa teritorijā. No savas guļamtelpas drošā patvēruma vāvere, ja arī ne vienaldzīgi, tomēr bez pārliecīga satraukuma noraugās, kā jūs tīrāt krātiņu, apmaināt augļus un ūdens trauciņus.

Protams, ir ļoti svarīgi pēc iespējas neaiztikt guļamtelpa, lai tādā veidā sāktu pamazām modināt dzīvniekā uzticību. Tas dažkārt vieglāk pasakāms, nekā izdarāms, jo daži dzīvnieki, tāpat kā daži cilvēki, ir briesmīgi krājēji un savāc gujamtelpā kaudžu kaudzēm barību, ko vēders vairs neņem pretī, bet kas pēcdienās katrā ziņā noderēs. Kad sapuvušo barības palieku smirdoņa kjūst pārāk neciešama, jūs esat spiests ielauzties gujamtelpā un to izmēzt, bet — jo ilgāk to var novilcināt, jo labāk.

Kad dzīvnieks jaunajā miteklī jau pilnīgi iejuties, viņš pat sāk gaidīt jūsu periodisko ielaušanos viņa gujamtelpā, jo tas nozīmē, ka būs jaunas banānu lapas vai zāle midzenim, tajās būs sīki kukainīši un sēklas, ko ēst, būs ārpasaules smaržas, par kurām painteresēties, un kur tad drudžainais satraukums un rosība, kas saistās ar guļvietas pošanu!

Esmu konstatējis, ka gandrīz visos gadījumos ar sīkajiem zīdītājiem šai guļamtelpas tehnikai ir lieliski panākumi. Kāda savvaļas vāvere iejutās tik labi, ka pēc trim dienām, kad biju spiests izmēzt tās guļamtelpu, tā ielīda iekšā un sāka plucināt banānu lapas un post sev guļvietu, nenogaidīdama, kamēr es visas būšu sabāzis iekšā. Kāds ļoti kareivīgs un blaustīgs pundurman- gusts dažu stundu laikā guva pārliecību, ka neaizskarama ir ne tikai viņa guļamtelpa, bet arī viss pārējais krātiņš. Viņš krātiņu tūliņ sāka uzskatīt par savu teritoriju un aizstāvēja to ar ievainota tīģera niknumu. Man vajadzēja ilgi nopūlēties un viņu pierunāt, lai piespiestu atkāpties uz vienu krātiņa galu, kamēr es otrā varēju novietot barību un ūdeni, neriskējot, ka zvēriņš man pārplēsīs artēriju.

Parasto ceļojuma krātiņu lielumu nosaka tas, ka drošāk ir dzīvniekus transportēt mazos nekā lielos krātiņos; ja krātiņus pārvieto pie tāda darba nepieraduši strādnieki (kā tas diemžēl notiek loti bieži), kas izturas pret tiem nevērīgi vai pat nosviež zemē, tad nelielā krātiņā dzīvniekam ir daudz mazāka iespēja tikt ievainotam. Kaut ari ceļojuma krātiņa dimensijas ir ļoti pieticīgas, dzīvnieks tomēr, pavadījis šādā krātiņā vairākus mēnešus, iegūst tur tik lielu drošības sajūtu, ka daudzos gadījumos liedzas pāriet no tā uz plašāku mītni. Ceļojuma krātiņš viņam kļuvis par teritoriju, kuras robežas viņš pazīst, kur jūtas droši patvēries, kur saņem barību un ūdeni.

Jaunais krātiņš, kaut arī piecdesmit reižu lielāks, dzīvniekam pirmajā brīdī nešķiet solām visus minētos labumus. Tas sola vienīgi to, par ko tik ļoti uztraucas cilvēki, proti, lielāku brīvību. Bet dzīvnieks nepavisam to nevēlas; viņš vēlas drošu patvēru un to atrod šaurajā ceļojuma krātiņā. Daudzreiz ceļojuma krātiņš jāatstāj lielajā zooloģiskā dārza krātiņā vairākas dienas, pat nedēļas, līdz konservatīvais un piesardzīgais radījums būs ar mieru iekļaut lielo krātiņu savā teritorijā. Pat tad, kad viņš jau akceptējis lielo krātiņu, viņš šķietamu briesmu brīžos tomēr taisnā ceļā steidzas uz šauro mitekli, jo uzskata to par savām īstajām mājām.

Reiz ekspedīcijas laikā Rietumāfrikā mēs dabūjām dažus mazos bušbēbijus. Mums viņus atnesa kāds mednieks pēdējā' brīdī, kad jau devāmies ceļā, lai laikus sasniegtu kuģi; es zvēriņus gan nopirku, taču to ievietošanai atradu vienīgi senlaicīgu no klūgām pītu zivju murdu, kādus lieto iezemieši; tas bija apmēram divas pēdas garš un sešas collas diametrā. Par laimi, mazie bušbēbiji ir vissīkākie savā ģintī (apmēram stingrā diētā turēta zeltainā kāmja augumā), tādēļ mana trijotnite gluži labi ietilpa murdā, kuru es izpopēju ar sausām banānu lapām. Mazie bušbēbiji ir visglītākie galago — burvīgi radījumiņi ar lielām, tumšām acīm, glezni veidotām ausīm, pelēkzaļu kažociņu; viņi kustas strauji un viegli — kā vēja nestas pūkas.

Kad sasniedzām piekrasti (jau pēc trim dienām), es saviem mazajiem bušbēbijiem uztaisīju labu krātiņu un pārvietoju viņus tur. Par laimi, netiku aizmetis zivju murdu, jo bušbēbiji, tikko pārcelti jaunajā krātiņā, sāka nīkuļot. Viņi liedzās pieņemt barību, nelaimīgi ierāvās guļvietā un, raudzīdamies manī lielām, bēdīgām acīm, izskatījās kā trīs trimdā izdzītas laumiņas. Es izmisumā neattapu nekā cita kā novietot tos atpakaļ murdā, kur tie tūdaļ atdzīvojās, pieņēma barību un atkal izturējās normāli. Ceļā uz Angliju murds (kas nebija domāts šādai lietošanai) pamazām sāka irt, un mums vajadzēja to vietvietām sasaistīt ar auklām, lai tas neizjuktu pavisam. Nonākuši galā, bušbēbiji visi kā viens noniecināja zooloģiskā dārza krātiņu, kurš bija apmēram piecdesmit reižu apjomīgāks par murdu, un lielā stūrgalvībā liedzās atstāt ierasto mājokli. Vajadzēja vien piekārt murdu krātiņā pie sienas, un bušbēbiji nodzīvoja tajā veselu gadu, pirms uzdrošinājās spert soli jaunajā mitekli. Un ari tad viņi lielāko dalu laika pavadīja murda paliekās, sīksti pretodamies visiem mūsu centieniem pieradināt viņus pie plašāka, ērtāka un higiēniskāka groza. Beidzot pēc diviem gadiem murds galīgi saira, taču pa šo laiku mazie spītnieki pēdīgi bija pieraduši pie jaunā mājokļa.

Dzīvnieks, kuru dēvē par maisvaigu žurku, pievērsa manu uzmanību parādībai, ko var dēvēt par «ceļojuma teritoriju», un vienlaikus deva iespēju konstatēt, cik aukstasinīgi daži dzīvnieki uzņem nebrīvi. Maisvaigu žurkas ir pelēki grauzēji apmēram pusaugu kaķa lielumā, tās bieži sastopamas Rietumāfrikā. Pēc dabas šīs žurkas ir diezgan flegmātiskās, bet, tāpat kā lielākajai daļai dzīvnieku, arī tām piemīt savi niķi un stiķi. Raksturīga to īpašība ir absolūta bezbailība, jo neesmu vēl sastapis nevienu maisvaigu žurku, kas nemēģinātu neganti iekost, kaut arī dara to it kā garlaikoti, nepievēršot jums sevišķu uzmanību. Franču valodas termins en passant (garām ejot) laikam būtu šai darbibai vispiemērotākais apzīmējums.

Vēl viens interesants, ļoti mulsinošs maisvaigu žurku paradums (par kuru man tolaik nebija ne jausmas) ir savākt milzīgajos vaigu maisos visu barību, kuru tās vienā ēšanas reizē nespēj notiesāt, un aiznest to uz gu- ļamtelpu. Kad biju ieguvis savu pirmo maisvaigu žurku (kopā ar pirmo kodienu), es mīļu prātu atstāju tās gu- ļamtelpu mierā, tomēr jau pašā sākumā man likās, ka dzīvnieks nekad nav pietiekami paēdis. Barības trauks allaž bija iztīrīts līdz pēdējam krislītim un žurka no guļamtelpas noraudzījās manī ar skumju pārmetumu acīs, drebinādama kuplās ūsas un izskatīdamās kā pavārdzis grauzēju kārtā iemiesojies Olivers Tvists.

Es izmisis stūķēju krātiņā aizvien vairāk barības, līdz kādā jaukā dienā žurka mani sagaidīja, tupēdama nevis guļamtelpā, bet ārpusē. Kad pārbaudīju šīs neparastās uzvedības cēloni, atradu guļamistabu tā piestampātu ar barību, ka žurkai pašai tur vairs nebija vietas. Tajos laikos es vēl biju jauns un nepieredzējis un, kaut arī zināju, ka maisvaigu žurkas guļamtelpu labāk neaiz- tikt, man ne prātā nebija ienācis, ka tur tiks uzkrāta barība, kas pūstot izplatīs nejauku smirdoņu. Samazināju žurkai barības devu un varmācīgā kārtā uzbruku tās guļamtelpai apmēram ik pa desmit dienām. Otrreiz tīrot guļamtelpu, atradu, ka, par spīti samazinātajai devai, tur tomēr bija savākts krietni daudz barības, kas nozīmēja, ka es žurku joprojām baroju pārāk bagātīgi. Tādēļ vēl samazināju mīksto barību, piemēram, banānus un azimīnu, kas tik ātri pūst, toties sāku dot vairāk batātu un zemesriekstu, kurus žurka varēja šķūrēt savā midzenī, cik tīk. Ar to pašu problēma, šķiet, bija atrisināta.

Taču drīz vien maisvaigu žurka izspēlēja tādu stiķi, par kuru man iznāca krietnu brīdi palauzīt galvu. Kādu vakaru devos izmēzt žurkas guļamtelpu un ieraudzīju, ka tā tukša — bija palicis vienīgi barības krājums ba- nanu lapu migā. Guļamtelpas aizmugures sienā bija izgrauzts glīts caurumiņš, un, runājot ar viena mana dzīvnieku kopēja afrikāņa vārdiem, «tas nolādētais zvērs pazudis kokos». Ar parasto sakāmvārdu, ka darbs māca darītāju, izteicis sev līdzjūtību par savu muļķību, es, tā sakot, liku aiz auss, ka turpmāk visām maisvaigu žurkām krātiņi jāizsit ar skārdu. Nākamajā rītā gribēju paņemt krātiņu un aiznest galdniekam, lai viņš to izdara, un tad ieraudzīju savu maisvaigu žurku saritinājušos guļam migā.

Pirmajā brīdī negribēju ticēt pats savām acīm. Tas taču pārāk skaidri runāja pretī visu dzīvnieku mīļotāju sprediķiem. Savvaļas dzīvnieks no laba prāta atgriezies nīstajā gūstniecībā… Kaut kas nedzirdēts! Liku savu maisvaigu žurku pilnīgi mierā un sāku to novērot. Ik vakaru tā iznāca krātiņā, pieēdās un padzērās, cik vēders prasīja, un pēc tam visu, ko nebija spējusi apēst, svinīgi stiepa uz guļamtelpu vaigu maisos, kas bija pietūkuši kā cilvēkam, kurš slimo ar cūciņu. Kad viss bija nolikts pie vietas, žurka (ar milzīgu čabināšanu un visādu izdarīšanos) sāka post guļvietu. To paveikusi, viņa piegāja pie guļamtelpas sienā izgrauztā cauruma, paostīja gaisu, aizgāja atpakaļ, vēl mazliet pačubināja guļvietu un tikai tad vēlreiz devās pie cauruma un izlīda ārā nakts tumsā. Pēc divarpus stundām žurka atgriezās. Bez aplinkus ceļiem viņa devās tieši uz guļamkambari, mazliet ieturējās un nogulēja saldā miegā līdz rītam.

Turpmākajos divos mēnešos tas atkārtojās ik nakti. Tad man vajadzēja pārcelt nometni apmēram simt piecdesmit jūdžu tālāk, "un es ar ziņkārību gaidīju, kā mana žurka reaģēs uz teritorijas maiņu. Ceļojuma laikā aizsitu caurumu ar skārda gabalu, bet, tiklīdz bijām iekārtojušies jaunajā nometnē, es skārdu noņēmu. Maisvaigu žurka ar augsta ierēdņa aukstasinību uzskatīja ceļojumu par gluži dabisku parādību un bez minstināšanās tūliņ saposa gultu, sagādāja barības uzkrājumus un atsāka nakts klaiņojumus pa mežu. Tā turpinājās līdz tam laikam, kamēr mēs nokļuvām uz kuģa, lai dotos uz Eiropu. Nu gribot negribot vajadzēja izsist krātiņu ar skārdu, jo man bija skaidrs: lai cik labvēlīgi pret mums izturējās kuģa kapteinis, manas žurkas klejojumi naktī viņam tomēr pa prātam nebūtu. Žurka, šķiet, saprata, ka šis periods viņas dzīvē beidzies. Tā itin omulīgi iekārtojās jaunajos apstākļos, un es mierīgu un priecīgu prātu varu piebilst, ka šī žurka veselus desmit gadus nodzīvoja zooloģiskajā dārzā, kurā viņu iemitināja.

Vairākus gadus vēlāk manu ekspedīciju Paragvajā pārsteidza politisks apvērsums. Paragvaja pieder pie tām Dienvidamerikas valstīm, kur apvērsumi ir kaut kas līdzīgs nacionālam sporta veidam, piemēram, futbolam. Tā kā neviena puse nespēja gūt virsroku, spēle krietni ieilga, un es, nevarēdams tikt projām un izvest savus dzīvniekus, biju spiests tos palaist brīvē. Vairums dzīvnieku gūstniecībā bija nodzīvojuši apmēram trīs mēnešus, un viņiem tā bija iepatikusies. Viņi uzturējās nometnes tuvumā, gaidīja, kad viņus pabaros, un daži enerģiskāki resnknābjaini papagaiļi vārda vistiešākajā nozīmē cirtās cauri kokam un stieplēm, lai tiktu atpakaļ būros. Vēlāk sagūstītie dzīvnieki, protams, tūliņ pēc palaišanas brīvē pazuda biezoknī, bet tos, kuriem dzīve gūstā bija iepatikusies, ar varu nācās dzīt projām no nometnes, līdz viņi saprata, ko no viņiem vēlas.

Šādi paša piedzīvoti atgadījumi izraisa manī neiecietību pret tiem, kas, apstākļus nepārzinot, kritizē zooloģiskos dārzus. Viņi apgalvo, ka nav labi atņemt dzīvniekam «brīvību». Es nekā neiebilstu, ja viņi kaut ko jēgtu par savvaļas dzīvnieka parašām, bpt viņi nezina nenieka. Viņu izpratnē dzīvnieka ievietošana krātiņā nozīmē, ka šim radījumam laupīta iespēja aizbraukt atvaļinājumā uz Kostabravu, aiziet uz koncertu Albertholā vai doties uz Alpiem paslēpot. Šo labestīgo cilvēku uztverē dzīvnieki ir mazi, kažokādās tērpti cilvēciņi — onkulis Freds un tante Fredija kažokos. Bet tādi tie nav; tie ir indivīdi ar savu dzīves uztveri, ar savu patiku un nepatiku. Tādēļ, īpaši, ja sāk kritizēt, ir svarīgi uztvert dzīvi no dzīvnieku, nevis no sava redzesviedokļa. Galu galā, jāatgādina — neviens vīriešu kārtas kritizētājs negribēs uzsākt mīlas dēku ar nīlzirga mātīti, bet ir pietiekami daudz nīlzirga tēviņu, kas to vēlas.

Tieši šī aplamā uztvere par dzīvi nebrīvē ir cēlonis tam, ka izveidojusies antropomorfiskā arhitektūra: nav nekas ļauns, ja cilvēki nezina, kas dzīvniekam vajadzīgs; bet viņi domā, ka zina un ka dzīvniekam vajadzīgs tieši tas, ko vēlas viņi. Viņu lozungs ir: skaistus, lielus krātiņus! Ja vien krātiņš liels, viņi samierinās. Viņi dzīvo laimīgā neziņā par to, ka dzīvnieks, kam vajadzīga plaša ^dzīves telpa, ieslodzīts krātiņā, kuram ir vectētiņa stāvā galda pulksteņa forma, vai arī, ka dzīvniekam, kam piemīt neatvairāma dziņa kāpelēt pa kokiem, visu mūžu jāsmok sprostā, kura griesti ir divu pēdu augstumā no zemes. Viņi dzīvo laimīgā neziņā arī par to, ka glītais, lielais krātiņš ir gan higiēnisks, bet gaužām neinteresants cementa četrstūris, kurā dzīvniekam nav itin nekādas darbošanās iespējas, nav iespējas uzsākt visu to, kas viņam tik tīkams un nepieciešams, — rāpties, lēkāt, šūpoties, izrādīties, iezīmēt savu teritoriju.

Divi visbiežāk dzirdētie, dominējošie pārmetumi zooloģisko dārzu krātiņiem ir: tie esot pārāk mazi un turklāt aizrežģoti. Mēs nule redzējām, ka izmērs, būvējot krātiņu, nav svarīgākais aspekts. Tagad parunāsim par režģiem. Tas ir gaužām sāpīgs jautājums. rCaut arī lielākajā daļā moderno zooloģisko dārzu režģi, kas Viktorijas laika zvērnīcas darīja tik nepievilcīgas, aizstāti ar neuzmācīgiem un vieglākiem materiāliem, vairumam cilvēku tomēr vārds «zooloģiskais dārzs» joprojām šķiet sinonīms vārdam «režģi», bet režģi jeb restes neglābjami asociējas ar cietumu. Gandrīz neiespējami šos cilvēkus pārliecināt, ka vienīgi viņiem režģi nozīmē ieslodzījumu.

Piemēram, primātu mītnē labi izvietoti režģi dzīvniekam sagādā daudz prieka, jo pa tiem var kāpelēt, tajos var karāties un šūpoties. Daudzos cilvēkpērtiķu krātiņos, kas konstruēti atbilstoši publikas gaumei, cementa kamera ir tik tukša, bez jebkā kāpelēšanai piemērota, ka krātiņa iemītnieks būtu sajūsmināts, ja frontālo sienu aizstātu ar kārtīgiem Viktorijas laika režģiem. Tik aktīviem kāpelētājiem, kādi, piemēram, ir orangutani un gi- boni, gandrīz nav iespējams iekārtot par daudz režģu, lai šie dzīvnieki justos jautri un labi. Ainu, kuru skatot sirds vai lūst, es dabūju redzēt kādā Eiropas zooloģiskajā dārzā. Skaists pilnīgi pieaudzis orangutans bija Iesprostots apmēram piecpadsmit pēdu garā un desmit pēdu platā iekštelpu krātiņā, kuram nebija papildu āra laukumiņa. Krātiņu apgaismoja niecīgs, turklāt ļoti netīrs lodziņš augstu pie paša jumta. Ārā bija ziedoša, koša vasara, bet krātiņā tik tumšs, ka vajadzēja pamatīgi ieskatīties, lai dzīvnieku ieraudzītu. Krātiņā nebija nekā — ne virves, ne šūpoļu, ne plaukta. Tā bija cementa kaste ar stiklotu frontālo sienu. Orangutans tupēja krātiņa vidū uz grīdas un darbojās ar maisa drānas lupatu, pārmaiņus rūpīgi klādams to sev uz galvas un ņemdams nost. Tā bija vienīgā darbošanās iespēja šim ļoti saprātīgajam un ziņkārajam dzīvniekam. Šādā krātiņā režģi būtu bijuši īsta svētība. Kad mēs projektējām brīvdabas sprostus pērtiķiem, mēs ņēmām vērā gan šo, gan daudzas citas problēmas.

Mūsu pērtiķu brīvdabas sprostu garuma un augstuma izmērus noteica jau esošā pamatceltne (senlaicīga no granīta būvēta sidra spiede), bet tās ietvaros mums palika brīvas rokas veidot visu pēc sava prāta. Bija divi vissvarīgākie priekšnoteikumi: lai pērtiķi varētu nesaskaroties cits citu redzēt un lai krātiņā viņiem būtu maksimāla kustību un darbošanās iespēja. Atļaujot pērtiķiem citam citu redzēt, mēs gluži vienkārši parūpējāmies par to, lai viņi būtu nodarbināti. Visos zooloģiskajos dārzos viena no visgrūtāk atrisināmajām problēmām ir dzīvnieku bezdarbība, un, runājot par cilvēkpērtiķiem un citiem primātiem, šis jautājums kļūst sevišķi akūts. Pērtiķi ir ļoti ziņkāri un ārkārtīgi dzīvi interesējas par to, kas notiek blakuskrātiņā; šo aizrautīgo interesi var salīdzināt vienīgi ar to, kura vecāka gadagājuma jaunavām liek slepus raudzīties caur aizkaru mežģīnēm, lai saredzētu, kas notiek aiz cita loga mežģīņu aizkariem.

Ja daudzi krātiņi atrodas vienā rindā, nav iespējams, neatdalot ar režģiem vai stieplēm, tos iekārtot tā, lai iemītnieki varētu redzēt savus kaimiņus. Bet tas nav ieteicams divu iemeslu dēļ: pirmkārt, mēs paši uz savas ādas esam izbaudījuši, ka caur režģiem vai stiepļu pinumu var saņemt sāpīgu kodienu roku vai kāju pirkstos,

un, otrkārt, stress, kas rodas, ja turpat, gandrīz vai tveramā tuvumā, pastāvīgi ir potenciāls sāncensis, spēj sabojāt ikviena pērtiķa un arī ikviena cita dzīvnieka labo raksturu. Pēdīgi mūsu arhitekts ieteica lielisku izvietojumu: krātiņus izbūvēja gandrīz rombu veidā, tā ka tie gan saskārās, bet tiem tomēr nebija kopējas frontālās sienas. Šādā veidā pērtiķi varēja pārskatīt daju tuvākā un dalu aiznākamā krātiņa.

Pēc tam vajadzēja padomāt par fasādēm. Tolaik mūsu finanses bija tik trūcīgas, ka nevarējām ne sapņot par stikla bruņu plātnēm, kādas vēlāk izmantojām gorillu kompleksam. Tādēļ vajadzēja apmierināties ar režģiem, jo tie bija vienīgie, ko nespēj izlauzt ieslodzīts pieaudzis gorilla, orangutans vai šimpanze. Man negribējās iebūvēt taisnos vertikālos stieņus, kas pagājušā gadsimtā zvērnīcām piešķīra šausminošu izskatu, tādēj mēs pēc ilgiem eksperimentiem un strīdiem izšķīrāmies par špa- lierrežģi, kaut ko līdzīgu armatūrai, ko lieto cementa stiegrošanai. Caurumi bija apmēram piecas collas augsti un astoņas collas gari. Tie nekaitināja apmeklētājus un arī netraucēja viņus aplūkot dzīvnieku, bez tam sagādāja pieaugušajiem cilvēkpērtiķiem maksimālas iespējas izkāpelēties. Šāda veida režģi lieti noderēja, par elegantām kāpnēm arī mazajiem pērtiķīšiem, kad tie sāka nākt pasaulē. Mēs konstatējām, ka mazuļiem šādi režģi varen patīk, jo nekas cits nav tik labs košļāšanai, kad pērtiķē- niem aug zobi.

Ir pienācis laiks zooloģiskajiem dārziem just daudz lielāku atbildību par krātiņu projektēšanu. Krātiņi jāprojektē ar apdomu un garantiju, lai no dzīvnieka vajadzību aspekta tie būtu pareizi, lai tie dotu iespēju dzīvniekam justies savā mītnē maksimāli dabiski un vienlaikus būtu viegli kontrolējami un kopjami tiem cilvēkiem, kuru aprūpē dzīvnieki atrodas. Tad katrs krātiņš kļūtu it kā par eksperimentālu laboratoriju un nebūtu, kā tas ir tagad, nemākulīgi projektēta kaste, kurā dzīvnieks ievietots, lai publika viņu varētu labāk apskatīt.

Bīstos, ka vairums zooloģisko dārzu krātiņu to iemītniekiem ir bioloģiski nepiemēroti. Daudzos gadījumos tā nav zooloģiskā dārza vaina, jo jāiztiek ar krātiņiem, kuri projektēti un būvēti ļoti sen, kad par dzīvnieku vajadzībām nebija zināms tas, kas mums zināms šodien, būvēti tad, kad tikko vēl sākās nojausma par tādiem jēdzieniem

kā teritorija, bēgšanas distance, stresa faktori un tā joprojām. Taču arī mūsu dienās vēl konstruē, turklāt par milzu naudu, neiedomājami drausmīgus veidojumus. Morāli tie ir pilnīgi nederīgi, un tiem nav nekāda attaisnojuma. Piemēram, antilopju mītnes, kas līdzinās visai zemas kvalitātes publiskajām tualetēm; krātiņi lido'tājput- niem, kur pat pterodaktils nejustos mājīgi; milzu paviljoni, kur komplicēti mehānismi aizņem trīsreiz vairāk platības nekā dzīvniekiem atvēlētā vieta; mītnes dažādām dzīvnieku grupām, kur, izmisīgi cenšoties parādīt pēc iespējas vairāk sugu, katram atsevišķam pārstāvim paliek minimāla telpa. Esmu redzējis īstās šausmu lietas  zooloģiskajos dārzos visās pasaules malās. Esmu redzējis gibonu krātiņu, kur daudzus mēnešus no vietas pērtiķu vienīgā izkustēšanās iespēja bija rāpšanās pa virvi un lēkāšana pa lielām betona blīvām, kurās izveidoti dobumi — tā bija tāda ērmība, kas pavedināja uz domu, ka krātiņa projektētājs gribējis sacensties (turklāt ne visai veiksmīgi) ar dažām Henrija Mūra nevienam neizprotamajām skulptūrām. Dobumi šajos vertikālajos pelēkajos akmeņos acīmredzot bija iecerēti patvērumam sliktā laikā. Esmu redzējis ziloņu mītnes ar tik šauru gaņģīti kopējam, pa kuru nav iespējams izdzīt ķerru, un, manuprāt, nebūs nepieciešams atgādināt, ka ziloņu grupā, lai cik burvīgi ir šie dzīvnieki, katrs grupas loceklis dienā saražo tik daudz mēslu, ka bez ķerras iztikt nav iespējams. Esmu redzējis sīko zīdītāju mītni, kuras aizmugurē kalpotājiem bija atstāts astoņpadsmit collu plats gaitenītis, tādējādi izslēdzot no dzīvnieku kopēju saimes jebkuru korpulentāku cilvēku.

Nesen man gadījās būt putnu novietnē, kuras celšana bija izmaksājusi tādu naudu, ka man mati slējās stāvus. Kad apvaicājos, kā viņi vajadzības gadījumā šajos milzu būros saķer saslimušos putnus, man atbildēja, ka tā patiesi esot grūta problēma. Vienīgais, ko viņi spējuši izdomāt, esot notriekt putnu pie zemes ar silta ūdens strūklu no šļūtenes. Man likās — ja jau ķeras pie šādiem šoka paņēmieniem, tad tikpat labi varētu izmantot arī bisi; gala rezultāts būtu apmēram tāds pats. Šī putnu mītne bija nevainojams antropomorfiskās arhitektūras . paraugs: vismodernākā celtne, ja runā par putnu parādīšanu, un no publikas viedokļa taisni lieliska. Neesmu sevišķi pārliecināts, ka tā bija tikpat nevainojama no   putnu viedokļa, kaut arī, jādomā, tieši putniem tā bija būvēta.

Redzēju pēc moderna projekta tikko iekārtotu div- kupru kamieļu aploku; vienīgā barjera, kas kavēja dzīvniekus nokļūt pie publikas, lai tie varētu ar kamieļiem piemītošo šarmu kost un spert, cik tīk, bija astoņpadsmit collas augsts pakāpiens. Man apgalvoja, ka tas esot pilnīgi pietiekams šķērslis, jo kamieļi nelabprāt kāpjot lejup. Būtu interesanti uzzināt, vai kamieļiem pašiem arī tas bija zināms, kad viņus pārveda uz jauno aploku.

Tā kā betons ir viena no lētākajām izejvielām būvniecībā, tas ļoti plaši tiek izmantots zooloģisko dārzu celtņu projektos. Tomēr, šķiet, gandrīz nevienam neienāk prātā, ka betonu var nomaskēt un nepavisam nav nepieciešams censties panākt, lai ikviena zooloģiskā dārza celtne izskatītos tā, it kā tas būtu cietoksnis, kuram jānoturas pret veselu armiju. Betons, nokļuvis īstajās rokās, ir ļoti labs un derīgs būvmateriāls, bet no šās necilās vielas visas pasaules zooloģiskajos dārzos ir sabūvēts nesalīdzināmi vairāk drausmīgu celtņu nekā no jebkura cita materiāla. Manuprāt, tas bija Lubetkins, kurš trīsdesmitajos gados šo nedarbu uzsāka ar veselu sēriju zooloģisko dārzu projektu, kas iedveš šausmas ar savu nederīgumu un neglītumu. Kopš tā laika, liekas, betons un zooloģiskā dārza celtnes kļuvuši par sinonīmu. Austrālijā kāds zooloģiskā dārza direktors tik ļoti aizrāvās ar šo burvju materiālu, ka izmantoja vairs vienīgi to. Drīz vien viņa zooloģiskais dārzs kļuva līdzīgs vispārblīvētākajām un līdz ar to visnepievilcīgākajām Itālijas kapsētām. Par šo cilvēku kāds mans draugs, ļoti jauks franču ornitologs sacīja: «Visļaunākais jau nav tas, ka X'kungam ir slikta gaume, bet gan tas, ka viņam vispār nav gaumes.»

Amerikas rietumu krastā kāda pilsēta (no kuras gan varēja gaidīt vairāk) uzdeva arhitektam (no kura arī varēja gaidīt vairāk) izgatavot projektu zooloģiskajam dārzam. Šis vīrs, kurš bija dziļi iemīlējies cementā un tā pusbrālī dzelzsbetonā, turklāt apveltīts ar huņņu karavadoņa Atilas mākslinieciskajām dotībām, izveidoja zooloģisko dārzu, kas savā drausmībā pārspēja visu līdz tam radīto. Viņš izlietoja tik daudz betona tik daudziem pilnīgi nederīgiem krātiņiem, ka, par to domājot, prāti jūk. Rokas niez vien to visu nojaukt un celt no jauna, bet ko lai iesāktu ar milzīgajām betona grēdām? Šādu darbu varētu salīdzināt vienīgi ar* mēģinājumu nojaukt piramīdas. Visvairāk mani šai zooloģiskajā dārzā pārsteidza krātiņš, kas sastāvēja no dziļas, zemē izbūvētas alas ar kaut ko salai līdzīgu (arī betons!) vidū. Uz salas atradās tāda kā deformēta no betona celta eskimosu jurta. Viss kopumā atgādināja vienu no nepievilcīgākajām vietām Haibera kalnu pārejā Afganistānā. Arhitekts nebija Jāvis meistarprojektu ne mazākā mērā ietekmēt savai dekoratora tieksmei, un betons skatītājam atklājās visā godībā, to nemaitāja ne krāsojums, ne bareljefi, ne citādi kompozicionāli rotājumi. Man ieteica uzminēt, kādiem dzīvniekiem šī ērmotā zemes ala izbūvēta, un es, cerēdams, ka būšu pareizi trāpījis, nosaucu tādus radījumus kā paviāni, krēpjaitas un citi, kas pēc dabas ir stoiķi un varētu samierināties ar šādu krauju un vienmuļu apkārtni. Taču biju kļūdījies. Šis drausmais betona cietums, kurā nebija neviena koka, bija uzcelts par pasakainu naudu, lai tur iemitinātu orangutanus, kas vairāk nekā jebkuri citi cilvēkpērtiķi mīl dzīvot kokos. Slavenais Singsinga cietums šim nolūkam būtu bijis piemērotāks, jo tur vismaz būtu restes, pa kurām pakāpelēt.

Un, it kā nabaga dzīvniekiem un personālam vēl nepietiktu ciešanu, ko tiem sagādā arhitekts, pēdējā laikā kā suņsēnes savairojušies tā sauktie zooloģisko dārzu konsultanti. Šie šķietami nevainīgie sārtvaidži, kas medī baros, iegalvo, ka izplānošot pilsētas apstākļiem piemērotu zooloģisko dārzu, turklāt iekārtošot visu uz to labāko, sākot ar ziloņu mītni un beidzot ar delfināriju. Viss būšoj gatavs vienā mirklī, lieciet tikai naudiņu galdā! Domāt par to, kāds zooloģiskajam dārzam būs mērķis, viņi, protams, neņemas, bet, galu galā, zooloģiskajiem dārziem taču nav vajadzīgs nekāds mērķis; zooloģiskie dārzi ir prestiža lieta. Ja jūsu pilsētai nav sava zooloģiskā dārza, tā atpaliek no kaimiņu pilsētas. Vēl ļaunāk — ja visā jūsu valstī nebūs zooloģiskā dārza, jūsu tautu sāks uzskatīt par mazattīstītu.

Šīs kuriozās bandas sastāv galvenokārt no arhitektiem. Šad tad viņu vidū, protams (lai demonstrētu bandas godīgumu), ir pa kādam, kurš bez sevišķām grūtībām spēj atšķirt žirafi no brieža, iespējams pat — degunradzi no nīlzirga, taču mani moka neskaidra nojauta, ka ar to vien tomēr ir par maz. Vai šie cilvēki uzņemsies atbildību par saviem arhitektoniskajiem izdzimteņiem, ko grib saražot lielā vairumā, lai iedzītu vēl kādu naglu zooloģisko dārzu kā zinātniskas pētniecības iestāžu zārkā?

Dzīvnieku turēšanas koncepcija mūsu dienās mainās un īstenībā ir pēdējos divos gadu desmitos jau radikāli mainījusies, bet mītņu un sprostu iekārtošanā mēs vēl tikai speram pirmos soļus. Labos zooloģiskajos dārzos sāk domāt par dzīvnieku turēšanu grupās, nevis tikai pa vienam indivīdam vai pa pārim. Vairāk uzmanības sāk pievērst gūstniecības lielākajam ļaunumam, kas agrāk tikai retajam ienāca prātā, proti, garlaicībai. Dzīvniekam, kuru neapdraud plēsoņas, kurš apgādāts ar barību, ūdeni un partneri, dzīvē atliek gandrīz vai vienīgi iespēja nomirt aiz garlaicības kā vienai otrai nabaga bagātai meičai. Nākotnes zooloģiskajos dārzos jākoncentrē mazāk sugu, bet lielāks skaits vienas sugas pārstāvju. Tas nozīmē, ka zooloģiskie dārzi varētu kultivēt dabiski vairojošos dzīvnieku grupas un nebūtu vairs nepieciešamības gūstīt arvien jaunus savvaļas dzīvniekus. Pirmais solis tuvāk šim mērķim ir pareizi izprojektēta mītne.

Vēlreiz gribu atgādināt: tas, kas šķiet labs un pieņemams jums, varbūt nepavisam nav derīgs dzīvniekam, un — kas patīk dzīvniekam, varbūt nepavisam neliksies tīkams jums. Šo likumu lieliski ilustrē piemērs ar mūsu Āfrikas civetas koloniju. Pirmoreiz es 1965. gadā atvedu no Kamerūnas lielisku tēviņu — skaistu indivīdu ar pelēkiem un melniem plankumiem, un nedaudz vēlāk mums izdevās iegūt tam partneri no Ugandas. Tā kā mēs tolaik kāvāmies ar nabadzību, bijām spiesti izgatavot civetām mitekli no lielas koka kastes, kas savā laikā bija kalpojusi par ietvaru lidmašīnas motoram. Kad šis krātiņš bija jauns, tas lieti noderēja civetu alu mītnes izveidošanai, turklāt mēs paši cits citam iegalvojām, ka izmantosim to tikai pagaidām, līdz tiksim pie naudas un varēsim izbūvēt labāku krātiņu pastāvīgai mītnei. Bet, kā jau allaž mēdz notikt, tā arī šoreiz — kad tikām pie līdzekļiem, tos vajadzēja izlietot svarīgākiem nolūkiem un nozīmīgākiem dzīvniekiem. Civetu būris stāvēja, kā stāvējis, vienīgi laiku pa laikam tur šo to pielabojām un paremon- tējām.

Mums likās, ka krātiņš cik necik noderēja, kamēr vēl bija jauns, bet, kad pavisam sagrabēja, mums tas sāka riebties un mēs gājām tam garām, kautrīgi nolaiduši acis, gluži kā anglikāņu baznīcas padomes locekļi, ejot garām savas draudzes graustu rajonam. Taču civetas atšķirībā no graustu iedzīvotājiem neizrādīja nekādu nepatiku un kopā ar papildinājumu, ko svaigu asiņu pieplūdināšanai biju saņēmis no Sjeraleones, izvērsa tik plašu vairošanās programmu, ka drīz vien padarīja mūs par veiksmīgākajiem civetu audzētājiem pasaulē. Šimbrīžam esam izaudzējuši četrdesmit deviņas civetas. Esam nosūtījuši nebrīvē izaudzētu civetu pārus citiem zooloģiskajiem dārziem malu malās, un no šīs dzīvnieku grupas iegūts plašs, interesants informatīvais materiāls par civetu uzvedību, dzimumdziņām, pārošanos, mūža ilgumu, mazuļu skaitu, grūsnības periodu un tā joprojām. Kaut arī Āfrikas civeta ap šo laiku jau ir visai parasts dzīvnieks un tās vairošanas programma nebrīvē vairs nav nepieciešama, taču iemantotā pieredze būs ļoti vērtīga, ja mums kādreiz nākotnē radīsies iespēja sākt citu viveru dzimtas sugu (piemēram, Indijas civetas) vai, teiksim, interesanto Madagaskaras sīko plēsoņu glābšanas akciju.

Kā jau minēju, audzēdami civetas nebrīvē, esam uzkrājuši interesantus datus. Taču viskuriozākais šajā operācijā ir tas, ka mums izdevies veiksmīgi izaudzēt visus mazuļus gaužām nehigiēniskos apstākļos vecajā lidmašīnas motora kastē, kas savu laiku patiesi jau sen bija nokalpojusi. Mums tā šķiet pretīga, bet civetām acīmredzot patīk.

Vienmēr tomēr jāmeklē un jāraugās, kā uzlabot dzīvnieku turēšanas apstākļus. Tādēļ jo sevišķs prieks ir rast iespēju izbūvēt krātiņu vai aploku sēriju kādai dzīvnieku grupai. Vecos laikos vienā pērtiķu mītnē bija atrodami visi to pārstāvji, sākot ar kādu pundurpērtiķi žurkas augumā un beidzot ar gorillām, kas sver ap 160 kilogramu. Vēl ļaunāk — sīko zīdītāju mītnē jūs sastapāt visus iespējamos radījumus; no skudrulāča līdz žurkai, no bruņneša līdz valabijai… Skaidrs, ka nebija iespējams radīt ideālus apstākļus un apgādāt ar visu vajadzīgo šīs galējības, turpretim, uzbūvējot vienu mītni gorillām un otru pundurpērtiķiem, iespējams panākt daudz lielāku pilnību. Protams, dažādu pundurpērtiķu sugu dzīves veids ir atšķirīgs, turklāt ne tikvien populācijām, bet pat atsevišķiem indivīdiem. Ceļot mītni tikai šiem sīkajiem primātiem, jādomā vienīgi par to, kā jaunajā mītnē apmierināt visas viņu vajadzības, bet nav jādomā par simts pilnīgi atšķirīgu sugu grupas vajadzību apmierināšanu.

Mēs ceram, ka ar pundurpērtiķu kompleksu mums izdevies atrisināt ja ne visas, tad tomēr vairākas problēmas. 1939. gadā man uzdāvināja pušķausu pundurpēr- tiķi, un apburošais radījums nodzīvoja pie manis astoņus gadus, kas tolaik bija mūža ilguma rekords šo mazo primātu vidū. Viņš drīkstēja brīvi uzturēties mājā un dārzā jebkādos laika apstākļos, un vienīgais; kas tika darīts trauslās būtnes saudzēšanai, bija dzīvojamā istabā pastāvīgi iedegtā stāvlampa, pie kuras pērtiķītis vēsā laikā varēja sildīties. Viņš gulēja uz veca kažoka, un naktīs mēs šo midziņu sasildījām, ieliekot tur pudeli ar karstu ūdeni. Taču sīkaliņš šajos visai nepiemērotajos apstākļos jutās lieliski, un es bieži vien redzēju viņu vai veselu stundu no vietas dzīvojamies pa sniegu, pirms viņš devās pie stāvlampas atsildīt nosalušās kājeles.

Tas bija ļoti liegs radījums. 'Vērojot pundurpērtiķu vielmaiņu, drīzāk varētu domāt, ka tie ir putni, nevis zīdītāji. Tie dzīvo mitrajos, karstajos tropu lietus mežu apgabalos. Taču manējais ļoti labprāt baudīja dzestro, skadro gaisu un apmierinājās ar Anglijas klimata skopo sauli. Viņš bija izturīgs, veselīgs un apaudzis ar biezu, spīdīgu kažoku. Protams, pārfrāzējot vecumveco spāņu sakāmvārdu, jāteic, ka «viens pundurpērtiķis pavasari neatnes». Man šķiet, manējais būs bijis īsts spartietis savā sugā. Džersijā mums eksperimentēšanai bija divi jauni sarkanroku tamarīni, mēs tiem iekārtojām siltu patvērumu, kas viņiem bija jebkurā mirklī pieejams, un plašu aviāriju, kur dzīvoties. Rezultāts bija gluži tāds pats kā ar manu pušķausu pundurpērtiķi. Abi auga, vareni attīstījās un izveidojās par brīnišķīgiem dzīvniekiem, kam kažoks bija biezs kā karakuls.

1970. gadā, kad dāsns ziedojums mums sagādāja iespēju uzcelt īpašu kompleksu pundurpērtiķiem, mēs šo pieredzi kopā ar daudziem citiem novērojumiem likām lietā. Mūsu zooloģiskā dārza direktors Džeremijs Molin- sons ļoti mīlēja visus rotaļīgos dzīvniekus, tādēļ arī viņš izgatavoja jaunās celtnes projektu, apgalvodams, ka tas esot bijis jaukākais darbs no visiem, kas viņam jebkad piedāvāti.

No vienas puses, mēs noteikti gribējām katrai pundurpērtiķu grupai pret dienvidiem vērstu aviārija tipa krātiņu, lai tie varētu maksimāli izmantot jauku laiku. No otras puses, radās tā pati problēma, kas bija jāatrisina, būvējot cilvēkpērtiķu mītni: krātiņus vajadzēja izvietot tā, lai sīkaliņi varētu cits citu redzēt un pastrīdēties, it kā viņiem nāktos aizstāvēt savu teritoriju, un tomēr viņi nedrīkstēja atrasties tik tuvu cits citam, lai kāds varētu iekost otram pirkstā vai astē. Problēmu atrisinājām gluži tāpat kā cilvēkpērtiķu mītnē: krātiņus izbūvēja garenus kā kurpju kastes ar V veida sašaurinājumu. Frontālajā daļā krātiņi cits citam līdzās vērsās uz āru kā vairāki V, tā ka dzīvnieki gan savus kaimiņus redzēja, bet nespēja ar tiem saskarties. Atkāpjoties aviārija šaurākajā daļā, viņi var noslēpties vientulībā. Krātiņa iekšienes struktūra bija daudz sarežģītāka, jo tur Džeremijs bija ļāvis savai iztēlei pilnu vaļu.

Iekšējie krātiņi bija no plastmasas, 122 centimetrus gari, 91 centimetru plati, 152 centimetrus augsti un projektēti tā, lai dzīvniekam būtu viss, kas tam vajadzīgs (kaste migai, plaukts, plaša telpa ar ierīcēm, pa kurām kāpelēt, infrasarkanās spuldzes utt.), un lai būtu viegli telpu apkopt. Plastmasas grīda, piemēram, ir ieslīpa un tādēļ viegli tīrāma. Guļamkastē iespējams dzīvnieku ieslodzīt, kaste ir izceļama, un tā dzīvnieku var transportēt, to pārāk nenobiedējot. Kopš mūsu zvērudārza pastāvēšanas pie mums piedzimuši trīspadsmit sugu pundurpērtiķi un mēs esam iemācījušies tos pareizi turēt. Sās grāmatas rakstīšanas laikā mums ir skaistākā un plašākā šo valdzinošo un apdraudēto primātu kolekcija Eiropā, un mēs ceram savas kolonijas vēl paplašināt un pilnīgot.

Būvējot jaunas celtnes dzīvniekiem un cenšoties uzlabot vecās, agrāk projektētās, zoologs visu laiku eksperimentē. Un gandrīz neizbēgami arī kļūdās. Viņš, protams, cenšas kļūdas konstatēt jau rasējumā, bet viena otra tomēr ikreiz iezogas. Projektējot zooloģiskā dārza celtnes, mēs mācāmies no kļūdām, un atliek vienīgi cerēt, ka tās nebūs pārāk nopietnas. Piemēram, stikla izmantošana. Sis materiāls, kaut arī dārgs, manā uztverē tomēr ir vislabākais iebūvēšanai dzīvnieku krātiņos. Tas piešķir krātiņam telpiskumu (brīvības izjūtu, ja jums tā labāk patīk), kas ir pa prātam gan dzīvniekam, gan apmeklētājam. Jūs varat redzēt un aplūkot dzīvnieku bez vizuālās režģu vai stiepļu barjeras. Taču, nemaz nerunājot par cenu, stiklam ir arī savas sliktās puses, un

visjaunākais ir tas, ka stresa brīžos dzīvnieks bieži vien aizmirst, ka stikla siena eksistē.

Kad būvējām jauno iekštelpu mītni saviem līdzenumu tapiriem, ielaidām sienā divus vitrīnstikla paneļus, lai publika varētu tapirus redzēt. Starp tiem atradās durvis personāla lietošanai; durvju augšpuse bija no trīsce- turtuaļcollu bieza stikla ar stiepļu stiegrojumu. Vairākus gadus tapiri dzīvoja mierā un laimē, it kā pilnīgi apzinādamies, ka stikla paneļi ir, kaut arī neredzama, tomēr necaurejama barjera. Taču tad pēkšņi tapiriene Junona, vai nu no kaut kā izbijusies (nevarējām gan iedomāties, no kā), vai arī sapnī bēgdama no jaguāra — lai nu bijis kā būdams —, ne mirkli nevilcinoties, metās nevis lielajā stikla sienā, bet gan durvju augšdaļas ar stieplēm stiegrotajās rūtis. Mēs vēl šodien nevaram vien nobrīnīties, kā viņa toreiz nenolauza sprandu. Vēl brīnumaināk bija

mītne

tas, ka viņa nedabūja galu arī no savainojumiem, pirms mums viņu pusjūdzi no mājām pēdīgi izdevās sagūstīt un anestezēt. Taču vislielākais brīnums notika, kad šī sešus mēnešus grūsnā tapiriene, kaut brūces vēl nebija lāgā aizdzijušas, bez sarežģījumiem laida pasaulē apaļīgāko un veselīgāko mazuli, kāds jebkad mūsu zooloģiskajā dārzā piedzimis.

Stikla otra ļaunā puse ir Homo sapiens reakcija, nokļūstot tā tiešā tuvumā. Mūsu dienās noteiktam apmeklētāju kontingentam stikla siena, aiz kuras atrodas dzīvnieks, nozīmē nepārprotamu vilinājumu ietriekt stiklā ķieģeli. Mums Džersijā, par laimi, tas vēl nav gadījies. Līdz šim mums patrāpījušies vienīgi bruņnieciski jaunekļi, kas vēlas savām sirdsdāmām pierādīt, ka briljants viņu gredzenā ir īsts, un iegriezuši ar to stiklā savus iniciāļus. Ja tas tiek darīts speciāli no ārzemēm izrak- stlta bruņustikla paneli, kas maksā ap 600 mārciņu, tad nav jābrīnās, ka kļūstat neiecietīgs pret publiku un mil- jono reizi jautājat sev, vai tiešām bijis vērts uzņemties pūliņus un izdevumus izbūvēt stikla sienu, lai apmeklētāji varētu dzīvniekus labāk apskatīt.

Viena no mūsu sarežģītākajām un dārgākajām celtnēm ir gorillu komplekss, un pagaidām var teikt, ka tas ir ļoti izdevies. Tomēr arī šeit gadījusies neliela kļūme. Komplekss nav pietiekami liels. Ikreiz, kad sākat kaut ko celt, jums liekas, ka ēka būs liela diezgan, taču, kad esat to pabeidzis, konstatējat — vai nu jūsu dzīvnieki pārāk savairojušies, vai arī tagad, kad jaunceltne pilnīgi gatava, tā iznākusi uz pusi mazāka, nekā bijāt cerējis to ieraudzīt. Bet mēs jau nevarējām zināt, ka mūsu gorillas sāks vairoties ar tādu ātrumu un regularitāti, par kādu vidējs Forda konveijers kļūtu zaļš aiz skaudības.

Gorillu kompleksa vēsture ir interesanta, jo parāda, kā laimīgi gadījumi palīdzējuši mūsu trestam uzplaukt. Vispirms ieguvām vecāko savu gorillu mātīti, N'Pongo, kad tā bija divarpus gadus vecs pērtiķēns. Viņa bija ļoti jauks dzīvnieciņš pirmajās dienās, kad uzturējās mūsu viesistabā, jo krātiņš vēl nebija gatavs. Un, jāteic, viņa uzvedās daudz labāk nekā viens otrs mūsu viesis no cilvēku dzimuma, ko esam mitinājuši savā pajumtē. N'Pongo pieaugot, protams, nepieciešamība sagādāt viņai partneri vai vismaz biedru kļuva ļoti aktuāla, jo viņas kvēlās (par laimi, īslaicīgās) mīlas jūtas pret vienu vai otru personāla vīriešu pārstāvi, bija, maigi izsakoties, visai apgrūtinošas. Ja kilogramus septiņdesmit piecus smaga gorilla nolēmusi jūs aplaimot ar savu mīlestību un nevēlas laist ārā no krātiņa, tad jums neatliek nekas cits kā padoties. Lai ari nabadzība mūs māca nost kā vienmēr, es tomēr iegādājos Nendiju, ari mātīti, mazliet jaunāku par N'Pongo, glītu, mundru dzīvnieku. Abas satika labi; taču, kaut gan N'Pongo dievināja Nendiju, vina tomēr skaidri lika saprast, ka krātiņa saimniece ir viņa. Pagāja vairāki gadi, un abas gorillas mierā un saderībā dzīvoja savā vecavu mītnē. Taču bija acīm redzams, ka visā drīzumā kaut kas jādara, un tas, savukārt, izvirzīja problēmas, kas man sagādāja nopietnas raizes.

Mums vajadzēja iegūt gorillām partneri viņu pašu vecumā vai vecāku; Tirgū parādījās gan daži tēviņi, bet tie bija ļoti jauni un ļoti dārgi. Kad tie sasniegs pārošanās vecumu, abas mūsu gorillas jau būs pārāk vecas, lai laistu pasaulē pēcnācējus. Tikt pie jauna pieauguša gorillu tēviņa bija gandrīz neiespējami, turklāt mēs nedrīkstējām aizmirst vēl to iepriecinošo perspektīvu, ka arī, iegūstot šķietami piemērotu eksemplāru, mēs vēl nevarējām pateikt, vai viņam patiks mūsu mātītes un vai tām patiks viņš. Tāpat mums nebija garantijas, ka viņš sapratīs, kas darāms. Tātad pastāvēja iespēja dabūt kaklā gorillu tēviņu, kuru neviena nemīlēs, un piedevām divas īgnas vecmeitas. Bez visa tā mums bija skaidrs: mūsu pašreizējais gorillu krātiņš savam uzdevumam atbilst vienīgi tādēļ, ka abas mūsu gorillas ir piejaucēti dzīvnieki un mēs varam ar tām labi satikt; ievietot pie abām mātītēm puspieaugušu tēviņu, par kura temperamentu mums nekas nebūtu zināms, nozīmētu tīšā prātā piesaukt nelaimi. Mūsu finanses, kā parasts, bija bēdīgā stāvoklī, un man nebija šaubu, ka sadabūt naudu jauna krātiņa būvei nebūs iespējams. Taču tieši tad, kad šī problēma šķita pilnīgi neatrisināma, mums divreiz no vietas uzsmaidīja gluži neticama laime.

Bijām ieguvuši dažus jaunus dzīvniekus, un Normandijas televīzijas studija, kas vienmēr ļoti daudz darīja tresta popularizēšanai, arī tagad atsūtīja savus darbiniekus ierakstīt šo notikumu. Pirms dzīvnieku uzņemšanas filmā es runājos ar reportieri, kurš tikai nesen bija sācis strādāt. Viņš bija pārsteigts par lielo zemes platību, kas pieder trestam. Es ar zināmu rūgtumu norādīju, ka gaužām maz labuma ir no trīsdesmit piecus akrus liela zemes gabala, ja nav naudas tā izmantošanai. Reportieris apvaicājās, vai es būtu ar mieru par to ieminēties intervijas laikā. Atbildēju, ka esmu neskaitāmas reizes runājis jau senāk un nekāda labuma nav bijis, bet, ja viņš tiešām vēlas, lai to pieminu, es labprāt to darīšu.

Ierakstījām interviju, un tai pašā vakarā es skatījos pārraidi. Filma tikko bija beigusies, kad iezvanījās telefons. Zvanīja telefoniste, kas atvainojās par traucējumu, jo zinot gan, ka mūsu numura nav abonentu sarakstā, bet viņai zvanot kāds kungs, kurš vēloties ziedot man naudu. Es nekad neesmu bijis tāds snobs, lai atraidītu svešu cilvēku naudas piedāvājumus, tādēļ lūdzu, lai dod viņam savienojumu. Patīkama balss man paziņoja, ka runājot kāds Braiens Pārks, kurš tikko esot redzējis mani televīzijā. Vai man patiesi vajagot naudas?

— Nauda mums vajadzīga vienmēr, — es atbildēju, pēc balss skaņas skaidri juzdams, ka šis vīrs ir vismaz piecdesmit mārciņu vērts. Un tad Braiens Pārks panāca to, ko mani radi, draugi un ienaidnieki gadiem bija nesekmīgi centušies, panākt. Viņš padarīja mani mēmu ar šādiem vienkāršiem vārdiem:

:— Ko jūs darītu, ja es jums dotu desmittūkstoš mārciņas?

Tas bija tik liels pārsteigums, ka es nespēju izdomāt itin nekā, ko varētu uzsākt ar desmittūkstoš mārciņām. Otrā rītā es, protams, biju atjēdzies. Sapratu, ka varētu šo naudu izdot simt dažādās vietās, tomēr vissvarīgākais būtu gorillu ņiītne. Braiens, man par lielu atvieglojumu, tam piekrita. Tā nu bijām ieguvuši līdzekļus jaunam krātiņam, bet mums joprojām nebija gorillu tēviņa.

Un tad laime mums uzsmaidīja otrreiz. Ernsts Langs, Bāzeles zooloģiskā dārza direktors un pirmais cilvēks Eiropā, kuram bija izdevies iegūt no gorillām nebrīves apstākļos pēcnācējus, allaž bija nopietni interesējies par mūsu pasākumu, īpaši par abām mūsu «neprecētajām» gorillām. Nu viņš man atrakstīja, ka būtu ar mieru, ja vien es vēlētos, pārdot mums Džambo, pieaugušu gorillu, kuru pats izaudzējis. Vēl vairāk, Džambo bija pārbaudīts vaislinieks — mazas gorilliņas tēvs. Iegūt pieaugušu nebrīvē dzimušu un izaugušu gorillu tēviņu šķita bezmaz neticami; iegūt auglīgu, turklāt mīlestības lietās piedzīvojušu tēviņu — tas jau robežojās ar īstu brīnumu. Tā mūsu gorillu problēma tika atrisināta gandrīz kā uz burvja mājiena. Tūliņ ķērāmies pie darba un sākām projektēt celtni, tā saukto Braiena Pārka gorillu kompleksu.

Mūsu grandiozajam projektam robežas noteica krātiņam paredzētais zemes gabals, kas nolaideni izbeidzās palienas pļavā. Vieta bija piemērota, jo veidoja dabisku (kaut arī atšķirīgu) turpinājumu līdzšinējai pērtiķu mītnei. Tomēr slīpums bija diezgan liels un radīja jaunas grūtības, kuras mēs galu galā pratām pārvarēt.

Galīgais projekts mums tiešām patika un pagaidām nav mūs pievīlis. Tas veido trīs savstarpēji savienotas guļamtelpas ar apkuri grīdā. No tām bīddurvis ved 15x10 metrus lielā telpā, kur izvietoti rīki kāpelēšanai un iekārtots peldbaseins. Par jauninājumu var uzskatīt to, ka šai telpai nav jumta. Celtnei ir divpadsmit pēdu augstas sienas, kas noteiktos intervālos veido it kā ieloces svārkos, un katrā padziļinājumā iestrādāts sešas pēdas augsts un četras pēdas plats stikls. Siena no iekšpuses ir pilnīgi gluda, tā ka nav, kur ieķerties, logi darināti no puscollu bieza stikla, kas sastrādāts kopā ar plastmasu un ko pārsist nespētu pat buldozers. Eka ir pavērsta pret dienvidiem, tā ka pērtiķiem ir maksimāla iespēja uzturēties svaigā gaisā gan saulainā, gan lietainā laikā, jo pārkaru jumts veido kaut ko. līdzīgu verandai. Nesen mēs iekārtojām slēgtās mītnes jumtā televīzijas ierīci, lai varētu pērtiķus novērot augu diennakti.

Tādā ēkā kā šī īpaši svarīgas ir detaļas. Mītnes grīdas slīpumam bija jābūt pareizā leņķī, lai to varētu ar šļūteni nomazgāt, bet lai pērtiķiem arī nerastos iespaids, ka viņi dzīvo Everesta kraujā. Sienām, kas šķīra guļamtelpas, vajadzēja būt režģotām un bīdāmām, lai vajadzīgā reizē varētu pārvērst visu platību vienā lielā guļamtelpā. Režģi nepieciešami divu apsvērumu dēļ. Pirmkārt, dzīvnieki, kaut arī atšķirti, var cits citu redzēt, un, otrkārt, ja mums rastos vajadzība lietot anestēzijas pistoli vai iebarot viņiem zāles, mēs, neriskējot iet pie viņiem krātiņā, varētu to izdarīt caur režģiem.

Uz āru vērstie sienu izciļņi veidoja krātiņā padziļinājumus, kuros dzīvniekiem citam no cita patverties, jo viņiem (lai cik saticīgi viņi dzīvotu) tomēr brīžiem apnīk partnera klātbūtne, gluži tāpat kā cilvēku dzimuma precētiem pāriem. Rūpīgi vajadzēja izraudzīties arī krāsu gammu visam kompleksam. Tas bija liels un atradās ļoti redzamā vietā zemās pļavas vienā galā, tādēļ nepareizi izraudzīta krāsa padarītu to tikpat pievilcīgu - un neuzmācīgu kā gazometru. Pēc ilgas strīdēšanās un izmēģinājumiem izšķīrāmies par sulīgu olīvzaļu krāsu ārsienām. Vasarā un pavasarī tas palīdz celtni nomaskēt, jo tā itin kā iegrimst koku zaļumā. Iekšpusei izraudzījāmies palsu sviesta dzeltenumu. Kaut arī efekts bija patīkams un gorillas pret šādu fonu izskatījās labi, tomēr drīz vien atklājās arī sliktās puses. Krātiņam, kas vērsts pret dienvidiem, šāda krāsa bija pārāk gaiša. Sienu virsma saules spožumā pārvērtās par īstu reflektoru. Spožums bija pārāk intensīvs. Tagad esam pārkrāsojuši sienas bālā gaiši zilā, bet grīdu — smilšu krāsā; rezultāts, kaut ari nav vislabākais, tomēr ir apmierinošs.

Pašreiz mūsu lielākais projekts ir rāpuļu audzētava. Tā būs viskomplicētākā no visām celtnēm, ko līdz šim esam projektējuši un būvējuši. Rāpuļi, kā tas vispār zināms, nav pratuši iekarot simpātijas, tādēļ zoologi un faunas saglabātāji tos mazliet pametuši novārtā. Un es vienmēr esmu spriedis tā: ja ari gadīsies laipni cilvēki, kas mums ziedos naudu zīdītāju vai putnu mītnēm, tad nemūžam nesaņemsim ziedojumu savai rāpuļu audzētavai. Un tad, tāpat kā gorillu problēmas laikā, mums atkal vienreiz fantastiski laimējās. Pie mums Džersijā notika pirmā apdraudēto dzīvnieku audzēšanai veltītā vispasaules konference, un daudzo simtu dalībnieku vidū bija kanādieši Dr. Gaertijs ar kundzi, kas abi jau ilgus gadus bija tresta locekļi Viņi apsveica mani par mūsu dārza izvietojumu un dzīvnieku labo kondīciju.

Bet, — sacīja Džefrijs Gaertijs, — tomēr kaut kas jūsu dārzā nav labi. Proti, mēs ar sievu esam aizrautīgi herpetologi, paši turam un audzējam daudz rāpuļu. Jūsu rāpuļi visi ir lieliski, taču rāpuļu mītne, pēc mūsu domām, ir, maigi izsakoties, nelāga.

Es atzinos, ka pats ļoti labi zinu mūsu rāpuļu mītnes trūkumus (tā bija iekārtota pārbūvētā garāžā), un dižmanīgi, nedomādams nekā nopietna, piebildu — ja Dr. Gaertijs man palīdzētu sadabūt naudu, es viņam par prieku uzceltu labāko rāpuļu mītni pasaulē, Tai pašā brīdī man vajadzēja steigties projām, lai vadītu konferences sekcijas sēdi, un Gaertijus sastapu vēlreiz tikai īsi pirms viņu aizbraukšanas.

Sakiet, — Džefrijs Gaertijs mani uzrunāja, — vai jūs to, ko teicāt, domājāt nopietni? Proti, ja jums būtu nauda, jūs uzceltu labāko rāpuļu mītni pasaulē?

Zināms, — es atbildēju, — mēs to nespējam vienīgi līdzekļu trūkuma dēļ. Kālab jūs to jautājāt?

Raugi, — sacīja Dr. Gaertijs, — es, starp citu, esmu arī pustraks miljonārs.

Nāciet man līdzi uz kabinetu, — es vārgā balsi aicināju. — Man ir daži uzmetumi, ko pats esmu uzski- cējis, gaidīdams dienu, kad sastapšu tādu cilvēku kā jūs.

Un tā es sāku īstenot to, kas, manuprāt, izvērtīsies par unikālu centru šo apbrīnojamo un galīgi aplam novērtēto būtņu — rāpuļu — pētīšanai un audzēšanai. Jau pašā sākumā piebildīšu, ka mums nav ne mazākās vēlēšanās iekārtot kādu no parastajām zooloģisko dārzu rāpuļu mītnēm, kur ļoti dažādi īpatņi tiek turēti augu gadu vienādā diennakts temperatūrā. Mēs esam savākuši ne

lielu skaitu čūsku, ķirzaku un bruņrupuču no sugām, kurām draud iznīcība. Pēc trīs gadus ilgas projektēšanas mēs tikai tagad esam tik tālu, ka jaunajā mītnē jāpabeidz vienīgi pēdējie apdares darbi. Kā vienmēr, mēs bīstamies ieraudzīt, kādas drausmīgas kļūdas būsim pieļāvuši uz rasēšanas dēļa.

Neparastais šai projektā ir tas, ka vairāk telpas mītnē ir ziedots tieši audzētavai, ko publika neredz, nevis dzīvnieku ekspozīcijai, — gluži otrādi nekā vairumā pašreiz eksistējošo rāpuļu mītņu. Tas tādēļ, ka mūsu galvenais darbs ir rāpuļu audzēšana, nevis to izrādīšana. Daudzos gadījumos ir grūti, pat neiespējami audzēt rāpuļus parastos mītņu krātiņos, jo tur nevar pietiekami kontrolēt vides apstākļus. Mūsu audzētavā būs speciāli konstruēti krātiņi, kuros varēs kontrolēt mitruma pieplūdi un radīt gaismas un temperatūras ritmisku mainu diennaktī un gadalaikos. Sādā veidā mēs ceram, piemēram, dzīvniekiem no Borneo musona laikā radīt attiecīgu mikroklimatu. Zīdītāji un putni viegli aklimatizējas, tādēļ jūs bieži redzat tropu dzīvniekus jautri draiskojamies sniegā, turpretī rāpuļu vielmaiņa tādas pārvērtības nepieļauj. Viņi var paciest zināmas nelielas temperatūras svārstības, bet, ja grib gūt panākumus rāpuļu turēšanā un audzēšanā, par pareizu klimatu jārūpējas daudz nopietnāk, nekā turot citus dzīvniekus.

Zooloģisko dārzu telpu un krātiņu problēma ir ārkārtīgi interesanta, un viena šās problēmas daļa vēl joprojām ir bērna autiņos. Proti, nav iespējams apvienot dzīvnieka izrādīšanu publikai ar teicamiem apstākļiem pašam dzīvniekam, bet to ņem vērā tikai pavisam nedaudzos zooloģiskajos dārzos, un, kur galvenais ir dzīvnieku izrādīšana publikai, tur vienmēr cieš dzīvnieki. Es gribētu teikt, ka ir ļoti labi, ja zooloģisko dārzu direktori un arhitekti ievēro stingru ekonomijas režīmu. Mēs esam daudzkārt pierādījuši, ka nemaz nav nepieciešams, lai kāda celtne izmaksātu tūkstošiem mārciņu. Dažādas labierīcības, protams, ir patīkamas, bet reizēm tiešām jāpabrīnās, cik daudz var izdarīt ar pieticīgiem naudas līdzekļiem un materiāliem. Galu galā, par to, kas maksā lielu naudu, par krātiņa estētisko pusi, taču uztraucas tikai cilvēki. Dzīvniekiem vajadzīga vieta, kur viņi spēj justies kā mājās, un, ja jūs viņiem tādu piešķirsiet, viņi pratīs par to pateikties.

TREŠA NODAĻA

SAREŽĢĪTA ĒDIENKARTE

Pēc tam sekoja paplāte, uz kuras gulēja milzīga meža cūka. Galvā tai bija uzmaukta atbrīvota verga cepure; uz katra ilkņa uzkārts ar palmu lapām izklāts grozs — viens pildīts ar Sīrijas, otrs ar Tēbu datelēm. No mīklas iztaisīti un krāsnī izcepti sivēntiņi bija salikti zvēram visapkārt, it kā tie zīstu . .. Izvilcis mednieka dunci, kāds vergs pāršķēla meža cūkai vēderu, no kura pēkšņi izspurdza strazdu bars.

Petronijs. Trimalhija dzīres

Grieķi deva šim putnam vārdu upupa, jo tas savu ligzdu popē ar cilvēka mēsliem. Šis riebīgais radījums ēd smirdošus ekskrementus. Tas dzīvo kapos uz trūdiem … Ja kāds notriepjas ar šā putna asinīm pirms gulētiešanas, naktī viņu moka murgi, viņam liekas, ka viņu sagrābuši velni un žņaudz nost. .

T. H. Valts. Grāmata par zvēriem

Zirneklis ir gaisa tārps, jo saņem barību no gaisa, novilkdams to garā diegā līdz savam sīkajam ķermenim.

T. H. Vaits. Grāmata par zvēriem

Slavenais gardēdis Brijā-Savarēns reiz runājis šādus vārdus: «Pasaki man, ko tu ēd, un es pateikšu, kas tu esi.» Diemžēl šis vienkāršais likums nav attiecināms uz dzīvniekiem. Teicienu nedrīkst pat apgriezt otrādi: nedrīkst, zinot to vien, kas šis dzīvnieks ir, iedalīt viņu attiecīgas diētas kategorijā, nepainteresējoties par viņa gaumes savdabībām, turklāt mēs taču gandrīz nekā nezinām par to, no kā viņš pārtiek, dzīvodams savvaļā. Var gadīties, ka jūs iegūstat dzīvnieku, kurš zinātniskajā literatūrā klasificēts kā «stingrs veģetārietis», turpretī praksē trīc un dreb, lai tiktu pie zivīm vai gaļas, un otrādi — «visīstākais plēsoņa» sāk izturēties kā plānprātiņš, ieraudzījis vīnogu ķekaru.

Vēl visai nesen barības jautājumam zooloģiskajos dārzos veltīja gaužām maz uzmanības un tā svarīgums vispār vēl nebija atskārsts. Uzskatīja un diemžēl vēl šobaltdien daudzos zooloģiskajos dārzos uzskata, ka viss, kas neder cilvēka uzturam, ir ideāla barība dzīvniekiem. Taču savvaļā, ja vien dzīvnieks pēc dabas nav mait- ēdājs, viņš prot iegūt visu svaigāko un labāko; tikai par šo vienkāršo faktu neviens nebija padomājis. Esmu pārlieku daudzos zooloģiskajos dārzos (arī dažos visai ievērojamos) redzējis izbarojam dzīvniekiem sasmakušu gaļu un zivis, iepuvušus dārzeņus, pārgatavojušos un appelē- jušus augļus. Pārvērtējot šādu rīcību naudā, man tā vienmēr likusies nelietderīga taupība. Ja jūs, būdams fermeris, turat savus mājdzīvniekus pusbadā vai dodat tiem mazvērtīgu barību, jums nav pamata cerēt uz lieliem izslaukumiem vai augstvērtīgu pieaugumu ganāmpulkā. Tāpat arī zooloģiskā dārza direktors nesagaidis, lai viņam būtu spēcīgi, veselīgi dzīvnieki un labi rezultāti vaislošanā, ja viņš dzīvnieku iztikai izmantos mazvērtīgu barību. Par interesantu, kaut arī visai skumju pētījumu tematu zoovēsturniekiem varētu noderēt jautājums: cik lielā mērā agrāk dzīvniekus ieskaitīja «grūti turamo» kategorijā tādēļ vien, ka tie tika aplam baroti?

Līdztekus dzīvnieku ēdienkartei (kas daudzos gadījumos nodarījusi vairāk ļauna nekā laba) par mūžsenu postu un nelaimi jāuzskata zooloģisko dārzu pastāvīgo apmeklētāju ietekme. Aizgājušiem zooloģiskajā dārzā, «pabarot zvēriņus» bija vispār pieņemta izprieca, turklāt to akceptēja ne tikai apmeklētāji, bet arī zooloģisko dārzu vadība. Publikas līdzdalība dzīvnieku barošanā

tieši vai netieši veicināja ienākumus. To, ka apmeklētāji parasti baroja dzīvniekus ar nepiemērotu barību un pārmērīgās devās, izraisot dzīvnieku saslimšanu un pat bojāeju, vairums zooloģisko dārzu vadītāju uzskatīja par neizbēgamu Jaunumu. No paša rūgtās pieredzes zinu, cik grūti ir apmeklētājus no dzīvnieku barošanas atturēt, taču senāk neviens pat necentās to darīt, drīzāk gan vēl to veicināja. Dažuviet vadība bikli mēģināja iestāstīt apmeklētājiem — ja nu viņi par visu vari vēlas dzīvniekus barot, lai dod tiem piemērotu barību, taču vairākumā gadījumu šiem padomiem neviens neklausīja. Apmeklētāji labāk pacienāja dzīvniekus ar īstām nāveszālēm — zemesriekstiem, šokolādi un saldējumu (to visu varēja iegādāties turpat zooloģiskajā dārzā), un dzīvnieki, gluži kā bērni, ēda un pārēdās visus šos gardumus un pēc tam nobeidzās no zarnu piepūšanās, enterīta vai trombozes.

Mūsu dienās visos cik necik progresīvos zooloģiskajos dārzos publikai aizliegts barot dzīvniekus. Bet aizliegt ir viens, un tiešām to novērst — pavisam kas cits. Vidusmēra apmeklētājs, šķiet, uzskata, ka viņam ir trejas neaizskaramas tiesības jebkurā zooloģiskajā dārzā, nerēķinoties ne ar kādiem aizliegumiem un kavēkļiem, proti: kaisīt kā blaugznas ap sevi dažādus atkritumus; bakstīt dzīvniekus ar lietussargiem vai mest ar akmeņiem, lai tos uzmundrinātu, ja tie, nekā no smalkas uzvedības nejēgdami, guļ vai ir paslēpušies; un barot dzīvniekus ar visu, kas vien gadās pie rokas, — zemesriekstiem, lieliem cukura gabaliem, lūpu zīmuļiem vai žiletēm. Abi pēdējie priekšmeti nav pārspīlējums. Mūsu dzīvniekiem tie iebaroti kopā ar aspirīna tabletēm, pudeju lauskām, plastmasas gabaliem; reiz par cienastu kāds bija izraudzījies ar tabaku piebāztu un aizdedzinātu pīpi. Visumā publika, šķiet, vēl mazāk nekā daudzi zooloģisko dārzu direktori sajēdz, kāda barība dzīvniekiem vajadzīga.

Interesants fakts, ka dzīvnieki, kas, nokļuvuši zooloģiskajā dārzā, izturas ļoti konservatīvi pret jebkādu jaunu barību, nemaldīgi metas kā negudri uz barību, kura viņiem dod vismazāk labuma vai nodara vislielāko ļaunumu. Ja viņi šo savu īpašību atklātu, kad ir tikko sagūstīti, tas dzīvnieku vācējiem ļoti atvieglotu darbu, jo būtu atrasts līdzeklis, ar ko jauno gūstekni iekārdināt. Bet tā nenotiek, un kolekcionāra pacietība tiek smagi pārbaudīta, jo viņa neapskaužamais uzdevums ir piera- dlnāt dzīvnieku pie jauna veida barības jau ilgi pirms tam, kad tas tiek ievietots zooloģiskajā dārzā. Tas ir tikpat grūts un gandrīz tikpat bezcerīgs pasākums kā ieviest franču virtuves ēdienus Anglijas vidusmēra pansijā.

Skalas pašā galā ir monofāgie dzīvnieki. Viņu barība ir tik vienmuļa, ka pat viduslaiku svētajiem šāda miesas mērdēšana liktos par traku. Piemēram, Āfrikā un Āzijā dzīvojošie zvīņneši jeb «zvīņainie skudrēdāji» pārtiek vienīgi no skudrām, dažos gadījumos no melnajām, šķietami nesagremojamām koku skudrām, kas nelabi ož pēc skudrskābes, pat tik spēcīgi, ka jums asaras saskrien acīs, kad šķeļat pušu skudru pūzni.

Rietumu un Centrālās Āfrikas dzidrajās mežu upēs mīt ļoti īpatnējs dzīvnieks, kas ieguvis nosaukumu Potamogale velox jeb lielais ūdrtenreks. Sis melnais kukaiņēdājs — vienīgais savas ģints pārstāvis, kaut arī Mada- gaskarā tam sastopams attāls radinieks — ir apmēram divas pēdas garš, ar tumšu kažoku kā kurmim, mazām ačtelēm, bez atslēgkauliem, apaļu purniņu, tādēļ galva atgādina āmuru, kurā saspraustas ūsas; aste tam saplacināta kā kurkulim. Lielais ūdrtenreks ir nakts un ūdens dzīvnieks un (vismaz Kamerūnā, kur es to sagūstīju) pārtiek vienīgi no brūnajiem saldūdens krabjiem. Kad ieguvu pirmo Potamogale velox un sāku to vērot, man likās, ka tik spēcīgs, ūdram līdzīgs zvērs, kas droši vien pieradis vajāt un medīt ļoti dažādus dzīvniekus, nevar eksistēt no tādas vienveidīgas barības. Pat vislielākajam vēžēdājam,- tā man šķita, kādreiz iekārosies uzkost svaigu zivtiņu, vardi vai nogaršot gabaliņu ūderisčūskas. Tā nu es sāku eksperimentēt un mēģināju iekārdināt savu ūdrtenreku ai vabolēm, gardām dažāda lieluma, veida un kiāsu zivīm, treknām vardēm, gan īsākām, gan garākām ūdensčūskām, maziem putnēniem un olām, Viss ve'ti. Potamogale ar riebumu uzlūkoja visus piedāvātos papildinājumus un stūrgalvīgi palika tikai pie cietajiem krabjiem. Cik es varēju spriest, šādā barībā praktiski nebija nekādu uzturvielu, jo šie krabji sastāv gandrīz vienīgi no bruņām.

īstenībā man bija jāatrisina ne tikai viena, bet veselas divas pioblēmas: pirmkārt, es nevarēju saņemties līdzi uz kuģa tādus krabju krājumus (mans ūdrtenreks nakti notiesāja apmēram trīsdesmit piecus krabjus) un, otrkārt, neviens Eiropas zooloģiskais dārzs necentisies viņu apgādāt ar tik eksotisku barību. Diemžēl pasaulē nepastāv tādas firmas, kas rūpētos par gastronomiskām delikatesēm dzīvniekiem. Tādēļ šim radījumam ar tik ļoti ierobežoto ēdienkarti vajadzēja iemācīt ēst ari kaut ko citu. Tas vieglāk pasakāms, nekā izdarāms un prasa lielu izdomu.

Sapirkos vietējā tirgū milzum daudz kaltētu saldūdens garneļu, pikantuma labad pievienoju_ tām garšvielu mērci, kapātus zemesriekstus un citādu Āfrikā sastopamu barību. Pulverī saberztās garneles sajaucu ar kapātu gaļu un jēlu olu. Barošanas laikā ūdrtenreks bija ļoti rijīgs, tādēļ cerēju, ka mans eksperiments varbūt izdosies. Nobeidzu vairākus krabjus un piepildīju ar savu garneļu un gaļas maisījumu; vispirms piedāvāju zvēriņam īstu krabi, kuru viņš notiesāja, ka nokraukšķēja vien. Sādā veidā iemidzinājis viņa aizdomas, pasviedu pildīto. Līdz pusei to apēdis, viņš pēkšņi konstatēja, ka te kaut kas nav kārtībā. Viņš izspļāva kumosu un sāka  caur ūsu biezokni to pārbaudīt, taču pēdīgi, man par lielu prieku, noēda. Pēc vairākām nedēļām panācu, ka viņš ēda manu maisījumu no bļodas, kur tikai dekorācijas dēļ virspusē bija uzlikts pildīts krabis.

Otrs tāds pats rūpju bērns ir lielais skudrulācis, varenākais savā dzimtā. A.r garo, lāstekai līdzīgo purnu, vim- peļveida asti un lāča ķetnām, ar kurām viņš atlauž ak- menscietās termītu mītnes, lielais skudrulācis ir visai iespaidīga izskata dzīvnieks. Pirmo lielo skudrulāci es ieguvu Gvajānas plakankalnē, džinos jāšus viņam pakaļ, sagūstīju viņu ar laso un, vairīdamies no nāvējošajiem nagiem, beidzot, tomēr sasaistīju neganto zvēru, kas 'šņāca kā līdz galam atgriezts gāzes krāns, un nogādāju viņu nometnē. Tur es viņu piesēju pie koka un sāku gudrot, kā gūstekni pieradināt pie cita veida barības. Zināju, ka agrāk vienīgā aizstājējbarība, ko milzu skudrulāči pieņēmuši, bijusi jēla ola, kapāta gaļa un piens. Pieradināt skudrulāci pie aizstājēja, kas tik kardināli atšķiras no viņa iemīļotajiem termītiem, bija ļoti āķīgs uzdevums, tik svarīga problēma, ka tā komentēta pat nedaudzajās rokasgrāmatās, kādas vispār sastādītas zooloģisko dārzu darbinieku vajadzībām.

Dažreiz dzīvnieki ar tādu aprobežotību pieķeras saviem aizspriedumiem, ka pat nemēģina nogaršot jauna

veida barību; daudzos gadījumos viņi ij nepieiet tai tuvāk, lai to paostītu. Esmu pārliecinājies, ka tas ir tīrais aizspriedums, jo pēc neilga laika dzīvnieks ar patiku tiesā nost barību, ko ar sašutumu un šausmām bija atraidījis, kad viņam tā tika piedāvāta pirmoreiz. Gadās pat, ka pirmāk noniecinātais cienasts kļūst viņam par lielāko gardumu.

Mans skudrulācis nebija gluži tik aprobežots, tomēr bjodiņu, kur ar svaigām olām sakultā pienā peldēja jēlas gaļas kumosiņi, viņš uzlūkoja ar aizdomām, kādas varētu izraisīt vienīgi Bordžu dzimtas nesimpātiskākā pārstāvja piedāvātas brokastis. Tad man iešāvās prātā laba doma. Iesitu caurumu termītu mītnē un pagrābu riekšavu lielo, ļoti neglīto iemītnieku. Izbēru tos uz platas, zaļas lapas, kuru novietoju bļodā uz piena virsmas. Skudrulācis, pamanījis ierasto gardumu, izritināja pēdu garo, lipīgo mēli un sāka ar to uzlasīt termītus. Mēle, protams, neviļus pašāvās arī zem lapas, un jau pēc dažiem mirkļiem viņš laka manu sakūlumu ar tādu patiku, it kā visu mūžu nebūtu nekā cita ēdis vai vēlējies ēst. Nākamajā maltītē man pat vairs nevajadzēja nomaskēt barību ar termītiem. Zvērs izlaizīja bļodu un eleganti ieslidināja ar mēli taurei līdzīgajā mutē vispēdējo gaļas krislīti.

Lai cik stūrgalvīgi mēdz būt tikko sagūstīti dzīvnieki, parasti tomēr pienāk brīdis, kad viņi jūs pārsteidz ar pilnīgi negaidītiem pavērsieniem savā uzvedībā. Dodoties uz Sjeraleoni, viens no maniem galvenajiem mērķiem bija iegūt grupu melnbalto kolobuspērtiķu jeb gve- recu. Šie glītie dzīvnieki pamatā pārtiek no lapām, un tā nu svarīgākais uzdevums bija pieradināt viņus ēst citādas lapas nekā līdz tam. īstenībā tas bija trīskāršs uzdevums: pirmkārt, mums vajadzēja viņus iemācīt ēst tos zaļumus, kurus varējām iegādāties vietējā tirgū, otrkārt, pieradināt pie barības, kādu varēsim viņiem piedāvāt ceļojuma laikā, un, treškārt, pieradināt pie tās, kas būs pieejama Džersijā. To prātā turēdams, es kuģa saldētavā iekrāvu kastes ar salātiem, kāpostgalvām, burkāniem, spinātiem un citiem gardumiem, kuriem, manuprāt, vajadzēja iekārdināt kolobusus. Visu noorganizēju ilgi pirms došanās uz Sjeraleoni, kad vēl vispār nezināju, vai man izdosies sagūstīt kolobusus, nemaz nerunājot par viņu nogādāšanu piekrastē. Beidzot mums tomēr izdevās septiņus kolobusus notvert un itin labi viņus pieradināt pie dažādiem zaļumiem, ko varēja iegādāties vietējā tirgū.

Pēdīgi nokļuvām piekrastē, uzkāpām uz kuģa, un kolo- busi tūliņ sadumpojās. Uz gardumiem, kurus mēs ar tādām pūlēm par milzu naudu bijām sapirkušies, lai sagādātu viņiem baudu, uz mūsu skaistajām, kraukšķīgajām kāpostlapām un spinātiem, uz burkāniem un tomātiem viņi noraudzījās tā, it kā mēs viņiem krautu priekšā indīgas driģenes. Nu mums bija vairs tikai vienas rūpes — noturēt pērtiķus pie dzīvības. Tas bija pats svarīgākais. Manai sekretārei Annai Pītersai vienīgais pienākums bija augu dienu neatkāpties no kolobusiem un pierunāt viņus kaut ko iebaudīt, kamēr mēs apkopām visu pārējo kolekciju. Izvērsās cīņa par to, kam stingrāks raksturs — Annai vai kolobusiem; mums par laimi, uzvarēja Anna. Gan ar varu, gan ar labināšanu viņa piedabūja kolobusus uzņemt mazumiņu barības, lai izvilktu dzīvību. Es sapratu, ka mums tikai jānokļūst līdz Džersijai, tur varēsim kolobusiem piedāvāt plašā izvēlē ozolu, kļavu un liepu lapas, un viss nokārtosies. Taču, tikko ieradāmies Džersijā, kolobusi, kas uz kuģa bija tītējušies un ieskrubinājuši vienīgi tik daudz, lai nenomirtu badā, pēkšņi šķita atzinuši, ka viss, ko mēs viņiem tikām piedāvājuši, ir tieši tas, ko viņi visvairāk kāro, un ņēmās milzu daudzumos tiesāt kāpostus, spinātus, burkānus un tomātus.

Nav iespējams noteikt stingrus un nemainīgus likumus, jo arī vienā sugā katram indivīdam ir sava, dažkārt ļoti atšķirīga gaume. Reiz kādā dzīvnieku vākšanas ekspedīcijā Kamerūnā man izdevās sagūstīt trīs angvantibo. Tie ir īpatnēji mazi biskvītkrāsas lemuroīdi, kas atgādina prātā jukušus rotaļlācīšus un līdz tam laikam vēl nekad nebija atvesti dzīvi uz Angliju. Zināju tikai vienu pašu cilvēku, kam bija piederējis šāds dzīvs zvēriņš, tādēļ arī informācija par viņu parašām bija gaužām trūcīga. Es tomēr biju noskaidrojis, ka līdztekus augļiem un koku pumpuriem šie lemuroīdi kādreiz nobauda sīkus putnēnus; arī es uzņēmu viņu diētā pa audējputna mazulim trīsreiz nedēļā. Visi trīs angvantibo bija sagūstīti piecu jūdžu rādiusā no manas nometnes, tādēļ man neviens nedrīkst ņemt Jaunā, ja iedomājos, ka viņu ēšanas parašās nebūs nekādu atšķirību, bet: pirmais angvantibo, saņēmis putnēnu, kāri to aprija, neaiztiekot vienīgi kājas un galvu, otrais noēda tikai krūtiņu, turpretī trešais ar īsta lietpratēja māku atvēra putnēna galvaskausu, izlaizīja smadzenes un gar atlikumu nelikās vairs ne zinis.

Ar katru jaunu dienu, ar katru jaunu dzīvnieku kolekciju jūs nākat pie pārsteidzošas atziņas, ka dzīvnieku gaume, viņu patika vai nepatika pret kaut ko ir tikpat dziļa un negrozāma kā jebkuras lielas viesnīcas viesu gaume un untumi. Mēs tikko bijām izvērsušies Džersijā, kad atklājām, ka divējiem dzīvniekiem, no kuriem to varēja gaidīt vismazāk, ir nepārvarama tieksme uz siļķēm.

Tie bija Dienvidamerikas tapiri, vispāratzīti pilnīgi veģetārieši, un lauvas, kas, protams, ir gaļēdāji, bet grūti ticēt, ka viņi, savvaļā dzīvodami, būtu tikuši pie siļķēm. Gadījumā ar tapiriem mēs sākām domāt, vai tikai viņi (tā kā tapiri daļēji ir ūdensdzīvnieki) sausajā gadalaikā, kad ūdeņi izžūst un kļūst par sekliem dīķiem, neiet ķerstīt zivis. Bet nekur, lai cik esmu par to interesējies, nav rakstīts, ka tapiri savvaļā zvejotu zivis. Doma, ka zivis, īpaši siļķes, varētu eksistēt kā regulāra barība savvaļas lauvas ēdienkartē, liekas pārāk neticama. Tomēr mūsu lauvām siļķu smarža, šķiet, bija tik kārdinoša, ka tie nespēja no šāda cienasta atteikties.

Lai nu cēlonis būtu bijis kāds būdams, mēs abos gadījumos bijām priecīgi par šo gaumes dīvainību, jo siļķe ir noderīgs sāļš ietvars, kur vajadzības brīdī paslēpt zāles, kas jāiedod dzīvniekam. Gaļā vai auglī noslēptu - tableti pacients tūliņ atrastu un ar riebumu izspļautu, bet īsti mīkstā siļķē dziļi noslēptu viņš to norīs ar lielāko patiku. Šāda veida izņēmumu sarakstu, kas dzīvnieku kopējam jāiemācās, var uzskatīt par bezgalīgu. Dažiem putniem, piemēram, par caurejas līdzekli noder zirnekļi, turpretī saviem cilvēkpērtiķiem mēs šim nolūkam izmantojam svaigu ananasu. Viena no mūsu Āfrikas civetām parasti «medīja» banānus (nevienu citu augli — vienīgi banānus), rīkojoties tā, kā droši vien civetas savvaļā mēdz nogalināt laupījumu. Vispirms sagrāba banānu un purināja, līdz tas, pēc viņas domām, bija puslīdz zaudējis samaņu, tad vairākkārt metās tam virsū ar plecu, kamēr no banāna atlika vairs tikai mīksts šķiedenis. Nu «upuris» bija pagalam un civeta ar lielu patiku to apēda.

Protams, jāuzmanās, ja redzams, ka dzīvniekam kaut kas sevišķi iegaršojas, jo tas var sākt kārot tikai šo barību un atteikties no visa cita. Ļoti svarīgi, turot dzīvniekus, ir rūpēties, lai viņiem ēdienu karte neapniktu. Tas nozīmē, ka allaž jāizmēģina kaut kas jauns, barībai jāmaina ietērps, krāsas un smaržas, lai nerastos vienmuļība. Vīnogā, piemēram, vienīgā barības vērtība ir drusku cukura, pārējais ir ūdens, un tomēr vīnoga reizēm ir nepieciešama kā kārums, kā tīkami satraucoša piedeva pie parastā ēdiena, gluži kā želeja uz bērnu viesību galda. Taču visu laiku jāpatur prātā, ka jebkurš pārspīlējums, jebkura pārliecīga stimulācija ar tām pašām vīnogām var kļūt bīstama.

Reiz mums Dienvidamerikā bija durakuls — viens no visburvīgākajiem tinējpērtiķīšiem. Viņu mēdz saukt arī par pūčpērtiķi, un visai pamatoti, ja varat iedomāties nevis ar spalvām, bet ar kažoku apaugušu pūci. Interesanti piebilst, ka tas ir vienīgais nakts pērtiķis. Šis burvīgais radījums vēl nebija ilgi mitis pie mums, kad zaudēja ēstgribu. Dzīvnieciņam, šķiet, nekas nekaitēja, tas bija vesels, bet uz barību, ko mēs devām, skatījās bez jebkāda prieka, šņakājās ap to bez intereses, dziļā vienaldzībā — gluži kā viesis lepnā restorānā ar nezin kā izslavētu internacionālu virtuvi. Bija skaidrs, ka jāatrod kaut kas, lai uzmundrinātu zvēriņa panīkušo apetīti. Manai sievai ar zināmu alķīmijas palīdzību un par milzu naudu (mēs tolaik atradāmies Matugrosā) beidzot izdevās sadabūt pāris burku konservētu ķiršu. Kad burku atvērām, ieraudzījām, ka saturam nav ne mazākās līdzības ar ķiršiem, kādus mēs tos bijām paraduši redzēt; tie izskatījās kā virkne neizdevušos eglītes rotājuma kreļļu, kas darinātas no tēta samta, un bija tik neganti sarkani, ka pat Sniegbaltīte būtu vilcinājusies tādus bāzt mutē. Taču mūsu durakuls, uzmetis īsu mirkli ellišķīgi sarkanajiem augļiem, laikam nosprieda, ka tam piedāvā īstu debesmannu. Jaunais ēdiens zvēriņu tā sajūsmināja, ka viņš vairs pat neskatījās ne uz ko citu, un mēs notērējām milzumu laika, nemaz nerunājot par naudu, turklāt dabūjām neiedomājami nopūlēties, lai no jauna pieradinātu pērtiķīti pie saturīgākas, kaut arī ne tik košas krāsas barības.

Kad esat dzīvnieku aizvedis projām no savvaļas dzīves, tad viena no grūtākajām problēmām, kas jums jāatrisina, ir pasargāt viņu no garlaikošanās. Lielāko dalu laika dzīvnieki savvajā pavada, meklējot barību, un, kad jūs esat viņiem atņēmis nepieciešamību papūlēties, lai nenomirtu badā, ļoti viegli var sākties garlaikošanās. Tas ir gluži tāpat kā ar cilvēku, kurš, trīsdesmit piecus gadus nostrādājis kantorī vai fabrikā, aiziet pensijā un pēkšņi izjūt dzīves tukšumu. Daudzos gadījumos šāds cilvēks aiz tīrās garlaicības drīz vien nomirst. Dzīvnieki pārcieš kaut ko līdzīgu, tādēļ jāmēģina pret to cīnīties, laiku pa laikam pievienojot barībai kaut ko jaunu, pat ja tam ir maznozīmīga uziturvērtība vai pat tādas nav nemaz, līdztekus, protams, rūpējoties, lai dzīvnieks pamatā saņem barību, kas tam garšo un turklāt ir arī saturīga uzturvielu ziņā. Absolūti ideālā kolekcijā, protams, vajadzētu barot katru dzīvnieku individuāli, lai jūs redzētu, cik barības viņš faktiski uzņem. Daudzos gadījumos, kad dzīvnieki jātur grupās, tas nav iespējams vai arī ir ļoti ,grūti īstenojams. Mēs vismaz savus cilvēkpērtiķus varam barot individuāli un esam konstatējuši, cik ļoti vērtīgi ir, īpaši slimības reizēs, precīzi līdz pēdējai tējkarotei zināt, kādu barību cik lielā daudzumā dzīvnieks dienā uzņem.

Kā jau teicu, savvaļā dzīvnieks daudz laika ik dienu pavada, meklējot barību. Pat ja barība nav diezcik vērtīga, ļoti svarīgs ir pats meklēšanas process. Mēs, piemēram, esam konstatējuši, ka ir ļoti derīgi novietot sīko zīdītāju mītnē satrunējušus baļķus, kam bieži vien ir labs terapeitisks efekts. Tīksme par smaržām, kas plūst no baļķa, pūles to izārdīt, cītīgā pārbaude, vai sapluinl- tajā koksnē un mizās neatradīsies kaut kas ēdams, ļoti labvēlīgi iespaido dzīvnieku psiholoģiski, pat ja viņš par saviem pūliņiem neko barībai neiemanto. Ideāli, protams, būtu barot dzīvniekus desmit vai piecpadsmit reižu dienā, bet tas prasītu tik daudz kopēju, ka šī ideja, lai cik vilinoša, jāatmet kā neekonomiska. Esam tomēr konstatējuši, ka daži dzīvnieki jābaro divas vai trīs reizes dienā. Taču, lai nodarbinātu dzīvnieku grupu, nav nepieciešams viņiem trīsreiz dienā celt priekšā triju ēdienu maltīti. Riekšava graudu vai saulgriezes sēkliņu, piemēram, ko jūs izkaisāt krātiņā, kur atrodas pērtiķi vai vāveres, dzīvniekiem barības ziņā neko sevišķu nenozīmē, toties ļauj tiem ilgi jo ilgi darboties, meklējot graudiņus un vienlaikus savā starpā jautri pastrīdoties.

Kā jau teicu, agrāk zvēru barošanai pievērsa ļoti maz uzmanības, un daudzos zooloģiskajos dārzos vēl šobaltdien dzīvnieku barības sagatavošanā un pasniegšanā nav ne mazākās iztēles. Manuprāt, vissvarīgākie jauninājumi tropu dzīvnieku turēšanā un audzēšanā sākās -ar diētas eksperimentiem un jaunatklājumiem Filadelfijas zooloģiskajā dārzā Redklifa vadībā. Viņa atklājumi ir ārkārtīgi nozīmīgi.

Strādājot zooloģiskajā dārzā, Redklifu pārsteidza, ka parastie tā iemītnieki, kaut arī dzīvoja ilgu mūžu, taču nelaida pasaulē pēcnācējus. Daži trauslākas dabas dzīvnieki gan ēda labi, tomēr viņu vidū bija visai augsta mirstība. Pēc ilgstošas novērošanas viņš atklāja, ka barībai, lai arī, pavirši lūkojoties, tā šķita pati pilnība, tomēr trūkst dažu mikroelementu, sāļu un vitamīnu. Viņš sāka eksperimentēt un beidzot izstrādāja pilulas, kurās atradās visas barībai nepieciešamās piedevas. Šīs pilulas viņš pievienoja parastajai barībai, un drīz vien zooloģiskajā dārzā sāka rasties dabisks pieaugums, uzlabojās dzīvnieku vispārējā kondīcija, paildzinājās mūžs. Vēlāk šos jauninājumus pārņēma Langs un Vakernāgels Bāze- les zooloģiskajā dārzā Šveicē, kur Redklifa atradumu plaši izvērsa un uzlaboja, gūstot teicamus rezultātus, no kuriem visievērojamākais bija gorillas pēcnācēju iegūšana nebrīves apstākļos, kas Eiropā tika sasniegts pirmo reizi.

Kad Bāzeles rezultātus publicēja, tos uzņēma diezgan dažādi; kāda plaši pazīstama Anglijas zooloģiskā dārza direktors, piemēram, man sacīja, ka tās esot «idiotiskas blēņas — barot zvērus tikai ar pilulām», cits gudrs un progresīvs direktors par jauninājumu izteicās: «tīrā ķēmošanās — nedot dzīvniekiem kārtīgu barību, bet piebāzt viņus ar vitamīniem». Nodzīvojušam mūža lielāko daļu kontinentā, man trūkst tās salinieku stingros ietvaros iežņaugtās pašpārliecības, kas dara angļus tik apburoši vienpusīgus. Tādēļ, par spīti faktam, ka visu jauno receptūru atklājusi viena ārzemnieku grupa (amerikāņi) un papildinājusi un uzlabojusi otra (šveicieši), es tomēT sapratu, ka tam ir milzu nozīme un ka ir vērts tam pievērsties tuvāk. Aizbraucu uz Bāzeles zooloģisko dārzu, tā teikt, uz pašu jaunā pasākuma izcelsmes vietu. Viss, ko tur redzēju un ko man pastāstīja Langs un Vakernāgels, mani dziļi ietekmēja, un, atgriezies Džersijā, es nolēmu, ka mēs, cik drīz vien iespējams, sāksim strādāt pēc šīs barošanas sistēmas.

Kopīgi ar mūsu zooloģiskā dārza melderi misteru Le- markānu ilgi un daudz spriedām un prātojām, jo dažas sastāvdaļas bija grūti dabūjamas, tādēļ vajadzēja atrast piemērotus aizstājējus. Beidzot bija gatavs pirmais rausis, kā to nosaucām. Mēs sīki pārrunājām, vai piedevas jādod klaipa, biskvīta vai vēl kādā citā veidā, un pēdīgi vienojāmies turēties pie Bāzeles zooloģiskā dārza metodes, proti, izcept kaut ko līdzīgu plātsmaizei un sagriezt to apmēram collu garos un puscollu platos gabaliņos. Langs tika brīdinājis: ja mani dzīvnieki esot tādi paši kā viņējie, tie fanātiski pretošoties jauno elementu uzņemt savā ēdienkartē. Viņam daudzos gadījumos esot vajadzējis dzīvniekus vārda vistiešākajā nozīmē izbadi- nāt, pirms tie bijuši ar mieru kaut nogaršot jauno vielu. Toties tagad viņiem visiem tā varen patīkot.

Langa prognoze izrādījās pilnīgi pareiza; mūsu dzīvnieki izturējās pret jauninājumu ar tādām drausmām un pretīgumu, kādu izrādītu jebkurš misionārs, ja tam piedāvātu sautētu cilvēka gaļu mērcē. Redzēdami tik nesalaužamu stūrgalvību, mēs sākām domāt, ka varbūt mūsu rausis garšo citādi nekā Langa rausis; vai tādēļ, ka dažas sastāvdaļas mums bija atšķirīgas, rausis būtu kļuvis nebaudāms? Mēs gluži kā pavāru konkursa žūrijas komisija stūķējārn mutē abējus cepumus un salīdzinājām garšu. Mums iikās, ka mūsu cepienam ir laba garša un tīkama riekstu un biskvītu, smarža. Mums visiem tas šķita gaužām pieņemams. Taču mūsu atzinība vēl nenieka nenozīmēja. Dzīvniekiem cepums likās nebaudāms, un tas izšķīra visu. Vienīgais, ko varēja darīt, bija pievienot kādu īpašu garšu, lai padarītu rausi pievilcīgāku.

Gandrīz visas piedevas, ko varējām izprātot, cepšanas procesā sadegtu. Un, kad es jau domāju, ka nekas vairs nav atrodams, mums iešāvās prātā kādas vecumvecas zāles ar anīsa smaržu, kuras kopš seniem laikiem izmanto par ēsmu zvēru ķeršanai slazdos un suņu zagšanai. Mēs tās izmēģinājām, un, mums par lielu prieku, anīsa smarža cepot neizzuda. Noslaucījusi drupačas no lūpām, visi vienprātīgi nospriedām, ka jaunais cepums tagad ir ļoti garšīgs. Par laimi, arī dzīvnieki atzina to pašu. Tagad nevaram vien nopriecāties, nolūkojoties, kā, piemēram, viens no mūsu gorillām, kad tam pasniedz trauku, kas krautin piekrauts ar dažādiem gardumiem, sākot ar vīnogām un beidzot ar jēlām olām, iegrūž resno, melno rādītājpirkstu barības kaudzē un rūpīgi izlasa cepuma gabaliņus, lai apēstu tos vispirms, piedevām ņurdēdams un rūkdams kā lavīna, kas allaž norāda, ka gorilla ir ļoti apmierināts.

Līdztekus šim cepumam sagatavojām arī īpašu variantu plēsīgajiem dzīvniekiem un apsmidzinājām ar šo sajaukumu gaļu un pārējo barību, ko dodam lauvām un servaliem. Mūsu apstākļos tam bija ļoti liela nozīme. Džersijā daudzus bullīšus nokauj tūliņ pēc piedzimšanas vai dažas dienas vēlāk. Pirms mēs bijām ieradušies salā, šos vērtīgos olbaltuma krājumus gluži vienkārši apraka zemē, jo teļi bija par jaunu, lai tos izmantotu gaļai, turklāt tiem mēdz būt dzelteni tauki, kas nezin kādēļ padara tos pārdošanai nederīgus. No mūsu viedokļa tā bija necerēta laime, jo nozīmēja, ka mēs par baltu velti iegūstam gandrīz neierobežotus svaigas gaļas resursus. Sāda iespēja izbarot zvēriem tikko kautu lopu gaļu ar visiem kauliem, ādu un kuņģi, protams, bija lieliska. Tomēr mēs drīz vien atskārtām, ka mazo teliņu gaļā nav tik daudz barības vielu, īpaši vitamīnu un minerālvielu, cik mēdz būt pieauguša zirga vai liellopa gaļā. Plēsoņām domātās piedevas, ko sākām pievienot barībai, satur tieši šos trūkstošos elementus.

Barība un slimības ir savā starpā cieši saistītas: sāciet tikai dzīvniekiem dot nepiemērotu vai tādu barību, kurā trūkst vajadzīgo vitamīnu vai minerālvielu, jūs jo plaši atvērsiet durvis dažādām slimībām. Raksturīgs piemērs ir tā sauktā krātiņa paralīze, kurai, kā vēlāk noskaidrojās, ar krātiņu nav nekāda sakara.

īpaši Jaunās pasaules primātu vidū, bet atsevišķos gadījumos arī Vecās pasaules primātiem, ir visai izplatīta dīvaina lienošās paralīzes forma, kuru neviens neprata izārstēt. To iesauca par krātiņa paralīzi, jo pastāvēja nepierādīts uzskats, ka tā rodas no dzīvnieku ieslodzīšanas nelielos krātiņos, kur viņiem nav iespējas pietiekami izkustēties. Domāja, ka muskuļi no mazkustības atrofējas. Taču es ievēroju, ka sērga uzbrūk arī pērtiķiem, kuri uzturas lielos krātiņos, un tas šķita norādām, ka īstais nelaimes cēlonis meklējams barībā.

Kamēr es vēl vācu dzīvniekus, šī sērga bija visplašāk izplatītā un draudīgākā gūstā dzīvojošu primātu vidū, jo šķita neizdziedināma. Tā parasti sākās dzīvniekam pakaļkājās un gurnos. Slimais pērtiķis pārvietojās šļūceniski un vispār negribēja daudz kustēties. Pēc laiciņa paralīze pilnīgi pārņēma pakaļkājas, izplatījās tālāk uz augšu un padarīja visu ķermeni kustēties nespējīgu. Taču dzīvnieku parasti nogalināja, pirms bija iestājusies šī stadija, jo, kā jau teicu, kaite tika uzskatīta par nedziedināmu. Vācot dzīvniekus Dienvidamerikā, es ne vienreiz vien saskāros ar šo slimību, sasirga arī mani pērtiķi, un atgriezies pārrunāju šo tematu ar vienu no tiem nedaudzajiem saprātīgajiem veterinārārstiem, kurus pazīstu. Nav grūti atrast prasmīgus veterinārķirurgus, bet isti saprātīgi veterinārārsti ir tāds pats retums kā teiksmainie vienradži. Šī ārste ieteicās, ka slimība varētu izcelties no fosfora trūkuma barībā. Pārbaudījām pērtiķu ēdienkarti un konstatējām, ka fosfora barībā pietiek.

— Varētu būt, — sacīja ārste, — ka pērtiķu organisms kaut kāda iemesla dēļ nespēj fosforu izmantot.

Viņa ieteica injicēt D3 vitamīnu, apgalvojot, ka tas palīdzēs izmantot fosforu. Tieši tobrīd mums neviens pērtiķis ar paralīzi neslimoja, tādēļ es informāciju gan uzklausīju, bet vēlāk aizmirsu.

Aizmirsu līdz tam brīdim, kad biju jau apmeties Džersijā un man radās iespēja to izmēģināt. Mums bija rudais- mērkaķis no Rietumāfrikas, skaists rūsganmelns dzīvnieks ar slaidiem locekļiem. Tas saslima ar paralīzi, kas progresēja ļoti strauji. īsā laikā mērkaķiene bija pilnīgi paralizēta, nemaz nespēja patstāvīgi kustēties; viņa gan vēl elpoja, arī ēda un dzēra, ja mēs pacēlām un pieturējām viņas galvu. Tad es atcerējos ārstes padomu un steigšus sagādāju D3 vitamīnu. Mums nebija pieredzes tā lietošanā, bet, tā kā preparāts tiek uzskatīts par nekaitīgu, es iešļircināju mērkaķienei trieciendevu. Slimība bija jau tik tālā stadijā, ka šī deva vārda tiešā nozīmē varēja viņu tikai vai nu nogalināt, vai glābt. Biju ļoti pārsteigts, redzot, ka četrdesmit astoņu stundu laikā dzīvnieks jūtami atlaba. Iešļircināju tam vēl vienu, drusku mazāku devu. Nākamajā nedēļā mērkaķiene jau sāka kustināt locekļus un pēc mēneša draiskuļojās pa krātiņu ar tādu enerģiju un ioie de vivre [1] , it kā tas nepavisam nebūtu tas pats novārgušais, nekustigais dzīvnieks, kas atradās uz nāves sliekšņa.

Šī ļaunā sērga ļoti bieži uzbruka pundurpērtiķiem, un tie gandrīz vienmēr aizgāja bojā, jo ir sevišķi trausli un vāri. Agrāk jau pirmie šo dzīvnieku šļūcošie soļi nozīmēja tiem drošu nolemtību nāvei. Tagad pietiek nekavējoties iešļircināt D3 vitamīnu un visas briesmas ir novērstas. Protams, salīdzinājumā ar pundurpērtiķu dzīvsvaru Da vitamīna nepieciešamā trieciendeva ir ļoti liela, un dzīvniekiem nav viegli to izturēt. Taču šāda ārstēšana nozīmē dzīvības glābšanu, un mēs bijām spiesti to darīt. Tagad, par laimi, D3 vitamīnu iespējams iedot bez injekcijas, mēs to pievienojam barībai. Ir gaužām patīkami apzināties, ka tā sauktā krātiņa paralīze pieder pagātnei, jo grūti iedomāties vēl mokošāku situāciju kā nevarīgi noraudzīties it kā veselā dzīvniekā, kura ķermeni pakāpeniski savā varā pārņem nāve, un nespēt viņam palīdzēt.

Cik svarīgas ir visas šīs piedevas, ko pievienojam parastajai barībai, to rāda mūsu jaundzimušo dzīvnieku skaits. Jebkurā dzīvnieku kolekcijā barošana ir ārkārtīgi nozīmīgs faktors, ja vēlaties iegūt labus rezultātus dzīvnieku pavairošanā, un tieši vairošanas un audzēšanas rezultāti ir ļoti svarīgs, ja vien ne pats svarīgākais aspekts mūsu darbā. Esmu šeit centies parādīt, ka dzīvnieku barošana nav tik vienkāršs un elementārs uzdevums, kā, pavirši lūkojoties, varbūt šķiet. Vēl joprojām mēs nezinām ļoti daudz atbilžu tam, kas nepieciešams gūstā turētam dzīvniekam. Tas tādēļ, ka mums trūkst zināšanu par dzīvnieku barību savvaļā. Nav taču noslēpums, ka daži dzīvnieki noteiktos gadalaikos uzmeklē vietas, kur var ielaizīt īpašas minerālvielas vai sāli, un ēd noteiktus augļus, ogas vai sēnes un piepes, bet mums nav ne jausmas, cik svarīgi tas ir viņu veselībai. Pagaidām mēs vēl tikai mācāmies, ka barībā, ko dodam dzīvniekiem, kaut arī tā ir pietiekami daudzveidīga, lai uzturētu dzīvniekus sveikus un veselus, tomēr dažkārt trūkst vajadzīgo vitamīnu un sāļu. Un varbūt tieši tas izšķir dzīvnieka mūža ilgumu, viņa vispārējo veselības stāvokli, labsajūtu un vairošanās potenciālu.

Saprazdami, kādi neizzināti plašumi šajā jomā paveras pētījumiem, mēs nesen ar Freinda fonda (Amerikā) dāsnā ziedojuma palīdzību iekārtojām uzturzinību laboratoriju.

Mūsu vispirmais darbs ir sīki pārbaudīt līdzšinējo uzturu, lai precīzi izzinātu tā saturu. Līdztekus centīsimies apkopot maksimālu informāciju par dzīvnieku uzturu savvaļā un tā sezonālajām variācijām. Tādā veidā ceram iegūt materiālu salīdzināšanai, iespēju uzlabot dzīvnieku barību, papildinot to ar nepieciešamajiem un līdz šim trūkstošajiem vitamīniem un sāļiem, un atklāt optimālo veidu, kā papildvielas pievienot barībai. Lai to realizētu, mēs sākam iekārtot dēstu audzētavu, kurā esam paredzējuši kultivēt speciālus krūmus, ieaudzēt vajadzīgos dārzeņus, augļus un lakstaugus. Ja konstatējam, ka dzīvniekam uzturā nepieciešami noteikti vitamīni vai sāļi, un ja varam tos iedot ar augiem vai augļiem, kas dzīvniekam garšo, tad tas acīm redzami ir vērtīgāk nekā iebarot dzīvniekam šīs vielas no zāļu pudelītes. Bez tam šādā veidā var atklāt daudz jaunu lakstaugu, krūmu, dārzeņu un augļu, kas dzīvniekam garšo. Tie var noderēt par labām piedevām pat tad, ja tiem nepiemīt izcila barības vērtība, jo tie kuplina un daudzveido uzturu un, īpaši slimības reizēs, var kļūt par teicamiem stimulantiem.

Tikpat nepieciešami ir izzināt — un mēs ceram to savos brīvdabas pētījumos panākt •—, kurā gadalaikā un kādēļ tieši tad dzīvnieki meklē īpašu barību. Vai viņi to dara tādēļ, ka šīs barības vielas tikai tad iegūstamas, vai arī meklē tās tādēļ, ka tieši tajā periodā — kaut tās dabūjamas augu gadu — tām piemīt kaut kas sevišķs? Piemēram lieti noder monofāgais koala jeb lāčsomainis. Tas pārtiek tikai no divu eikaliptu sugu lapām. Noteiktos gada periodos koala pārorientējas no x sugas uz y sugu tā vienkāršā iemesla dēļ, ka x sugas koka dzinumi un jaunās lapas šai laikā satur nāvējošā daudzumā zilskābi.

Tikpat vitāli svarīgi ir vairāk uzzināt par savvaļas dzīvnieku ēšanas parašām, jo vienas sīkas sastāvdaļas trūkums barībā spēj panākumus pārvērst neveiksmē. Nepārspīlēšu, teikdams, ka dzīvniekiem savvaļā dažkārt piemīt ļoti ērmoti niķi attiecībā uz barību. Bija, piemēram, zināms, ka pundurpērtiķi ēd gan kokuvardes, ķirzakas, mazus putnēnus un olas, gan arī augļus un pumpurus. Tikai pavisam nesen atklātas vēl divas ļoti pārsteidzošas sastāvdaļas viņu ēdienkartē: koku sula un kaut kas pavisam neiedomājams, proti, sikspārņi. Koku sulu dzīvnieki iegūst, izgraužot caurumus zaros un laizot sulu, kas sūcas no brūces. Sikspārņus viņi medī koku dobumos, kur tie dienā uzturas.

Ja pastāv iespēja, ka mēs gūstā izaugušus dzīvniekus kādreiz palaidīsim brīvībā vai nu tādā vietā, kur tie izmiruši, vai arī lai papildinātu samazinājušos populāciju, tad barības jautājums iegūst īsti vitālu nozīmi. Ilustrācijai varam izmantot mazliet komisku, tomēr visai ticamu piemēru: pūce, kas septiņas paaudzes kultivēta nebrīvē un barota tikai ar baltajām pelēm, palaista savvaļā, nomirtu badā, ja sastaptu tur vienīgi pelēkās peles. Prātā jāpatur vēl viens aspekts: savvaļā uzturvielas atrodamas daudz mazākā daudzumā, nekā labi kopts dzīvnieks saņem nebrīvē. Ļoti iespējams, ka pirms palaišanas brīvībā dzīvnieki jāsagatavo, liekot tiem ieturēt stingru diētu, kā tiek darīts ar sportistiem, kurus gatavo olimpiādēm. Tās visas ir nākotnes problēmas, bet dzīvnieku sugu saglabāšanā nākotne diemžēl drausmīgā ātrumā pārvēršas par pagātni. Tādēļ mēs jau tagad sākam nodoties šo jautājumu pētīšanai.

Ekonomēt ar pārtiku ir aplam. Protams, šo to var aizstāt. Ja atklājam, ka burkānos ir vairāk labuma nekā siltumnīcā augušās vīnogās, mēs sākam barot dzīvniekus ar burkāniem, jo tie ir lētāki. Tomēr nedrīkst vīnogas atmest pavisam. Tās noder, ja ne vairāk, tad kā aperitīvs pirms maltītes ēstgribas veicināšanai. Ikviens, kas savā laikā gulējis slimnīcā, man piekritīs: lai cik zinātniski sabalansēti, barojoši.un vitamīniem bagāti ir slimnīcas ēdieni, tiem tomēr trūkst tās gardēdības piedevi- ņas, kas kairina un tīksmina garšas kārpiņas. Un, ja jums ir darīšana ar savvaļas dzīvnieku kolekciju, ir ļoti svarīgi, lai jūs pastāvīgi atcerētos savu dzīvnieku garšas kārpiņas.

ceturtā nodaļa

paris aiz para

Zebiekste… Daži stāsta, ka viņa apņemoties caur ausi, bet mazuļus dzemdējot pa muti, turpretī citi apgalvo, ka viņa apņemoties caur muti, bet mazuļus dzemdējot pa ausi.

T. H. Vaits. Grāmata par zvēriem

Plašā literatūrā par mājdzīvnieku turēšanu sīki un pamatīgi aprakstīts viss lidz pēdējai detaļai. Barošana, vairošana, iedzimtība, ģenealoģija, izplatība, tirgus vērtība, patoloģija, dresūra utt. sen bijuši nopietnas pētniecības objekti un kļuvuši par iespaidīgas zinātnes nozarēm. Turpretī pieredze, kā turēt savvaļas dzīvniekus zooloģiskajos dārzos, nevar lepoties pat ar pamatnorādījumiem; vienīgā informācija ir dažādi vairāk vai mazāk sakarīgi vienkopus savākti padomi un nedaudzi fakti.

H. Hedigers. Cilvēks un dzīvnieks zooloģiskajā dārzā

Irbes… Biežie dzimumsakari tās novārdzina. Tēviņi cīnās par mātīti, un pastāv doma, ka uzvarētājs izmantojot uzvarēto kā mātīti. Dzimumtieksme tā nomoka mātītes, ka tās apaugļojas pat tad, ja vējš pūš no tās puses, kur atrodas tēviņi.

T. H. Vaits. Grāmata par zvēriem

Savos pētījumos par kalnu gorillu dzīvi savvaļā Kabaras apvidū G. B. Šallers (1963) konstatējis gorillu vidu 40 līdz 50 procentu mirstību pirmajos sešos dzīves gados. Visaugstākā mirstība ir tieši pirmajā dzīves gadā. Šai sakarā jāatgādina, ka gandrīz vienīgais gorillas ienaidnieks ir cilvēks.

II. Hedigers. Cilvēks un dzīvnieks zooloģiskajā dārzā

Etele un Bernards atgriezās no medusmēneša un atveda līdzi savu dēlu un mantinieku — jauku, resnu puišeli, vārdā Ignācijs Bernards.

Deiziļa Ešlorde. Jaunie viesi

Varbūt tas šķiet pats par sevi saprotams, tomēr jāteic, ka saderīga dzīvnieku pāra iegūšana un abu iepazīstināšana ir svarīgākais priekšnoteikums sekmīgai vaislošanai. Daudzi domā, ka vajag tikai attiecīgās sugas tēviņu un mātīti iesprostot kopā vienā krātiņā, bet īstenībā tas viss ir daudz sarežģītāk. Kāzu sarīkošana lāgiem prasa ļoti lielas pūles, tomēr, ja dzīvnieku suga sāk izmirt, radniecības līnijas jāpārbauda tikpat rūpīgi, kā izraugoties līgavas un līgavaiņus no karaliskām dzimtām. Var gadīties, ka jūs ar milzu izdevumiem un pūliņiem iegūstat kādam dzīvniekam partneri un tad konstatējat, ka abi dzīvnieki neieredz viens otru ne acu galā vai, kas ir vēl ļaunāk, samierinās viens ar otra klātbūtni un uzsāk vienmuļu kopdzīvi, kurā nav nekā interesanta. Ja viņi izrāda viens pret otru skaidru nepatiku, jūs vismaz esat skaidrībā pair stāvokli, bet, ja tie sāk dzīvot kopā kā labi draugi, jūs paliekat neziņā. Vai šī savstarpējā ieder tība kādreiz izveidosies par dziļākām jūtām? Vai beigas būs laimīgas? Jūs uzdodat sev šos jautājumus tikpat nopietni, kā to dara sieviešu žurnāla redaktors, sākot publicēt jaunu romānu turpinājumos.

Reizēm notiek tā, ka vienīgais dzīvnieku pāris, kas ir jūsu rīcībā, izrādās nesaderīgs. Tad jūs darāt visu, kas vien ir jūsu spēkos. Mums tā gadījās ar baltajiem ausfa- zāniem. Ar kāda holandiešu tirgoņa starpniecību mēs no Pekinas zooloģiskā dārza nopirkām divus pārus šo skaisto un ārkārtīgi reto putnu. Šās sugas pārstāvju īstais skaits savvaļā nav zināms; daudz to nekad nav

bijis, un jādomā, ka tie ir vai nu pavisam iznīkuši, vai katrā ziņā ļoti nopietni apdraudēti visā pasaulē. Mūsu putni bija pirmie, kas ievesti no Ķīnas kopš 1936. gada. Ap to laiku, kad mēs saņēmām savējos, nebrīvē eksistēja tikai piecpadsmit baltie ausfazāni, turklāt lielākā daļa jau bija par vecu sugas turpināšanai vai kaut kādu citu iemeslu dēļ nevairojās. Tātad bija ārkārtīgi nepieciešams iegūt pēcnācējus no abiem mūsu pāriem un tā izveidot zināmu pamatfondu šo skaisto putnu vairošanai.

Kad putnus saņēmām, viens gailis bija aizdomīgi rāms, gandrīz letarģisks. Divdesmit četras stundas vēlāk viņš bija pagalam. Sekcija uzrādīja aspergilozi, sēnīšslimību,' kas attīstās plaušās un pagaidām nav izārstējama. Mums tātad palika viens gailis un divas vistas, taču gailis interesējās tikai par vienu vistu. Kā jau parasti mēdz notikt, tieši šī vista nobeidzās, nespēdama izdēt pirmo olu. Nu mums bija vairs viens pats pāris, turklāt nesaderīgs. Mūsu iespējas ieaudzēt baltos ausfazānus nebrīvē saruka gandrīz līdz nullei.

Un tad atgadījās pēdējā nelaime: gailis naktī no kaut kā nobijās, sapinās stieplēs un smagi ievainoja kāju. Viņš stipri kliboja, un mēs skumīgi prātojām, ka šādā stāvoklī viņš nespētu aplēkt vistu pat tad, ja atklātu viņā kādu līdz šim nepamanītu pievilcību. Taču, mums par lielu pārsteigumu, vista viņam piepeši iepatikās un nezin ar kādu akrobātisku triku palīdzību viņam izdevās to aplēkt. Un vista izdēja pirmās olas, skaitā deviņpadsmit, no kurām audžumāte — pundurvistiņa — laimīgi izperēja trīspadsmit fazānēnus. Pundurvistiņa pirms tam saņēma veselu antibiotisko vielu kursu, lai mēs justos droši, ka viņai nav nekādu slimību, ar kurām viņa varētu inficēt savus audžubērnus. Pamazām putnēnu skaits vairojās. Mūsu pirmais uzdevums, cenšoties nodrošifiāt balto ausfazānu kontrolētu vairošanos, bija nostabilizēt vaislas pārus — aizdevuma veidā — Vašingtonas, An- tverpenes un Rietumberlīnes zooloģiskajos dārzos, Fazānu trestā un Klēras zooloģiskajā dārzā. Kopš tā laika pie mums izperēti un izaudzēti 112 putni, un tagad domājam, ka varam uzdrīkstēties pārdot vaislas pārus izraudzītiem zooloģiskajiem dārziem un putnaudzētājiem. Šādi iegūtā nauda tiek iemaksāta speciālā rēķinā, kas ' paredzēts, lai iegādātos retus dzīvniekus tresta kolekcijai vai arī lai uzlabotu šādu dzīvnieku dzīves apstākļus. Tātad baltie ausfazāni tagad palīdz citiem dzīvniekiem, kuriem draud tikpat neapskaužams liktenis savvaļā.

Precības un mazuļu ieņemšana dzīvniekiem ir neiedomājami sarežģīta problēma. Gluži neatkarīgi no pašu dzīvnieku patikas vai nepatikas vērā jāņem daudzi citi aspekti. Vai attiecīgie dzīvnieki savvaļā ir vientuļnieki un sastopas vienīgi kāzu laikā? Ja tā, tad gūsta apstākļos rodas īpašas problēmas. Piemēram, mums vērīgi jāuzmana, kad mūsu Āfrikas civetas mātītēm sākas kāzu laiks, jo tās parasti, izņemot kāzu laiku, dzīvo pa vienai. Tikai kāzu laikā mēs ielaižam tēviņu pie viņas krātiņā. Pārojoties civetu tēviņš, tāpat kā to mēdz darīt tīģeri, iekož mātītei kaklā, un tikai pēc brūcēm mātītes kaklā mēs varam spriest, ka pārošanās notikusi. Tad steigšus aizvācam tēviņu, pirms abu starpā izcēlies nopietns kautiņš.

Ja mums gadās saderīgs pāris, kas laimīgi dzīvo kopā, bet nerada pēcnācējus, mēs sākam gudrot, ko esam darījuši aplam; ja vien dzīvniekiem nav kaut kādu fizisku trūkumu, kuru dēļ tie nespēj vairoties, tad kļūdu esam pieļāvuši mēs — vai nu barošanā, vai sagādājot dzīvniekiem nepiemērotus dzīves apstākļus. Senāk daudziem dzīvniekiem piedēvēja nespēju vairoties vai arī uzskatīja, ka tas ļoti grūti panākams, it kā vaina būtu meklējama dzīvniekos, nevis cilvēkos, kas nosaka un kontrolē savu gūstekņu dzīvi. Bija laiki, kad uzskatīja, ka esot neiespējami nebrīvē vairot tādus dzīvniekus kā, piemēram, degunradži vai nīlzirgi, bet pēdīgi tomēr atrada īsto pieeju, un tagad tie aug un vairojas, ka tīrais prieks. Jāpiebilst, ka tas, ko es saucu par pieeju, varbūt izklausās pārlieku vienkārši. Esmu allaž turējies pie uzskata: ja ir atrisinātas pamatproblēmas (teiksim, uzturs un piemēroti dzīves apstākļi zilajam valim), tad nav tādu dzīvnieku sugu, ko nebūtu iespējams turēt un kontrolēti vairot, kad atrasta pareizā pieeja. Pieeja var izpausties visā, sākot ar pareiza partnera izvēli un beidzot ar piemērotu atnešanās vietu, pareizu uzturu, pareizām barības piedevām mātītes grūsnības laikā un pat ar tādiem sīkumiem kā pareizu daudzumu resnu stiepļu, kur dzīvniekam šūpoties. Pieeja jāatrod; un tā jāatrod cilvēkam ar savu atjautu, jo dzīvnieki paši palīgā nenāk.

Liels ir gandarījums, ja beidzot esat atradis īsto pieeju, visu līdz pēdējam sīkumam izdarījis, kā nākas, un tad redzat, ka jūsu pūliņi vainagojas ar panākumiem. To es piedzīvoju ar diviem ļoti atšķirīgiem dzīvniekiem, turklāt viss norisinājās apbrīnojami ātri un izvērtās par notikumu, par kuru varam stāstīt lepodamies. Pirmais bija kailpieres ibiss, bet otrs — Jamaikas hutija, neliels grauzējs, kas dzīvo šajā Vestindijas salā. Abiem šiem dzīvniekiem savvaļā draud iznīcība, tādēļ jo svarīgāk bija izveidot vaislas kolonijas nebrīvē.

Kailpieres ibisa nākotne savvaļas dzīvē ir, maigi izsakoties, drūma, un pastāv gaužām niecīgas izredzes, ka šī suga saglabāsies. Tas ir vidēja lieluma ibiss ar garu, liku knābi, svinīgu melnu spalvu tērpu, kas spilgtā gaismā vizuļo zaļā un purpura tonī, ar kailu, iesarkanu fiziono- miju un ērmotu garu spalvu cekulu, kas rada iespaidu, ka putns būtu uzlicis galvā spalvu parūku, kura tam noslīdējusi uz pakauša, atsedzot platu, pliku pieri. Šie putni mitinās kolonijās uz klinšu radzēm, kur taisa-ligzdas un perē putnēnus. Savā laikā kailpieres ibisi bija izplatījušies no Vidējiem austrumiem pāri Ziemeļāfrikai līdz Eiropai, sasniedzot Šveici. Uzbrukumi viņu ligzdām (jo mazie putnēni tika uzskatīti par izcilu delikatesi) un vēlāk gan pieaugušo putnu, gan jaunuļu indēšana ar DDT un citām ķimikālijām tik stipri deldēja viņu skaitu, ka tagad atlicis vairs apmēram 500 pāru. Zināmas ir tikai divas ligzdošanas vietas: viena Ziemeļāfrikā, kur putnu skaits strauji mazinās (acīmredzot ķimikāliju ietekmē), turklāt šās ligzdošanas vietas nākotni apdraud aizsprosta būve, otra vieta gaužām nelaimīgā kārtā atrodas Eifratas krastā tieši -Biredžikas pilsētiņas vidū.

Senos laikos putni te bija zināmā mērā aizsargāti, jo viņu ailidošanu un ligzdošanu svinēja kā lielus svētkus. Taču, Biredžikai augot un izplešoties, iedzīvotāji kļuva «civilizētāki» un «gudrāki» un svētkus vairs nerīkoja. Ļoti īsā laikā putni no ielīksmotajiem kļuva par apgrūtinājumu, jo bija neuzvedīgi un apgānīja pilsētiņas iedzīvotājus, kas naktīs gulēja uz savu namu jumtiem. Puikas apmētāja ar akmeņiem mazuļus, kuri atradās ligzdās klinšu nokarēs, bet apkārtējie tīrumi (kur pieaugušie ibisi darbojās cilvēku labā, uzlasīdami un apēzdami kukaiņu kāpurus) tika bagātīgi nokaisīti ar insekticīdiem. Kaut arī Starptautiskā dabas un dabas resursu aizsardzības savienība un Vispasaules savvaļas dzīvnieku fonds cenšas pārliecināt vietējos iedzīvotājus, ka šie putni jāsaudzē, izredzes ir gaužām vājas, jo vislielākajā kolonijā atlikuši vairs tikai 250 putni. Vienīgās nākotnes cerības ir izstrādāt vairošanas programmu nebrīvē un vēlāk palaist putnus brīvībā kādā no viņu agrākajām apmešanās vietām, varbūt Šveicē vai Ziemeļāfrikā.

1972. gadā mēs iepirkām divus šo ibisu pārus no Bāzeles zooloģiskā dārza. Tie bija jaunuļi, kas, tikko pieauguši, nesekmīgi mēģināja ligzdot. Pašai ligzdai nebija diezcik laba konstrukcija, turklāt izrādījās, ka izdētās olas nav apaugļotas. Drīz pēc tam, kad uzzinājām, cik liela nelaime ibisiem draud savvaļā, nolēmām nopietni nodoties to audzēšanai; savā programmā paredzējām vispirms nostabilizēt šo sugu nebrīvē un vēlāk padomāt par putnu pārvietošanu savvaļā. Tā izlēmuši, 1975. gadā iegādājāmies vēl divus pārus no Telavivas universitātes.

Visai drīz konstatējām, ka aviārijs, kurā bijām putnus novietojuši, vismaz no pašu putnu viedokļa, nebija tiem piemērots. Sapratām: ja gribam gūt panākumus, mums. pirmkārt, jāizveido augstāks aviārijs un, otrkārt, jāsagādā putniem klints nokare, kur būvēt ligzdas. Tā kā līdzekļu šāda projekta realizēšanai mums nebija, iepazīstinājām ar savu plānu radniecīgu organizāciju Amerikā un saņēmām no tās dāsnu dotāciju. Mūsu pirmais solis bija aizrakstīt uz visas pasaules zooloģiskajiem dārziem, kam piederēja vai bija piederējuši kailpieres ibisi, lai izzinātu panākumus putnēnu izperēšanā un iegūtu to aviāriju rasējumus, kuros putni turēti. Lielākā daļa saņemtās informācijas līdzēja ļoti maz un bija pretrunīga, mēs nespējām atrast divus zooloģiskos dārzus, kur šie putni būtu turēti vienādos apstākļos. Dažuviet acīm redzami nepiemērotos apstākļos tie tomēr bija perējuši, turpretī citur, kur apstākļi šķita labāki, tie ligzdojuši nebija. Mums atlika vienīgi pašiem konstruēt ligzdošanas vietu, kāda mums šķita vispiemērotākā, un cerēt, ka putniem tā būs pa prātam.

Mūsu konstrukcija, kad bijām to pabeiguši, veidoja 40 pēdas garu, 20 pēdas platu un 12 pēdas augstu aviāriju. Stiegrojumā ielaidām sešas pēdas augstus un trīs pēdas platus stikla paneļus noteiktos intervālos, bet aizmugurē samūrējām raupjus granīta bluķus kā radžainu klints sienu. Ik pa gabaliņu klintī bija iekārtotas dažāda veida vietas ligzdu taisīšanai. Tā kā vietas, ko ligzdu būvēšanai šie putni bija izraudzījušies citos zooloģiskajos dārzos, bija tik dažādas un atšķirīgas, mums likās visprā- tīgāk parūpēties par iespējami dažādiem variantiem. Vienā vietā iebūvējām dabiskas dzegas (ar slīpumu uz klints sienas pusi, lai olas vai mazie putnēni nenoveltos zemē); citās vietās granītā tika iemūrētas koka kastes ar vaļēju augšu un trim sānu sienām.

Kad šis komplekss ar lielo dīķi, klinti un plašo telpu lidošanai bija pabeigts, tas mums šķita ideāls. Atlika vienīgi noskaidrot, vai arī putniem tas liksies tikpat labs. Spriežot pēc tā, kā viņi laidelējās šurp un turp, šad tad notupdamies uz klints un pārbaudīdami ligzdošanas vietas, visu laiku kaut ko cits citam murminot savā ērmīgajā, gulgojošā valodā, varēja domāt, ka viņi ir apmierināti. Un tad, vēl lāgā neizpētījuši visu jaunā krātiņa ģeogrāfiju, viņi sāka stiept materiālu ligzdu taisīšanai uz šim nolūkam iebūvētajām kastēm. Elpu aizturējuši, mēs vērojām, kā viņi sagatavoja divas ligzdas un iedēja tur septiņas olas. Tā kā dējējas bija jaunās mātītes, mēs cerējām, ka varbūt mums laimēsies un izdosies no šīm septiņām olām izaudzēt pāris putnēnu, bet, kad pāršķīlās visas septiņas un vecāki izaudzēja sešus putnēnus (septītais bija vārgulis un drīz aizgāja bojā), būtu pārāk pieticīgi sacīts, ja teiktu, ka mēs bijām sajūsmā. Tas nozīmēja, ka ar vienu izdevušos perējumu esam gandrīz divkāršojuši savu koloniju, un perspektīva kādreiz nākotnē īstenot brīvē palaišanas programmu vairs nelikās tik nereāla.

Mums ļoti laimējās arī ar Jamaikas hutijām; šoreiz, tāpat kā nule minētajā gadījumā, panākumu pamatā bija laimīgi atšifrēta pareizā formula krātiņa veidojumam. Savas hutijas mēs ieguvām visai sarežģītā aplinku ceļā. Ikviens saprātīgs zooloģiskā dārza direktors plaši sarakstās ar daudziem cilvēkiem dažādās pasaules malās, cerot, ka varbūt kādā jaukā dienā tie varētu sagādāt kārotus retus dzīvniekus. Man pašam (tā kā cilvēki lasa manas grāmatas un pēc tam raksta vēstules) ir milzīgi izvērsta korespondence. Starp citiem manu vēstuļu partneru vidū bija kāda misis Nella Burke, kura man viendien atrakstīja no skaistās Jamaikas salas. Misis Burke stāstīja, ka viņai patīkot manas grāmatas, un piebilda (ļoti neapdomīgi), ka viņa būtu laimīga, ja varētu palīdzēt man iegūt kādu Jamaikas dzīvnieku, kas man liktos iekārojams. Savu piedāvājumu viņa droši vien bija izteikusi spontānā labestības uzplūdā, un esmu pārliecināts, ka viņa to rūgti nožēloja, kad saņēma manu atbildes vēstuli, kurā jautāju, vai viņai nebūtu iespējams sagādāt man dažas Jamaikas hutijas. Taču Nella Burke neatkāpās no izteiktā piedāvājuma un ar savas draudzenes Mērijas Makfārleinas palīdzību ķērās pie hutiju medīšanas.

Vispirms viņai vajadzēja izgādāt oficiālu atļauju, jo hutijas pieder pie nedaudzajiem Jamaikas savvaļas zīdītājiem, kuri kā apdraudēti savvaļas dzīvnieki atrodas stingrā likuma aizsardzībā, tomēr pastāvīgi tiek medīti un lietoti uzturā (diemžēl tik ačgārns stāvoklis ir ne tikai Jamaikā vien). Pēc tam abas dāmas nolīga mednieku ar daiļskanīgu vārdu Ferdinands Freitors. Pēc zināma laika, visiem (arī pašam Ferdinandam Freitoram) par izbrīnu un pārsteigumu, viņam izdevās sagūstīt trīs dzīvas hutijas: māti, tēvu un mazuli. Nella Burke jau bija no manis saņēmusi biezu žūksni instrukciju, kas viņu sagatavoja šai neticamajai (vismaz man tā šķita) iespējai, līdz ar precīziem rasējumiem ceļojuma krātiņam, kuri droši vien būtu kļuvuši par iemeslu misis Burkes apcietināšanai, ja būtu atrasti viņas bagāžā. Pēc lielām pūlēm un grūtībām hutijas beidzot tika iesprostotas krātiņā un nosūtītas uz lidostu. Saņēmu no Nellas Burkes šādu telegrammu: (Hutijas ieradīsies Londonas lidostā ar reisu BEA XXX. Ņemiet par labu. Nella.»

Bijām sajūsmināti, saņemot visas trīs hutijas lieliskā stāvoklī un, šķiet, garā lidojuma nenokausētas un neizbiedētas. Tās izskatījās kā lielas zaļganbrūnas jūrascūci- ņas un ļoti amizanti gāja, zvalstīdamās un plaši ieplestām pakaļkājām, it kā tikko būtu pieslapinājušas bikšeles. Pārbaudot dzimumu, mēs vīlušies konstatējām, ka mazulis ir tēviņš. Rakstot Nellai Burkei, lai paziņotu par hutiju saņemšanu, es piebildu, ka nekādā ziņā nevēlos «skatīties dāvinātam zirgam zobos», tomēr viena mātīte un divi tēviņi ir, saudzīgi izsakoties, mazliet nedrošs pamats, uz kā dibināt nopietnu vaislas programmu. Smalkjūtīgi apvaicājos, vai viņai nebūtu iespējams pierunāt godājamo misteru Freitoru, lai viņš sagūsta vēl kādu ģimenīti. Būšu Nellai Burkei pateicību parādā par to, ka viņa, kaut bija pārcietusi tik lielas grūtības, gādājot pirmās hutijas, tomēr tūliņ stājās pie darba, lai iegūtu vēl dažas. Mums par milzu pārsteigumu un prieku, viņai tas izdevās spoži. Un tā samērā īsā laikā mūsu rīcībā bija četri pārīši.

No pieredzes ar pirmo trijotni spriedām, ka nepieciešama jauna, uzlabota mītne, ja gribam nopietni ķerties pie šo dzīvnieku ieaudzēšanas. Arī šoreiz radniecīgā organizācija Savienotajās Valstīs mums piešķīra dāvinājumu, un mēs izbrīvējām savā zīdītāju mītnē plašu krātiņu sēriju ar stiklotu frontālo sienu. Katram krātiņam bija koka tuneļi, lieliem klučiem «apmēbelētas» guļamtelpas ar sarkanu apgaismojumu, kas cilvēkiem deva iespēju redzēt dzīvniekus, kuriem pašiem šķita, ka viņi atrodas pilnīgā tumsā. Apmainījām viņiem diennakts ciklu, naktīs iededzot gaismu, bet dienā to nodzēšot un atstājot degam vienīgi sarkanās spuldzes. Drīz vien hutijas saldi gulēja mūsu radītajā mākslīgajā dienā un žirgti rosījās mākslīgajā naktī, tā ka dārza apmeklētāji varēja mierīgi vērot viņu gaitas.

Gluži tāpat kā gadījumā ar ibisiem, hutijas ilgi nekavējās izrādīt savu atzinību jaunajiem dzīves apstākļiem, un jau pēc trim mēnešiem pirmajā ģimenē piedzima dvīnīši.

Mazuļi, drusku lielāki par zeltainajiem kāmjiem, tikko piedzimuši, sāka tekalēt, novērojām, ka tie divdesmit četru stundu vecumā jau ēda biezu barību. Drīz viens pēc otra vēl divi hutiju pāri, šķiet, apmierināti ar dzīves apstākļiem, laida pasaulē pa trīnīšu komplektam. Bija brīnum jauki nolūkoties šajos trijos pāros un viņu atvasēs. Mazuļi bija ļoti dzīvīgi, lēkāja kā gumijbumbiņas un šad tad skaļi, spalgi iespiedzās, spēlējot paslēpes salmos un ap koku stumbeņiem. Mazajiem varen patika pieskriet pie saviem bezgala pacietīgajiem un diezgan nomocītajiem vecākiem, uzmesties tiem uz resnā diben- gala un pļaukāt tēvu un māti pa vaigiem. Kad vecākiem tas pārāk apnika, viņi apvēla mazuli uz muguras un viegli koda tam vēderiņā, bet mazais pa to laiku konvulsīvi ķepurojās un spārdījās, sajūsmā skaļi spiegdams. Mums bija milzīgs prieks noskatīties, kā apaļie mazuļi pāri plūstošā dzīves priekā rotaļājas ar vecākiem, taču prieks mazliet saplaka, atceroties, ka no tās dienas, kad es pirmo reizi aizrakstīju Nellai Burkei par hutijām, vajadzēja paiet trim gadiem, līdz mums izdevās iegūt ģimeņu lielisko pieaugumu.

Lemuru

Var, protams, arī gadīties, ka jūs nedarāt nekā aplama, bet rezultātu tomēr nav. Ļoti iespējams, ka attiecīgās sugas pārstāvjiem nepieciešams ilgs laiks, lai iejustos jaunajos apstākļos un pieņemtu jauno mītni par savām mājām, savu teritoriju. Mūsu kolekcijas Iemuri — kopumā sešas sugas — sagādāja mums raižu bez gala, un tikai tagad mēs sākam atskārst, ka esam rīkojušies pareizi, un baudīt īstajā virzienā darītā darba augļus. Manuprāt, galvenā problēma bija tā, ka šiem dzīvniekiem vajadzēja sevišķi ilgu laiku, lai iejustos jaunajos apstākļos. Te jāpiebilst, ka Madagaskaras faunai vispār un lemuriem jo sevišķi nākotne rādās ļoti drūma. Cilvēka iejaukšanās dabā, sasniedzot augstāko pakāpi neapdomīgā mežu izciršanā, lai paplašinātu aramzemes, kā ari ganību platības, radījušas smagus bioloģiskus draudus

mītne

šai milzīgajai un zooloģiski ārkārtīgi interesantajai faunai (kuru šai ziņā var salīdzināt vienīgi ar Austrālijas faunu). Tikai dažas sugas spēj izturēt cilvēku skaitlisko pārsvaru, dzīves vietu noplicināšanu un mājlopu ganāmpulku ielaušanos dabiskajā vidē, turpretī daudzas, to vidū arī lemuri, droši vien tuvākajos piecdesmit gados pilnīgi izmirs.

Mūsu kolekcijas lemuri bija izvietoti šur un tur visā zooloģiskā dārza teritorijā, taču, kaut arī bija žirgti un veselīgi, nekad netika izrādījuši ne mazāko tieksmi uz vairošanos. Mēs sapratām: ja nopietni gribam izveidot kolonijas pēcnācēju iegūšanai, lemuriem nepieciešama īpaša mītne.

Mūsu jaunajā lemuru novietnē, kad tā bija uzcelta, bija sešas atsevišķas sekcijas. Apjumtā novietne, kur

atradās arī publikai domāts gaitenis, deva lemuriem apsildītu patvērumu; ik telpa tajā bija 2,4 metrus gara, 1,5 metrus plata un 2,7 metrus augsta. No turienes varēja nokļūt brīvdabas krātiņos, kas bija 6 metrus gari, 2,4 metrus plati un 3 metrus augsti. Katras guļamtelpas un brīvdabas krātiņa galā bija stikla siena, tā ka lemuri varēja netraucēti vērot publiku un publika lemurus.

Lemuriem — apkakles, brūnajiem, mangustveida un gredzenastes lemuriem — tūliņ iepatikās jaunā mītne, kur viņiem bija daudz svaiga gaisa un saules. Krātiņi atrodas saules pusē, un dzīvniekiem tur ir plašas telpas, kur izkustēties. Lemuru diētu rūpīgi izstrādājām saskaņā ar mūsu pašu novērojumiem un papildinājām ar to, ko izdevās uzzināt no apmēram desmit zooloģiskajiem dārziem visās pasaules malās. Nu mums likās, ka atliek vienīgi, apmierinātiem ar savu darbu, pacietīgi sēdēt un gaidīt mazuļu barus.

Jutāmies izbrīnījušies un pievilti, nesagaidot nevienu mazuli. Kaut arī uzkrāts daudz rūgtas pieredzes ar dažādu sugu dzīvniekiem, jūs vienmēr jūtaties satriekts un sāpināts, kad dzīvnieki, kuru labklājības dēļ esat sūri un grūti nopūlējies, liek jums noprast, ka tomēr neesat izdarījis visu, kā nākas. Kaut arī lemuri ēda pilnām mutēm, dziedāja dienu un nakti, pārojās līksmi un aizrautīgi kā dzīrotāji seno romiešu orģijās, tomēr labu laiku nekādi rezultāti nebija manāmi.

Pirmā ceļu parādīja mūsu visjaunākā gredzenastes lemuru mātīte Pollija, kurai piedzima skaists vīriešu kārtas mazulis, taču diemžēl mēs to atradām beigtu uz krātiņa grīdas. Rentgens atklāja, ka mazuļa plaušās nav gaisa, tātad viņš piedzimis nedzīvs un nav gājis bojā nevērības dēļ. Sekcijā konstatējām, ka nekādas iekšķīgas kaites jaunpiedzimušajam nav. Tā bija atkal viena no neizskaidrojamām parādībām; īstenībā tas mums nebija nekas negaidīts, jo esam konstatējuši, ka daudziem dzīvniekiem pirmdzimtais aiziet bojā. Gandrīz šķiet, ka, piedzimstot pirmajam mazulim, jaunās mātītes organisms vēl nav pietiekami nobriedis, un nav pilnībā atmodies mātes instinkts un viena šāda atnešanās nepieciešama, lai viņu sagatavotu nākotnei. Šis gadījums mums vismaz pierādīja, ka Pollija ir auglīga un ka viņai jau attīstījušies zināmi mātes instinkti, jo mazuli viņa bija rūpīgi notīrījusi, nabas saiti pārgrauzusi un placentu apēdusi.

Ar otru mazuli nākamajā gadā viņai vairs nebija nekādu grūtību, viņa to veiksmīgi izaudzēja. Ceram, ka tagad, kad viņa vienreiz ar šo uzdevumu tikusi galā, arī turpmāk nebūs nekādu grūtību.

Kad Pollija bija ledu iekustinājusi, pārējie lemuri sekoja cits aiz cita. Nākamais mazulis piedzima brūnajam lemuram, kas ir viena no retākajām to sugām. Arī šoreiz pirmais mazulis aizgāja bojā. Taču tagad mums jau trīsreiz laimējies. Tomēr no lemuru jaunās mītnes pabeigšanas līdz pirmajām veiksmīgajām dzemdībām pagāja trīs gadi, kas rāda, cik daudz laika un pacietības vajag, lai izveidotu saprātīgu un noturīgu vaislošanas programmu. Jo svarīgāk tas ir tad, kad darīšana ar sugām, kas savvaļas apstākļos iznīkst drausmīgi strauji.

Jebkurā vaislošanas programmā līdz ar veiksmi vairojas arī grūtības. Kad izdevies atrast īsto partneri un izzināt, kurā brīdī dzīvnieki jāsalaiž kopā (ja tie parasti dzīvo vienpatībā), un vēl stimulēt tēviņu, sagādājot viņam vairāk nekā vienu mātīti un, ja iespējams, arī kādu sāncensi (tā ir visai grūti atrisināma problēma), tad pienāk laiks, kad attiecīgā mātīte kļūst grūsna. Un nu jāatrisina visgrūtākā problēma: vai tēviņu un mātīti drīkst atstāt kopā? To darot, var notikt nelaime: tēvs var nogalināt mazuli vai ar savu klātbūtni ierosināt māti to izdarīt; taču dažkārt abu vecāku klātbūtne mazulim ir vitāli svarīga.

Divi gadījumi ar mūsu primātiem noder par ilustrāciju grūtībām dzīvnieku precību tirgū. Dienvidamerikas pundurpērtiķu vidū ilgu laiku vērojām mātīšu emancipāciju, kas norisēja ļoti neuzmācīgi, smalkjūtīgi un ar labām sekmēm. Mātīte, tikko mazuļi (gandrīz vienmēr dvīnīši) piedzimuši, tūliņ nodod tos tēvam notīrīšanai un aprū- pēšanai. Kopš tā mirkļa tēviņam ir liela loma mazuļu audzēšanā: viņš nēsā mazos, kas augdami kļūst arvien smagāki, uz abiem gurniem kā ēzelis savas nastas vai arī uz muguras, kur tie izskatās kā vilnainas deformētas mugursomas.

Lai noskaidrotu, cik svarīga loma ir tēviem mazuļu izaudzēšanā, mēs vērīgi pētījām sarkanroku tamarīnu dvīnīšus. Rezultāti bija apbrīnojami, jo izrādījās, ka abi vecāki dalās fiziskajā piepūlē, kas nepieciešama, nēsājot mazos. Tas ir ļoti svarīgs faktors, tāpēc ka mazie, augdami un kļūdami arvien smagāki, uztraukuma brīžos tomēr meklē patvērumu pie vecākiem, kaut arī. paši jau igluži labi spēj pārvietoties. Mūsu gadījumā tēvs negaidot nobeidzās, kad mazuļi bija tikko trīs dienas veci, un mātei vajadzēja tos izaudzēt vienai pašai. Viņa to arī godam paveica, bet uz beigām, kad mazuļi jau katrs bija augumā apmēram puse no mātes un tomēr pieprasīja, lai māte tos reizēm panēsā, viņai šis process sagādāja ļoti smagu piepūli. Taču māte no saviem pienākumiem neatteicās, un abi jaunuļi izauga par veselīgiem tamarīniem.

Jo interesantāks minētais gadījums ir tādēļ, ka, par spīti grūtībām, kas mātītei bija jāizcieš, šī bija pirmā reize, kad sarkanroku tamarīnus nebrīvē izdevās izaudzēt līdz briedumam. Mūsu pieredze skaidri pierādīja, ka pundurpērtiķu dzimtā tēviņam ir svarīga loma, lai gan mātīte, ja tā ir laba māte un pietiekami enerģiska, spēj izaudzēt bērnus arī bez viņa palīdzības. No tā mēs, dabiski, secinājām, ka šajās ģimenēs tēvs ar māti pēc mazuļa piedzimšanas jāatstāj kopā.

Reiz mūs apciemoja kāds ļoti cienījams slavena zooloģiskā dārza darbinieks, kurš, apbrīnojis mūsu pundurpērtiķu mazuļus, atzinās, ka viņiem ar šiem dzīvniekiem neveicoties. Mazuļi piedzimuši gan, bet nobeigušies. Tomēr, viņš sacīja, acīmredzot nezinādams nekā par pundurpērtiķu ierašām, nākamreiz sekmes varbūt būšot labākas, jo viņi esot nolēmuši aizvākt tēviņu.

Jautājums «Vai tēviņš jāatšķir no mātītes?» zooloģisko dārzu darbinieku aprindās izraisa tikpat dedzīgus strīdus, kādus baznīckungu aprindās savā laikā izraisīja jautājums, vai Ādamam un Ievai bijusi naba. Arī strīda rezultāti ir gandrīz tādi paši. Protams, viss atkarīgs ne tikai no sugas, bet arī no katra dzīvnieka individuāli. Taču pat tad, kad domājat, ka labi pazīstat tēviņu un ka ir bioloģiski svarīgi atstāt viņu kopā ar pēcnācējiem, gala rezultātā tomēr mazuļi var aiziet bojā. Jo retāka suga, jo risks, protams, lielāks un jautājums līdz ar to grūtāk izlemjams.

Orangutani, šķiet, ir visretākā un savvaļā visvairāk apdraudētā cilvēkpērtiķu suga. Ir aprēķināts: ja Borneo orangutana un viņa Sumatras pasugas, izspiešana no ierastajām dzīves vietām netiks ļoti stingri kontrolēta, šie brīnišķīgie primāti savvaļā izmirs tuvākajos divos gadu desmitos. Ja šī prognoze atbilst patiesībai, kā tas diemžēl laikam ir, tad ārkārtīgi nepieciešami ir ieaudzēt orangutanu vaislas kolonijas zooloģiskajos dārzos ne tikai tādēļ, lai aizkavētu savvaļas populācijas samazināšanu, izķerot dzīvniekus, bet ari tādēļ, lai saglabātu šo sugu — kaut vai vienīgi nebrīvē.

Mums laimējies iemantot tiklab Borneo orangutana, kā arī tā Sumatras pasugas pārstāvjus un iegūt no abējiem pēcnācējus. Kad Borneo orangutana mātīte Bali kļuva grūsna, mēs viņu atšķīrām no tēviņa — Oskara, jo visi vienprātīgi domājām, ka Oskars, kaut arī majestātisks un neapšaubāma personība, tomēr ir gatavais velns. Neviens neņēmās paredzēt, kā viņš izturēsies pret mazuli. Tā viņš Bali grūsnības pēdējā laikā nodzīvoja vecpuisī. Pēdīgi Bali piedzima jauks, sprigans mazulis, kuru nosaucām par Surabaju.

Bali bija tik jauka, maiga un vientiesīga, ka mēs viņu uzskatījām par mazliet nepilnīgu. Un tā bija mūsu laime, ka tā domājām, jo, lai gan Bali bija par mazuli sajūsmināta un ar to milzīgi lepojās, viņai nebija ne mazākās nojēgas, kā ar to apieties. Pastāv visā pasaulē pieņemts uzskats, ka cilvēkpērtiķu mazuļi dzimumiemaņas iegūst, novērojot, pieaugušos dzīvniekus; jauns tēviņš iemācās pāroties, vērodams savu tēvu, bet jaunule mātīte mācās mazuļu aprūpēšanu no mātes. Mūsu bērni darbojas ar lellēm; jaunie pērtiķēni praktizējas ar dzīviem mazuļiem. Bet, ja cilvēkpērtiķis tiek sagūstīts ļoti jauns, tam nav iespējas apgūt šīs iemaņas un tādēļ var rasties lielas grūtības vēlāk, kad pērtiķienei pašai piedzimst mazulis.

Bali nokļuva pie mums divus gadus veca, tātad viņai droši vien bija gadījies novērot mazuļu aprūpēšanu savvaļā. Var jau būt, ka viņa šo to redzējusi, bet atkal aizmirsusi, un, kā jau minēju, viņa gan bija ļoti jauka un maiga, taču nebija pārslogota ar saprātu. Lai nu būtu kā būdams, par meitu viņa izrādīja nepārprotamu sajūsmu, kārtīgi to apkopa un notīrīja un pēc tam cieši ieskāva rokās. Un tad viņai likās, ka nekas vairāk ar tādu mazuli nav darāms. Nabaga mazais pērtiķītis, ik pa brīdim mainīdams vietu no mātes gurna uz viņas muguras, rausdamies pāri galvai, izmisīgi un nesekmīgi meklēja pupu, kur pazīsties, bet Bali sēdēja un staroja laimē.

Beidzot bijām spiesti iet iekšā pie viņas krātiņā un parādīt, kā jātur mazulis, lai tas varētu zīst. Tas prasīja vairākas dienas, taču pēdīgi viņa saprata, kas darāms, un šķita pilnīgi apburta no tāda jaunuma mazuļa audzēšanā.

Gaužām nelaimīgi sagadījās, ka tēviņš, tas pats Oskars, nomira — par šo zaudējumu pastāstīšu vēlāk. Kad pienāca laiks Surabaju atšķirt no mātes, mēs salaidām Bali kopā ar jaunu orangutanu, kuru nosaucām par Džailzu. Lai gan Džailzs bija daudz jaunāks par Bali, viņi satika gluži labi, un mēs cerējām, ka viņi veiksmīgi sapārosies.

Nelaimīgā kārtā Džailzam ir īsts Makiavelli raksturs un viņam patīk izjaukt visu, ko mēs darām. Kad mēģinājām iegūt no Bali urīna paraugu, lai aizsūtītu to uz laboratoriju un uzzinātu, vai Bali ir grūsna, Džailzs darīja visu iespējamo, turklāt ļoti efektīvi, lai mums tas neizdotos. Mēs, protams, vēl kādu laiciņu centāmies panākt savu, bet tad nomierinājāmies un padevāmies maldīgai drošības sajūtai, jo Bali neizskatījās grūsna. Orangutāniem ir visai apaļš vēders un tādēļ grūsnību grūti noteikt, pie tam pirmajā reizē Bali apmēri bija milzīgi, turpretī tagad viņa izskatījās tikai mazliet piebrieduši. Bijām pārliecināti, ka viņa nav grūsna. Un tad, kamēr mēs vēl joprojām centāmies atvilt Džailzu, lai iegūtu urīna paraugu, viņa dzemdēja. Tas bija noticis ļoti agrā rīta stundā, kad darbinieki tikko bija atnākuši uz darbu. Džailzs bija nozadzis mazuli un to nogalinājis. Vienīgais pozitīvais šajā gadījumā bija tas, ka mēs nu vismaz skaidri zinājām: nākamajā reizē pirms mazuļa piedzimšanas Džailzs jāaizvāc, taču šī atziņa bija pirkta par dārgu cenu un notikušais negadījums aizkavēja mūsu vaislas programmas izpildi par veselu gadu.

Ar Sumatras orangutāniem Gambaru un Džīnu situācija bija citāda. Džina pēc dabas bija īgna un neuzticīga, turpretī Gambars — viens no saprātīgākajiem pērtiķiem, kādus vien man savā mūžā bijis gods satikt. Jau pirmajā mirklī, ar viņu sastopoties un ielūkojoties modrajās, vērīgajās acīs, atklājās viņa spēcīgais intelekts. Mēs viņu dabūjām no Londonas Zooloģijas biedrības, un, vēl atrazdamies tur, viņš bija apaugļojis mātīti un atstāts krātiņā, kad piedzimis mazulis; tā mēs. zinājām, ka viņam nav slepkavīgu tieksmju. Tomēr viņš bija tik varens augumā un spēka pārpilns (viņš viens pats rāpaļāja un kāpelēja vairāk nekā visi mūsu orangutani kopā), ka mums šķita: viņš savās straujajās pastaigās pa krātiņu nejauši varētu nogalināt vai sakropļot trauslo mazulīti. Pārdalījām Gambara un Džinas guļamtelpu tāpat, kā darījām gorillu mītnēs, proti, ar stieņu starpsienu. Mums likās, ka būs labi, ja Gambars, atrazdamies vienā pusē,, varēs redzēt Džinu ar atvasīti otrā pusē un pat pieskarties mazulim, ja Džina to atļaus, un tomēr nebūs riska, ka viņš, aizrāvies ar saviem cirka numuriem, neviļus varētu uzsēsties mazulim virsū.

Tajā svētdienas rītā, kad, pēc mūsu aprēķiniem, Džinai vajadzēja dzemdēt, Filips Kofijs, kurš pārzina lielo pērtiķu koloniju, redzēja viņu pošam no zāģskaidām guļvietu un nemierīgi rosāmies pa krātiņu. Iestūmām krātiņā pusķīpas salmu, no kuriem Džina tūdaļ sačubināja migu. Tad viņa tajā apgūlās augšpēdu, plaši ieplestām kājām un ļoti ātri, bez mazākajiem sarežģījumiem viņai piedzima dūšīgs vīriešu kārtas mazulis. Gambars, kuram bija iespēja redzēt gan Džinu, gan mazuli, izrādīja par notiekošo visai dzīvu interesi.

Pēc apmēram četrdesmit septiņām dienām, kad mazulis, kuru nosaucām par Tunku, bija paaudzies un pieņēmies spēkā, Džīna sāka ar viņu- rotaļāties, balansēdama viņu uz rokām un kājām un šūpodama pa gabaliņu no sevis gaisā. Vēlāk viņa bieži vien ļāva mazajam kāpaļāt pa starpsienas stieņiem, kur Gambars varēja ar to parotaļāties un, izbāzis rokas pa stieņu starpu, tam ari pieskarties. Gambars allaž izturējās apbrīnojami maigi, ko nemaz nevarēja gaidīt n'o tik liela un strauja tēviņa. Lāgiem viņš notupās uz grīdas un izbāza rokas pa stieņu starpu. Tunku nosēdās tēva plaukstās, un tēvs viņu ucināja; šķiet, šī izprieca abiem sagādāja varenu prieku. Kad mazais bija jau pietiekami spēcīgs un mobils, ielaidām Gambaru atpakaļ pie Džīnas un mazuļa. Viņš uzvedās nevainojami. Tunku reizumis izrāpojās pa tēvu pēc sirds patikas, un Gambars neiedomājamā pacietībā ļāva, lai mazais viņam plūkā matus, izpētī viņa ķermenī katru vietiņu, baksta viņam ar pirkstiem acīs, un neprotestēja pat tad, kad dēlēns izčiepa viņam kumosu no mutes.

Vairākums cilvēkpērtiķu spēj staigāt divkājās kā cilvēki, bet tikai mazu gabaliņu, turklāt ceļos ieliektām kājām. Taču Gambars prata iet stalti, taisnām kājām, liekot visu pēdu uz zemes; viņš savā grīļīgajā gaitā līdzinājās vecam, korpulentam pensionētam kara flotes ģenerālim, kas pastaigājas Braitonā. Viņš turklāt neapmierinās ar īsu brītiņu, bet dažkārt ilgi staigā pa krātiņu loku lokiem ar kareivīgu izteiksmi sejā, it kā inspicēdams godasardzi. Šis skats gaužām uzjautrina pats par sevi, bet, kad Gambars tā soļoja apli pēc apļa, nesdams milzīgajās rokās savu mazo dēlēnu, aina bija tik komiska, ka neviens nespēja palikt nopietns.

Sarežģījumi, kas jāpārvar, lai nodibinātu laimīgas ģimenes zooloģiskajā dārzā, vislabāk atklājās mūsu grūtībās ar gorillu grupu, jo, lai radītu piemērotus apstākļus šiem dzīvniekiem, mums praktiski bija jārēķinās ar visām, pat visnegaidītākajām iespējām. Kā jau agrāk minēju, mēs ieguvām gorillu mātīti N'Pongo, kad tā bija apmēram divarpus gadus veca. Pēc tam nopirkām Nendiju, kura bija mazliet jaunāka. N'Pongo jau no paša sākuma bija ļoti jauka pērtiķiene, jautras dabas un ļoti pārliecināta par savas personas svarīgumu. Lai gan Nen- dija viņai iepatikās no pirmā iepazīšanās mirkļa, N'Pongo tomēr tūliņ deva saprast, ka šis esot viņas zooloģiskais dārzs, kur abām būs jādzīvo, ka visi kopēji esot viņas draugi un Nendijai būtu lietderīgi to atcerēties. Taču viņa bija pārāk jauka un labdabīga, lai kļūtu par sadistisku tirānu, par kādiem līdzīgos apstākļos kļūst daudzi dzīvnieki; viņa pret Nendiju izturējās ļoti sirsnīgi, bet arī nepielūdzami stingri.

Tā viņas piecus gadus nodzīvoja mīlībā un draudzībā, kur tēviņa lomu dažā ziņā uzņēmās N'Pongo. Viņu attiecības izvērtās tādas, ko meiteņu internātskolā dēvētu par neveselīgām.

Tieši ap šo laiku mēs bijām pagalam nomocījušies, lai iegūtu gorillu tēviņu. Sākām jau bažīties, ka N'Pongo un Nendijai visu mūžu būs jānodzīvo jaunavīgu vecmeitu kārtā, un šāda doma mums likās drausmīga. Bet tad Ernsts Langs mums piedāvāja Džambo. Tā bija liela laime no daudziem aspektiem. Langs bija pirmais cilvēks Eiropā, kuram izdevies iegūt un izaudzēt gorillu — slaveno Gumu —, un kopš šā izcilā lūzuma brīža (gorillas piederēja pie tiem dzīvniekiem, par 'kuriem domāja, ka tie nebrīvē nespējot vairoties) viņa gorillu ģimene bija nemitīgi pieņēmusies spēkā. Džambo bija viens no šajā ģimenē dzimušajiem tēviņiem. Viņš ne tikai bija dzimis zooloģiskajā dārzā, bet pats bija tēvs jaunam gorillam, kura māte bija Džambo māsa. Tas nozīmēja, ka Džambo vairs nav zaļš pusaudzis, kas informāciju seksa jautājumos gūst vienīgi, paslepus pašķirstot pornogrāfiskus žurnāliņus; viņš bija radītspējīgs tēviņš, kam pārošanās nav nekas nezināms.

Tas ir ļoti svarīgi, jo pērtiķi daudz ko mācās no novērojumiem, liekas, arī pārošanos. Cilvēkpērtiķis, kas izaudzis bez kontakta ar savu baru, kā mīlnieks parasti ir nemākulīgs un ļoti bieži nesekmīgs, jo viņam gluži vienkārši nav bijis izdevības novērot, kas darāms. Džambo ne tikai bija vērojis savu vareno tēvu Ahilu, bet arī pierādījis, ka prot novērojumus likt lietā. No visa bija skaidrs, ka viņš pašreiz ir īstajā vecumā, lai kļūtu par vīru tiklab N'Pongo, kā Nendijai. Langs vēstulēs sīki un plaši izklāstīja Džambo labās īpašības, un, gandrīz vai kā vecos laikos karaļnamu locekļu precībās, notika fotogrāfiju apmaiņa. Mums rakstīja, ka Džambo esot ārkārtīgi varens un izcili glīts, melns, bet piemīlīgs, ar labsirdīgu sejas izteiksmi. Mums visiem viņš likās lielisks. Nu atlika vienīgi gaidīt, lai redzētu, vai abas mātītes būs ar mums vienisprātis.

Dzīvnieku sapazīstināšana ir tāds darbs, ka reizēm sirds vai stājas. Vai dzīvnieki metīsies viens otram virsū? Un, ja tas notiks, vai tad ar šļūteni, piepildītajiem ūdensspaiņiem un dakšām varēs ko līdzēt? Ja nu tie neuzbruks, bet neliksies viens gar otru' ne zinis un sāks uzbrukumu vēlāk, kad būs radījuši mūsos mānīgu drošības sajūtu? Varbūt viņi sākumā būs viens pret otru vienaldzīgi, bet vēlāk izveidosies patikšana? Bet varbūt arī ne, un tad visi pūliņi un izdevumi būs bijuši gluži velti. Ikvienam, kas domā, ka noteiktos apstākļos visi vienas sugas dzīvnieki izturas vienādi, būtu vajadzējis būt klāt Džambo, N'Pongo un Nendijas iepazīšanās brīdī. Tā bija klasiska šā vārda visīstākajā nozīmē.

Mātītes ieslodzījām vienā no guļamtelpas trim sekcijām, un viņas varēja ca'ur stieņoto starpsienu ielūkoties trešajā sekcijā, kur gatavojāmies ielaist Džambo. Starp viņu un mātītēm palika brīvā vidējā sekcija un divas stieņu starpsienas. Nolēmām atstāt šo neitrālo «bufer- valsti» vidū, kamēr redzēsim, kā iemītnieki reaģēs uz situāciju. N'Pongo un Nendija no apkārtējās rosīšanās, šķiet, saprata, ka notiek kaut kas neparasts, taču nenojauta, kas īsti, jo Džambo vēl joprojām atradās savā ceļojuma krātiņā.

Tad pienāca svarīgais brīdis, Džambo krātiņa durvis tika atbīdītas, lai pavērtu viņam ieeju guļamtelpā, un Džambo, smagnējs un melns kā ogle, izplatīdams ap sevi ķiploku smakai līdzīgo sviedru dvaku, kas piemīt gorillām, kūkumu kā smagsvara cēlājs uzmetis, ielāčoja krātiņā. Viņš pameta apkārt visaptverošu skatienu, ieraudzīja gan abas mātītes, bet izlikās tās nepamanām. Džambo uz mirkli aptupās un lielmanīgi pārlaida acis guļamtelpai, pirms sāka to apstaigāt un ar interesi nopētīt katru sīkumu, joprojām izlikdamies neredzam mātītes. Uz tām notiekošais atstāja ārkārtīgi pārsteidzošu iespaidu. Kad iečīkstējās bīdāmās durvis, abas pagājās uz priekšu un skatījās, bet, kad Džambo, melns un skaists, iesoļoja viņu redzes lokā, viņas izturējās pavisam citādi, nekā mēs bijām gaidījuši.

Bijām pārliecināti: ja viena no viņām tūliņ izrādīs interesi, tā būs laipnā, ekspansīvā N'Pongo. Nendija allaž bija visai aizdomīga un atturīga. Bet, kad Džambo parādījās, N'Pongo viņu pamatīgi noskatīja, tad pagriezās un gāja projām, ar savu plato muguru pauzdama bezgalīgu noniecinājumu. Viņa nepārprotami izrādīja galīgu intereses trūkumu par pretējo dzimumu vispār un par Džambo jo sevišķi. Nesabiedriskās Nendijas attieksme bija pilnīgi pretēja un apbūroši komiska. Kad Džambo parādījās, viņa tupēja netālu no starpsienas. Uzmetusi skatienu masīvajam ienācējam, viņa reaģēja gluži kā padsmitniece, kuras guļamistabā pēkšņi būtu ienācis dievināts popdziedonis bez neviena apģērba gabala mugurā, tikai ar ģitāru rokās. Viņas sejas izteiksme pauda neticību un ārkārtīgu izbrīnu; visā līdzšinējā dzīvē nekas, itin nekas viņu nebija sagatavojis šim brīnumam. Neviens viņai nebija teicis, ka pasaulē dzīvo tādi skaisti gorillu tēviņi. Viņa uzmeta Džambo vienu vienigu skatienu un iemīlējās už visu mūžu.

Man gaužām žēl, ka tas skan nezinātniski un antro- pomorfiski, bet biologu sausajā un pedantiskajā valodā to nav iespējams attēlot. Kājas vilkdama, viņa piegāja pie stieņiem, ne mirkli nenovērsdama skatienu no brīnišķīgās parādības, un, gandrīz vai izmisīgi ieķērusies stieņos, plati ieplestām acīm noraudzījās uz Džambo, kurš par viņu ne mazākajā mēra neinteresējās. Viņa tupēja kā apburta, ar acīm sūktin uzsūkdama katru Džambo kustību. Kamēr Nendija viņu tik vērīgi pētīja, viņš uz īsu brītiņu pazuda aiz sienas līkuma. Nendija ļoti uztraucās un sāka skraidīt šurp un turp, cenzdamās saskatīt, kur viņš palicis. Beidzot, kad viņš joprojām nerādījās, viņa nosprieda, ka viņš izgājis krātiņa brīvdabas pusē. Nekavēdamās viņa pieskrēja pie sava krātiņa bīddurvīm, noliecās un centās palūkoties pa durvju apakšu. Un tad, lai atdotu Nendijai sirdsmieru, Džambo no jauna parādījās, vienaldzīgi sūkādams apelsīnu un nelikdamies ne zinis gar Nendijas neapvaldīto kaisli. Priecīga, ka atkal viņu redz, Nendija no jauna nostājās postenī pie starpsienas stieņiem un neatņēmusies raudzījās viņā ar godbijīgu un dievinātāju skatienu. N'Pongo, pa to laiku apēdusi dažus riekstus, vienaldzīgi lūkojās ārā pa logu un beidzot atgūlās uz nāras, pilnā mērā ignorēdama tēviņa ierašanos viņu mītnē.

Kad pēdīgi salaidām visus kopā, mātītes izturēšanos nemainīja. Bija skaidri redzams, ka N'Pongo, tik ilgi jutusies kā valdniece, uzlūko jaunpienācēju ar aizdomām un greizsirdību, bet arī ar zināmu piesardzību. Viņa bija nolēmusi turpināt uzņemto kursu, proti, izlikties, ka turpat 115 kilogramus smagais Džambo vispār neeksistē. Nendija turpretī tagad, kad varēja tik tuvu piekļūt dievinātajam objektam, sāka izturēties vēl muļķīgāk, ja vien tas iespējams. Viņa aptupās dažus soļus no Džambo un nenovērsa no viņa sajūsmā mirdzošās acis. Kad vēlāk Džambo, saulē gulēdams, atļāva Nendijai viņu pa- ieskāt, pērtiķiene nezināja aiz prieka kur dēties, tā atspiedās pret viņa masīvo augumu ar tik stulbi lepnu cilvēka sejas izteiksmei līdzīgu izteiksmi vaigā, ka neviens nespēja noturēties nesmējies. N'Pongo bija mazliet sašutusi par šo aizraušanos, taču joprojām prata saglabāt virskundzību pār Nendiju. Un tad pamazām starp N'Pongo un Džambo sāka veidoties nevēlamas attiecības.

Džambo, kaut arī dzīvē jau daudz pieredzējis, vēl bija ļoti jauns un pilns, citādi to nevar nosaukt, jaunības pārgalvības un parupja humora. Viņš zināja, ka N'Pongo viņu lāgā neieredz, un tas viņā izraisīja tieksmi uz blēņošanos. Viņš sāka dzīt dažādus skolaspuiku jokus un stiķus, kuri, kā mēs paši zinām, spēj pagalam nogurdināt un nokaitināt. Viņš, piemēram, mēdza uzlēkt N'Pongo skaustā, kad viņa to vismazāk gaidīja, vai arī, garām drāzdamies, pieskriet klāt un paraustīt pērtiķieni aiz vilnas. N'Pongo tūliņ metās pretuzbrukumā, bet viņš aizbēga. Ķircināšana turpinājās, kamēr N'Pongo bija nokaitināta līdz baltkvēlei un, nejēdzīgi spiegdama, sāka uzbrucēju vajāt; vajāšanā piedalījās arī Nendija, kura gan visai negribīgi nostājās draudzenes pusē. Visiem bija skaidri redzams, ka Nendija šādus Džambo uzmanības pierādījumus uzskatītu par laimi un tādēļ ir ļoti pārsteigta par N'Pongo neizprotamo izturēšanos.

Džambo, gluži tāpat kā visiem muļķīgiem jokdariem, trūka mēra sajūtas. Viņš nekad nenodarīja N'Pongo nopietnas sāpes (ja nerunājam par dažiem nenozīmīgiem kodumiem vai skrambām, kas gorillu rotaļās allaž gadās), bet, atskārtis, ka spēj izvest N'Pongo no pacietības, viņš to ķircināja bez žēlastības. N'Pongo pamazām sāka izskatīties saīgusi un saskābusi kā profesionāla humorista laulātā draudzene un, kas bija daudz ļaunāk, kļuva aizvien vājāka. Gribot negribot vajadzēja viņu un Džambo izšķirt, ļaujot viņiem brīvdabā uzturēties katram savā vietā un sadalot Nendijas laiku starp abiem, lai Džambo negarlaikotos un N'Pongo nekļūtu greizsirdīga.

Bet tad N'Pongo sāka meklēties, un pēkšņi viņai atausa gaisma, kādam nolūkam pasaulē ir gorillu tēviņi, kaut vai tāds muļķīgs jokdaris kā Džambo. Ne drusciņ nekautrējoties, viņa uzmācās Džambo, slaistīdamās gar guļamtelpas starpsienu, un, tikko viņus salaida kopā, viņi gandrīz tūliņ sapārojās. Visu meklēšanās laiku N'Pongo piecieta Džambo. Kaut arī tas viņai nebija tāds dievināms varonis kā Nendijai, miesīgajiem priekiem viņa tomēr nodevās pēc sirds patikas. Taču līdz ar meklēšanās perioda izbeigšanos viņu attiecības ieslīdēja vecajā gultnē. Atkal vajadzēja viņus izšķirt. Kaut gan turpmākajos mēnešos N'Pongo bija pret Džambo iecietīgāka, īsti savu labvēlību viņa izrādīja vienīgi meklēšanās laikā. Mums būtu bijis daudz vieglāk, ja abi būtu dzīvojuši saticīgi, bet bijām pateicīgi par to pašu. Vismaz viņi bija sapārojušies, tātad galvenais sasniegts. Arī Nendija meklēšanās periodā baudīja Džambo labvēlību, un mums nu atlika vienīgi gaidīt un cerēt, ka abas mātītes būs auglīgas, ka dzemdības norisēs labi un, kas vēl daudz svarīgāk, ka abas būs labas mātes.

Un beidzot mēs saņēmām no laboratorijas, uz kuru bijām aizsūtījuši jaunākos urīna paraugus, satraucošo vēsti, ka abas mātītes ir grūsnas. Pirmajai vajadzēja dzemdēt Nendijai. Sis pirmais gaidāmais gorillu pieaugums izvērtās par neaizmirstamu notikumu. Nemaz jau nerunājot par pašām dzemdībām, gorillu vairošana nebrīvē sākta tikai mūsu gadsimta sešdesmitajos gados, un vienīgi četrdesmit septiņus mazuļus līdz šim bija izdevies izaudzēt. Mēs cerējām, ka sarežģījumu nebūs, kaut gan Nendijai tās būs pirmās dzemdības. Iekārtojām guļamtelpā iekšējo televīziju, lai varētu grūtnieci novērot augu diennakti; tādā kārtā konstatējām, ka Nendijai dzemdību sāpes sākās pulksten astoņos vakarā. Tūliņ tika izsludināta operācija «Gorilla».

Vairāku mēnešu ilgotnē, kamēr Nendija un N'Pongo brieda arvien apaļākas, mēs bijām sagatavojušies visām varbūtībām. Nedrīkstējām droši pieņemt, ka abas gorillas būs labas mātes, nedz arī paļauties, ka dzemdības norisēs viegli un normāli; tādēļ bija jāizplāno viss un jāparūpējas par visu, sākot ar ķeizargrieziena iespēju un beidzot ar nepieciešamību atņemt mātēm mazuļus un barot tos mākslīgi.

Visticamāk likās, ka mums vajadzēs aizvākt Nendijas jaunpiedzimušo un pašiem uzņemties mātes lomu. Tādēļ dzīvojamā mājā tika iekārtota bērnistaba. Tajā ietilpa vēdināms sienas skapis, mazgāšanās ierīce un niša; šajā telpā novietojām divas barokameras un — tam laikam, kad mazie jau būs paaugušies — divus no klūgām pītus veļas grozus, kas tiem noderēs gan gulēšanai, gan sākumā rotaļām. Bērnistabu apsildīja radiators, temperatūra tika kontrolēta un regulēta no 21 grāda līdz 24 grādiem. Turpat novietojām arī mašīnu autiņu mazgāšanai un sildāmierīci to žāvēšanai. Bez tam, protams, bija jāparūpējas vēl par sīko inventāru, sākot ar zīdaiņu eļļu, losjonu un autiņiem un beidzot ar mērpudelītēm, termometriem un plastikāta biksītēm. Kaut arī viss izmaksāja diezgan dārgi, mēs tomēr Cerējām, ka tas nebūs jāizmanto.

Kad Nendijai pulksten astoņos tajā liktenīgajā vakarā sākās dzīšanās, mums likās, ka esam profilaktiski darījuši visu, kas cilvēka spēkos. Pārējais tagad bija atkarīgs no Nendijas, mēs varējām vienīgi vērot un steigties palīgā, ja radīsies nepieciešamība.

Tās bija stundas, kas plosīja mūsu nervus. No mirkļa, kad pamanījām pirmo dzīšanos, līdz tam brīdim, kad Nendija saņēma mazuli rokās, pagāja deviņas stundas un divdesmit četras minūtes — nepieredzēti ilgs laiks salīdzinājumā ar novērojumiem, ko par gorillu dzemdībām bijām savākuši no citiem zooloģiskajiem dārziem.

Mazulis piedzima tā sauktajā ventex. stāvokli, tas ir, ar sejiņu nevis uz augšu, bet uz leju, un šādā situācijā dzemdības neizbēgami ieilgst. Pienāca brīdis (Nendija jau bija pārsniegusi visus dzemdību ilguma rekordus), kad mēs, kaut negribēdami, tomēr nopietni sākām apsvērt nepieciešamibu ķerties pie ķeizargrieziena; taču beidzot izšķīrāmies to nedarīt, jo Nendija, kaut arī cieta sāpes un niķojās, bija fiziski ļoti spēcīga un veselīga. Par laimi, mazulis piedzima, pirms bija apritējis mūsu noliktais laika limits.

Ikviena Nendijas kustība no sāpju sākuma brīža līdz pat mazuļa piedzimšanai tika reģistrēta — pavisam 260 vērojumi, tātad kopumā viens no pilnīgākajiem zinātniskiem protokoliem, kāds jebkad sastādīts par gorillas dzemdību gaitu. Nendija rūpīgi notīrīja mazuli, apēda placentu un apvalkus. Pēc tam viņa ļoti maigi pieglauda jaunpiedzimušo pie krūtīm, un mēs jau sākām cerēt, ka viss būs labi. Bet tad atdūrāmies pret parasto klupšanas akmeni. Nendijai nebija ne jausmas, ka jaunpiedzimušo vajadzētu pabarot. Četras stundas pēc piedzimšanas mazulis, kas bija vīriešu dzimuma, mēģināja zīst, bet Nendija viņu grūda nost no pupa.

Līdz šim gorillu mazulis nebarots bija atstāts pie mātes trīsdesmit divas stundas, bet mūsējais -bija tik spēcīgs un tik enerģiski meklēja pupu, ka mēs viņu atstājām pie Nendijas četrdesmit stundu. Taču viņa visu laiku liedzās mazo pabarot. Lai cik ļoti negribējās to darīt, mēs tomēr pielādējām anestēzijas pistoli, iemidzinājām Nendiju un pievācām mazuli. Aiznesām viņu uz bērnistabu, kuras sienas un griesti bija izlipināti ar izgrieztiem Volta Disneja varoņu attēliem, lai mazajam būtu kur pievērst skatienu, un ielikām viņu barokamerā. Pirmās pāris reizes pabarojām mazuli ar ūdeni un gli- kozi, ko viņš kāri iezīda; vēlāk devām viņam kondensētu pienu, un viņš strauji pieņēmās svarā. Nosaucām mazo par Asumbo. Tā sauc kādu vietu Kamerūnā pašos Āfrikas rietumos, kur sastopami zemienes gorillas. Asumbo bija ļoti spēcīgs un dūšīgs mazulis.

Trīs mēnešus vēlāk pienāca N'Pongo kārta. Viņa diemžēl priekšlaikus ne ar ko neizrādīja, ka gatavojas dzemdībām, un, kaut ari mums bija atzīmēti vairāki datumi, kad priecīgais notikums būtu gaidāms, viss tomēr norisinājās pavisam citādi. Mēs to uzzinājām astoņos no rīta, kad zīdītāju uzraugs Kventins Bloksems atnāca uz darbu un atrada N'Pongo sēžam uz savas guļamnāras un pilnīgi neliekamies zinis par mazuli, kas gulēja uz grīdas un, rociņas mētādams, žēli īdēja. N'Pongo bija apēdusi placentu, aptīrījusi mazuli un tad, acīmredzot apzinādamās, ka maksimāli izpildījusi savu pienākumu pret gorillu sugas nākotni, pametusi to likteņa ziņā. Kventins atvilka bīddurvis, kas ved uz brīvdabas mītni, un N'Pongo, ārā dodamās, pagāja garām brēcošajam mazulim, pat skatienu uz viņu nepametuši. Viņa ar savu izturēšanos nepārprotami parādīja, ka viss turpmākais ir mūsu darīšana. Kventins pievāca spiedzošo mazuli, un tas piebiedrojās Asumbo — tika ievietots otra barokamerā. Šis mazulis tāpat bija vīriešu kārtas un arī tika nosaukts pēc kādas vietas Kamerūnā — par Mamfi; tur es parasti ierīkoju galveno nometni, kad biju ieradies Rietumāfrikā vākt dzīvniekus.

Abi pērtiķēni auga sacenzdamies, no barokameras tika pārvietoti uz grozu, tad uz rotaļu telpu un beidzot (kad kļuva pārāk draiskulīgi) uz īpašu krātiņu zīdītāju mītnē. Tur svaigā gaisā un saulē mazie auga vēl straujāk, lauza rotaļlietas un bungoja sev pa krūtīm kā īsti pieauguši gorillas, lai pierādītu, cik viņi spēcīgi un varen mežonīgi; bet lielīgā izturēšanās bija nepielūdzamā pretrunā ar burvīgajiem mazajiem, vilnainajiem radījumiem un jautrajām dzirkstīm viņu acīs.

Šie abi tikko bija iejutušies jaunajā mājvietā, kad bērnistabai no jauna radās iemītnieki, jo Nendijai un N'Pongo ar dažu nedēļu atstarpi otrreiz piedzima mazuļi. Un arī šoreiz mums tos diemžēl vajadzēja mātēm atņemt. Nendijas otrais mazulis bija sieviešu dzimuma, tika nosaukts par Zairi un izraisīja lielu prieku, jo gorillām nebrīvē dzimst gandrīz vienīgi vīriešu kārtas pēcnācēji. N'Pongo otrais pēcnācējs atkal bija vīriešu kārtas — Tatu, šķiet, glītākais mazulis, kādu man gadījies redzēt, tēva kopija. Kamēr es rakstu šo grāmatu, Nendija ir grūsna trešo reizi, un es nešaubos, ka N'Pongo sekos viņas pēdās. Ja arī šajās dzemdībās viss izies labi, tas nozīmēs, ka trijos gados būsim ieguvuši sešus gorillas, ko patiesi var uzskatīt par veiksmi, ja ņem vērā, ka pirmais gorilla nebrīvē piedzimis 1956. gadā, tātad pirms septiņpadsmit gadiem, un visā šajā laika posmā reģistrētas tikai septiņdesmit četras veiksmīgas dzemdības. Ceram, ka varēsim paturēt vismaz trīs jaunuļus, lai izveidotu spēcīgu vaislas grupu nākotnei, kad Džambo, N'Pongo un Nendija vecuma dēļ vaislai vairs nederēs. Mūsu pūliņu nolūks ir izveidot stabilas vaislas grupas, lai ne tikai mums vairs nevajadzētu gūstīt savvaļas gorillas, bet. lai mēs no sava kontingenta varētu apgādāt arī citus zooloģiskos dārzus.

piektā nodaļa

teiksmas, fakti, kartotēkas

Sim zvēram, ko dēvē par jenu, acī ir akmens, ko arī sauc par jenu, un tas piešķirot cilvēkam spēju paredzēt nākotni, ja viņš tur akmeni zem mēles. Un vēl ir zināms: ja jena apiet kādam dzīvniekam trīs reizes apkārt, dzīvnieks vairs nejaudā izkustēt no vietas. Tādēļ tiek apgalvots, ka šim zvēram piemīt burvju spēks.

Dažos Etiopijas apgabalos jena pārojas ar lauveni, un reiz no tiem piedzimis briesmonis, ko sauc par krototu. Šis protot atdarināt cilvēku balsis. Stāsta, ka zvērs nespējot paskatīties uz sāniem stīvā mugurkaula dēļ, tāpēc tam jāpagriežas ar visu augumu vajadzīgajā virzienā. Un krototam nav mutē smaganu. Visa mute tam pilna ar viengabala zobu kaulu, kas aizvāžas kā lādīte un nav ne ar ko notrulināms.

T. H. Vaits. Gramata par zvēriem

Daudzās pētniecības jomās savvaļas dzīvnieki ir zooloģijas jēlmate- riāls, tādēļ viņu eksistences turpināšanās ir būtiski svarīga. Mums vēl ļoti daudz kas jāizzina par mūsu pašu evolūciju, izturēšanos un slimībām, un vispirmām kārtām par mūsu attiecībām pret apkārtējo vidi. Cilvēkam dots spēks zināmā mērā kontrolēt dabu, bet, no otras puses, arī viņš ir dabas sastāvdaļa, un pats sevi pilnīgi izprast cilvēks var vienīgi ciešā sakarā ar dabu un savvaļas dzīvniekiem. Kerolaina Džārvisa. Zooloģisko dārzu loma zinātnē un dabas aizsardzībā

Pitagors saka: «Čūskas ir radītas no miroņu mugurkaula smadzenēm …» Un, ja mēs uzskatām šos vārdus par pareiziem, tad viss saskan: tā kā Čūska ir vainīga pirmā Cilvēka nāvē, tad vienīgi ar cilvēka nāvi čūska var iemantot dzīvību..

T. H. Vaits. Grāmata par zvēriem

Nav šaubu, ka cilvēki vēl joprojām nožēlojami maz zina par pasaules dzīvības norisēm. Daudzās vietās uz planētas mēs nododamies iznīcināšanai tik drausmīgā tempā, ka neatliek pat laika nosaukt vārdā vai zinātniski fiksēt to, ko mēs iznīcinām, nemaz nerunājot par iespēju noskaidrot, cik svarīgs tas ir no bioloģiskā aspekta. Derētu atcerēties, ka, iznīdējot vienu sugu, mēs līdz ar to apdraudam vai iznīcinām saimnieku vairākiem satelītiem, kuru dzīvība atkarīga no šās sugas eksistences. Nocērtot koku, cilvēks nenogalina šo koku vien, bet iznīcina veselu lielu, dzīvībā ņudzošu pilsētu, jo šajā kokā patveras daudz dažādu dzīvu būtņu. Visam, ko mēs darām, iespējamas tālejošas sekas, kaut arī tās nav pirmajā mirklī saskatāmas; un pienāks laiks, kad šīs sekas gaužām nepatīkamā kārtā ietekmēs cilvēces dzīvi. Cilvēki mēdz sevi mierināt ar vecumveco teicienu: «Dabu var kaut vai ar dakšām izvandīt, un tomēr tā atjaunosies.» Vārds, kas šai sakarā iegaumējams, ir «dakšas». Kamēr dakšas bija vismodernākais cilvēka ierocis cīņā pret dabu, šis teiciens atbilda patiesībai; taču tagad mēs uzbrūkam dabai ar insekticīdiem, buldozeriem, elektriskajiem zāģiem, mākslīgi izraisītiem plūdiem, cilvēka radītiem lūžņiem un drazu; uzbrūkam sistemātiski, nežēlīgi, un daba vairs nespēj atjaunoties.

Man pagalam apnicis mūžīgais jautājums, kāds labums tiekot no dzīvniekiem, kurus es cenšos saglabāt. Ko labu kaut kāds nenozīmīgs tropu dzīvnieks spējot darīt cilvēkam, kas dzīvo Sidnejā, Volgogradā, Čikāgā vai Pekinā?

Uz šo jautājumu ir divas atbildes. Pirmkārt, mums nav nekādu morālu tiesību iznīcināt sugas, kuru attīstībai bijuši nepieciešami miljoniem gadu un kurām ir tādas pašas tiesības dzīvot uz šīs planētas kā mums. īstenībā tārņ ir lielākas tiesības, jo tās nekad nav mēģinājušas pārkāpt dabas nospraustās robežas un vairumā gadījumu dara labu videi, kurā dzīvo. To, savukārt, nevar apgalvot par tā saukto civilizēto cilvēci, lai cik mēs mīlētu savas sugas pārstāvjus. Otrkārt, ja nu mēs savā augstprātībā, pamatojoties uz to, ka esam radīti «pēc dieva ģīmja un līdzības», uzskatām, ka pastāvēt drīkst vienīgi tie radījumi, kuri noder cilvēkam (šī Vecās derības nodaļa ir uzņēmusies milzu atbildību), tad uz jautājumu «kāds no tiem labums?» atbilde ir gaužām vienkārša: mums pagaidām vēl nav ne mazākās nojausmas par to, kas cilvēcei nāk par labu un kas ne.

Ir tūkstošiem piemēru, kuri skaidrāk par skaidru parāda, ka mums jāizzina dzīvās dabas norises, pirms sākam dabu izmantot savā labā, to neiznīcinot; jāizzina, kā pat visneievērojamākā un šķietami nenozīmīgākā būtne spēj darboties cilvēces labā. Minēšu tikai trīs piemērus.

Saseksas grāfiste Anglijā bija slavena ar savu balto āboliņu, kas deva eksistences iespēju ļoti daudziem cilvēkiem. Bet tad piepeši āboliņa ražas kļuva arvien nabadzīgākas, un, lai fermeri centās kā cenzdamies, visi viņu pūliņi bija velti. Izmisumā viņi, pēdējo glābiņu meklēdami, lūdza palīdzību dabaszinātniekam. Nejauši sagadījās, ka cilvēks, pie kura viņi griezās, bija vīrs, vārdā Čārlzs Darvins. Izpētījis šo problēmu, Darvins paziņoja raižu māktajiem fermeriem, ka viņiem jātur vairāk kaķu; izdzirduši tādus vārdus, zemnieki nodomāja, ka vecais zēns droši vien ir jucis.

Izrādījās, ka ir tikai viena kameņu suga ar pietiekami garu snuķīti, lai apputekšņotu visai grūti apputekšņoja- mos āboliņa ziedus. Šīs kamenes ierīkoja midzeņus dzīvžogu apmalēs. Turpat žogu apmalēs mitinājās arī kāda lauku peles suga — grauzēji, kam kārojās medus; peles uzkārpīja kameņu midzeņus un izēda medu un perus. Minētajā laikā peles bija ļoti savairojušās, bet to dabisko ienaidnieku — plēsoņu — skaits nebija pieaudzis tikpat strauji. Pastiprinātie grauzēju uzbrukumi kamenēm bija tik katastrofāli, ka jūtami samazinājās āboliņa raža.

Brazīlijā zemkopji nosprieda, .ka ir muļķīgi tik vērtīgai kultūrai kā Brazīlijas riekstkoki ļaut izklaidus un nekārtīgi augt mežos, kā daba iekārtojusi. Daudz saprātīgāk būtu tos audzēt kārtīgās rindās plantācijā kā jebkuru citu kultūru. Tā arī izdarīja; koki auga, plauka un ziedēja, bet neizprotamā kārtā nedeva neviena rieksta. īpašos pētījumos noskaidrojās, ka situācija ir visai līdzīga gadījumam ar kamenēm un āboliņu. Šķiet, Brazīlijas riekstkoka ziedi veidoti tā, ka tos spēj apputekšņot tikai vienas sugas bites, kuras ir pietiekami spēcīgas, lai atvērtu kaut ko līdzīgu lūciņai un iekļūtu ziedā. Bites konstatēja, ka plantācijās nav citu puķu, no kā sūkt, kad riekstkoki nezied, un tādēļ gluži saprotamā kārtā nelidoja uz mākslīgi radītajām plantācijām, bet palika mežos, kur pārtikas bija pārpārēm augu gadu.

Un tad gadījums ar necilo bruņnesi — šķietami pilnīgi nenozīmīgu dzīvnieku, kas cilvēkam nevar nekur lieti noderēt, ja nu vienīgi ēšanai vai (kā to praktizē Pa- ragvajā) atdodot savu ādu ģitāru pagatavošanai. Un tomēr ir ļoti iespējams, ka šis it kā nekam nevajadzīgais radījums var kļūt cilvēcei ārkārtīgi noderīgs. Bruņneši varbūt savas ļoti zemās ķermeņa temperatūras dēļ ir vienīgie, kuru organismā cilvēka lepras baciļi uzkrājas tik lielā daudzumā, ka var iegūt vakcīnu pret šo slimību.

Minētie piemēri, manuprāt, pietiekami skaidri pierāda, ka vairāk nekā nepieciešams ir pēc iespējas ātrāk izzināt visas mūsu apkārtējās vides norises.

Ja jūs parastajiem vidusmēra cilvēkiem vaicāsiet, kādam nolūkam pastāv zooloģiskie dārzi, vairums atbildēs: «Izklaidei», un tikai nedaudzi ieminēsies: «Tādēļ, lai mēs varētu vērot dzīvniekus.» Ja zooloģiskie dārzi ir pieļāvuši, ka tiem uzlipina izpriecu vietas etiķeti, pielīdzinot tos atrakciju būdām vai zirgu skriešanās sacensībām, tad tie paši ir vainīgi, jo ilgus gadus pārāk daudz laika ziedojuši, lai kļūtu līdzīgi cirkam, un pārāk maz, lai novērotu savus dzīvniekus vai vāktu informāciju par tiem. Patiesi, ja muzeji ar savu materiālu būtu rīkojušies tikpat bezatbildīgi un izšķērdīgi, kā to darījuši zooloģiskie dārzi, tie jau sen būtu slēgti.

Lai savvaļas dzīvnieku kolekciju turētu nebrīvē, jābūt trejiem mērķiem: pirmkārt, izvērst iespējami pilnīgas visu sugu bioloģiskās studijas, īpaši tajos aspektos, kas savvaļā pārāk grūti noskaidrojami un pārāk dārgi izmaksā, bet kas var palīdzēt šo sugu saglabāšanā to dabiskajā vidē; otrkārt, paglābt apdraudētās sugas no iznīcības, izveidojot ideālos apstākļos vaislas grupas un vēlāk izstrādājot programmu dzīvnieku palaišanai atpakaļ brīvē, lai nodrošinātu sugām pastāvēšanu nākotnē; treškārt, plaši izskaidrojot šo darbu masām, pārliecināt cilvēkus par vispārējas dabas aizsardzības nepieciešamību.

Dažādu sugu dzīvu pārstāvju kolekcijas rūpīga un pamatīga izpēte spēj sagādāt ļoti vērtīgu materiālu sugu saglabāšanai tiklab ar vaislošanu nebrīvē, kā ar attiecīgajiem aizsardzības pasākumiem savvaļā un sniegt bagātu informāciju, kurai būtu ļoti liela vērtība gan bioloģijas zinātnē, gan praksē. Tādēļ dzīvu dzīvnieku zinātniskai izpētei jākļūst par ikviena zooloģiskā dārza vai jebkuras citas savvaļas dzīvnieku kolekcijas galveno

mērķi. Informācijai jābūt tik plašai un detalizētai, cik vien iespējams; rezultāti jāapkopo un jāpublicē, lai ari citas organizācijas varētu izmantot novērojumos un secinājumos savākto ražu. Ja to visu nedara, tad savvaļas dzīvnieku kolekcijas turēšanai nav attaisnojuma; ja minētais netiek ievērots, tad zooloģiskais dārzs kļūst par tādu pašu patētisku, arhaisku, nevajadzīgu iestādījumu, kādas bija deviņpadsmitā gadsimta zvērnīcas un atrakciju būdas.

Varētu likties, ka nav nekādas vajadzības šos vienkāršos, visiem saprotamos faktus sevišķi uzsvērt, tomēr pasaulē diemžēl bijuši (un ir vēl šobaltdien) nesamērīgi daudz zooloģisko dārzu, kuri neiedomājami nevērīgi izturas pret to, kas īstenībā ir šo dārzu raison dētie [2] . Pārlieku daudzās kolekcijās informācijas sistēmas vispār nav, vai arī, ja ir, tad tā izceļas vienīgi ar savu primitīvismu un satura nabadzību. Runāsim atklāti: neviens necer sastapt zinātni gadatirgus laukumā, cirkā vai citā zooloģiskā ekstravagancē, bet ikviens meklēs zinātnisku pieeju respektablā zooloģiskajā dārzā vai citā savvaļas dzīvnieku kolekcijā, kas nevēlas tikt ieskaitīta zvērnīcu kategorijā.

Manuprāt, nav nemaz iespējams pietiekami stingri uzsvērt, ka, novērojot dzīvniekus kārtīgi vadītā zooloģiskajā dārzā, biologs savām studijām iegūst nesalīdzināmi vairāk nekā vislabākajā muzejā tā vienkāršā iemesla dēļ, ka zooloģiskajā dārzā viņš var vērot neierobežotu daudzveidību, ko viņam demonstrē dzīvi radījumi. Un tomēr jāpiemin skumjais fakts, ka līdz šim tikai pavisam nedaudzi zooloģiskie dārzi tiek izmantoti šāda veida zinātniskajai pētniecībai.

1963. gadā, kad trests tikko sāka savu pastāvēšanu, es cieši nolēmu, ka mēs jau tūliņ izveidosim zinātnisku informācijas sistēmu, kura, kā cerēju, vērsīsies plašumā un nozīmībā līdz ar tresta darbības paplašināšanos. Turpmākajos gados esmu kontaktējies ar daudziem zooloģiskajiem dārziem visās pasaules malās, interesējoties par informatīvu datu apkopošanas sistēmu, un daudzos gadījumos iepazinies ar to tieši uz vietas. Gandrīz visur, kur informatīvo datu sistēma vispār pastāvēja (lielākajai daļai dārzu tās nebija), tā bija absolūti nederīga. Tā nu mēs

bijām spiesti sākt no A, kas daudzējādā ziņā varbūt ari bija vislabākais.

Plānošanas stadija, radot informācijas sistēmu, ir ērkšķiem klāts ceļš. Daudz no tā, kas sākumā liekas pavisam vienkāršs un nevainīgs, pēkšņi pārvēršas par Gordija mezglu, ko sasējis piedzēries galvkājis. Tomēr pamazām, turklāt ne bez strīdiem un šaubīšanās, mēs izstrādājām sistēmas pamatstruktūru. Tā radās sūrā darbā un pārdomās, kur piedalījās rīcības komiteja un zooloģiskā dārza darbinieki, kuriem taču galu galā vajadzēs izdarīt ierakstus un turēt visu sistēmu kārtībā. Tiekdamies izvairīties no pārliekas vienkāršošanas, mēs centāmies arī uzmanīgi apbraukt apkārt nevajadzīgas komplicētības atvariem. Pārmērīgi sarežģīta datu sistēma, lai kādi informācijas dārgakmeņi slēptos tās labirintos, nekam neder. Sistēmai jākļūst par darbarīku, ko spēj izmantot jebkurš.

Mēs centāmies paredzēt visas vajadzības, jo mums likās, ka viena visaptveroša sistēma ir labāka par desmit atsevišķām, tomēr ar nožēlu sapratām, ka no mūsu sākotnējās ieceres tikpat kādu dienu kā amēbas izaugs vismaz desmit atsevišķas sistēmas. Zināmā mērā tā patiesi arī notika. Mēs, piemēram, nolēmām dzīvnieku uzvedības kartītē iekļaut arī foto un skaņu datus, kas, to mēs skaidri zinājām, kādreiz izvērtīsies par atsevišķu kartotēku. Toreiz trests vēl bija bērna autiņos un tik izmisīgi trūcīgs, ka šie abi informācijas uzkrāšanas veidi likās pavisam nevajadzīgi un pati ideja — ārprātīga ilūzija. Taču nesen mums tomēr radās iespēja aizsākt fotogrāfiju kartotēku, un mēs ceram, ka skaņu ieraksti (kas nozīmē atklāt pagaidām vēl gandrīz neskartu izpētes jomu — dzīvnieku vokalizāciju), tiklīdz varēsim tos atļauties, kļūs par īstenību un nebūs vairs tikai neaizpildīta aile kartītē. Tā kā uzņēmām kartītē šīs ailes jau tajā laikā, kad skaņu ieraksti vēl bija tīrā vīzija, mums bija atstāta vieta šāda veida uzziņām, lai nevajadzētu vēlāk iespiest jaunas kartītes.

Sākām ar trim galvenajām kartītēm: ar vispārējiem datiem par dzīvnieku, par veselibas ainu un uzvedību. Kartītes ir vienpadsmitarpus collu garas, astoņas un trīs- ceturtdaļcollas augstas; tās ir trijās krāsās, lai būtu viegli orientēties: baltas vēsturei, sārtas medicīniskajiem datiem un zilas uzvedībai. Laika taupīšanas nolūkā kartīšu augšdaļa ir vienāda un tajā sniegta pamatinformācija:

dzīvnieka vecums, iegūšanas laiks, kondīcija, identificēšanai nepieciešamais zooloģiskā dārza uzziņas numurs utt.

Vispārējo datu kartītē atzīmēts viss, ko esam spējuši izzināt par jauniegūto dzīvnieku, un visi pieejamie dati par tā dzīves veidu savvaļā, lai šos norādījumus varētu izmantot cilvēks, kas dzīvnieku kopj (ja minētā suga viņam nebūtu pazīstama), kā arī jebkurš jauns darbinieks.

Medicīnas izziņu kartītē tiek atzīmēti visi dati par dzīvniekam sniegto veterināro palīdzību, kopš dzīvnieks atrodas kolekcijā; šeit paredzēta arī aile varbūtējas sekcijas rezultāta ierakstam.

Uzvedības kartīti zinātniski būtu varbūt pareizāk dēvēt par etoloģisko kartīti. Tajā ieraksta novērojumus par attiecīgā dzīvnieka uzvedību, sākot ar mīlas rotaļām un beidzot ar grūsnību un mazuļu attīstību.

Šajās kartītēs nav iespējams izvairīties no zināmas atkārtošanās. Pēc dažiem gadiem konstatējām, ka zīdītājiem katrā ziņā vajadzīgas arī vairošanās kartītes, jo citādi dati par vairošanos būtu ierakstāmi vai nu uzvedības, vai medicīnisko datu kartītē, kas varētu radīt sajukumu. Tomēr tiklab mīlas rotaļas, kā grūsnības perioda ilgums un medicīniskā palīdzība grūsnajai mātītei katrā ziņā jāatzīmē arī attiecīgajās kartītēs. Bez tam es konstatēju, ka putniem ir ļoti noderīgi iekārtot dēšanas datu kartīti. Tas mums palīdzējis aprēķināt veiksmes procentu perēšanas sezonas beigās. Izmantojot šo kartīšu datus, mums izdevās konstatēt dažām putnu sugām kaiti, kas, pēc mūsu domām, rodas nepareizas barošanas rezultātā un ko pašreiz cenšamies izpētīt.

Zīdītāju un putnu kartotēkas kastu aizmugurē ievietotas tā sauktās pielikuma kartītes, kas ir sārtā krāsā. Tur ir īsa informācija par anestēziju, barošanu, grūsnības periodu un piebarošanas ilgumu. Šīs kartītes ir ātras uzziņas iegūšanai. Kartotēkas kastu priekšpusē ir vēl četras īpašas kartītes, kur reģistrēta dzīvnieka iegūšana, pirkšana, zudumi un vairošanās rezultāti. Arī tās ir ātru īsu uzziņu iegūšanai. Visas šīs kartītes ir lielas un satur detalizētu informāciju par attiecīgo dzīvnieku, bet ātram ieskatam par zīdītājiem un putniem ir mazas uzziņu kartītes, kas sakārtotas alfabētiskā secībā. Šo kartīšu izmērs ir 4X5 collas, un tajās ietverts rezumējums par katru dzīvnieku, tā iegūšanas dati, iepriekšējās gaitas un inven

tarizācijas numurs. Lai viegli un ātri iegūtu pamatinformāciju par noteiktu dzīvnieku, var izmantot mazās norādes kartītes. Atrodot tajā attiecīgā dzīvnieka inventarizācijas numuru, var ielūkoties lielajā, detalizētajā kartītē un sameklēt tur visus vajadzīgos datus. Mazās uzziņu kartītes mums šķita nepieciešamas tādēļ, ka lielajās kartītēs dzīvnieki piereģistrēti pēc inventarizācijas numuriem, tas ir, tādā secībā, kādā mēs tos iegūstam vai kādā tie piedzimst, turpretim uzziņu kartītēs tie piereģistrēti alfabētiskā secībā, lai būtu ātrāk sameklējami.

Nesen mums vajadzēja ieviest vēl četras kartotēkas. Pirmā bija bibliogrāfijas kartotēka. Tajā reģistrēti autori un temati, sīki norādot saturu visiem rakstiem, ko zooloģiskā dārza darbinieki rakstījuši mūsu gada pārskatam vai zinātniskajiem žurnāliem. Otra bija uztura kartotēka, kur atzīmēts viss, kas zināms par dzīvnieka barību savvaļā un zooloģiskajā dārzā. Mēs ceram šo kartotēku ievērojami papildināt, kad būsim vēl pamatīgāk izpētījuši uztura jautājumu. Seko veterinārās uzziņas. Tā gluži vienkārši ir kartīte, kur ierakstīti visu sugu pārstāvji un slimības, tā ka, uzmetot skatienu kartītei, tūliņ var redzēt, ar kādām kaitēm kādas sugas pārstāvji slimojuši. Un visbeidzot — fotokartotēka, kas sakārtota pēc sugām alfabētiskā secībā. Tā, rakstos izlikta, mūsu sistēma var likties bezgala sarežģīta, bet īstenībā ir ļoti parocīga lietošanai. Sekretārei dienā vajadzīga tikai viena stunda, lai turētu kārtībā visas kartītes.

Materiālu kartotēkai sagādā mūsu zooloģiskā dārza direktora Džeremija Molinsona neaizstājamais Apgaitas žurnāls, kas glabājas viņa kabinetā. Šajā žurnālā ik dienu ieraksta itin visu, kas attiecas viz katru dzīvnieku: aprūpi, uzvedību, olu dēšanu, grūsnības periodu un tā joprojām. Šos datus sekretāre uz mašīnas ieraksta kartītēs.

Protams, kolekcijai paplašinoties, būs nepieciešamas vēl vairākas citas kartotēkas, bet pagaidām mēs ieskatām, ka pašreizējā sistēma, kaut arī ne ideāla, tomēr ir efektīva. Mums savākti dati par vairāk nekā divpadsmit gadiem, un mēs jau esam paguvuši izsecināt no tiem visai nozīmīgu informāciju, kuru apkopojam savā gada pārskatā.

Mēs rīkojamies pēc principa: labāk daži lieki dati nekā dažu par maz. Tas nozīmē, ka pierakstīts viss iespējamais, droši vien arī laba daļa gluži nevajadzīgas informācijas,

Kuru var atsijāt, kad piezīmes apkopo publikācijā. Tādā saskarē ar dzīvniekiem, kāda ir mums, nekad nevar zināt, kurus novērojumus uzskatīt par nozīmīgiem, kurus ne. Tādēļ labāk ir pierakstīt visu, lai brīvā brīdī varētu apkopoto nesteidzīgi izvērtēt, nekā sastapties ar tukšām vietām, tāpēc ka nav pierakstīts vajadzīgais, kas tobrīd šķitis nesvarīgs.

Rūpību, ar kādu cenšamies fiksēt pat visvienkāršākos faktus, visuzskatāmāk ilustrē kartītes, kurās atainota vesela operācija — divu gorillas mātīšu pārvietošana uz jauno mītni aptuveni 100 jardu attālumā no vecās. No vienas puses, tas šķietami nebūtu nekas sarežģīts — anes- tezēt divus dzīvniekus un, kamēr tie ir nemaņā, pārvietot tos no punkta A uz punktu B. Taču īstenībā viss bija daudz grūtāk. Pastāv risks, ka anestēzijas deva, kas iemidzina vienu gorillu, var būt nāvējoša otrai, kaut arī abas ir vienādā vecumā un vienādā svarā. Brīdis, kamēr gorillas būs nemaņā, radīs mums ideālu situāciju zobu pārbaudei, asins paraugu noņemšanai, dzīvnieku izmērīšanai un nosvēršanai, tātad iespējas visam tam, ko mēs, par spīti gorillu miermīlīgumam, nevaram izdarīt parastajos apstākļos. Tomēr visa operācija jāizdara ātri, saudzīgi un veikli, lai negadītos, ka gorillas sāk atgūt samaņu, kamēr mēs ar savu darbu esam tikai pusē. Mēs baidījāmies nemaņu pārāk ievilcināt, kā arī no tā, lai gorillas nesaaukstētos. Pneimonija pēc anestēzijas ir visai parasta komplikācija, kas var kļūt liktenīga.

Vispirms atzīmējām visus rekvizītus, kas būs nepieciešami, galveno procedūru un mediķi, kas operācijā piedalīsies:

ZEMIENES GORILLU PĀRVIETOŠANA NO VECĀS MĪTNES UZ JAUNU

1972. gada 29. februāris. N'Pongo M1+ Nendija M2+

Priekšdarbi un ekipējums pārvietošanai.

Divas nestuves (palūgtas no Sv. Džona slimnīcas ātrās palīdzības brigādes).

Divas segas.

30 pēdu gara virve.

Svari (palūgti no Dzīvnieku patversmes).

Skābekļa balons.

Smalkas ēveļskaidas (jaunajā mītnē abām gorillām zem nārām sagatavota ēveļskaidu miga).

Mērlente.

Jaunās mītnes guļamtelpa pārbaudīta un atzīta par sagatavotu gorillu uzņemšanai. Temperatūra migā 65—68 grādi (F). Abas nāras siltas. Slīddurvis darbojas.

Operāciju uzraudzīs Karaliskās veterināru asociācijas loceklis misters T. B. Begs un praktizējošs veterinārterapeits.

Paredzēts abus dzīvniekus sīki izmeklēt, ieskaitot zobu pārbaudi.

Noņemt katram dzīvniekam asins paraugu analīzei.

Abus dzīvniekus nosvērt un izmērīt.

Piedalās policijas seržants Maklintons un pirkstu nospiedumu eksperts, lai noņemtu katram dzīvniekam trīs labās rokas pirkstu nospiedumu komplektus. Šo informāciju nosūtīs uz Frankfurti institūtam, kurā atrodas Starptautiskā gorillu ciltsgrāmata, kā arī izmantos salīdzināšanai.

Dokumentēt un fotografēt visu pārvietošanas norisi.

Pulksten 14.20 zīdītāju apakšējo mītni slēdz publikai.

Dzīvnieku pārvietošana.

Tiklīdz abas gorillas būs anestezētas, lai varētu sākt pārvietošanu, viss notiks šādā secībā:

Dzīvniekus pa vienam iznes un nogulda uz nestuvēm, kas atrodas zīdītāju mītnes gaitenī.

Pēc tam gorillu līdz kaklam apsedz un ar virvi piesien pie nestuvēm.

Turpat zīdītāju mītnē abas gorillas nosver.

N'Pongo nolemts nogādāt uz mītni Nr. 1 (ziemeļpusē), bet Nendiju uz mītni Nr. 2 (dienvidpusē).

Asins paraugus un pirkstu nospiedumus paredzēts noņemt jaunajā mītnē, galveno uzmanību pievēršot iespējami ātrai dzīvnieku pārvietošanai.

Gorillas turamas atsevišķi, neļaujot tām ieiet kopējā telpā, līdz viņu stāvoklis nebūs pilnīgi normalizējies.

Piedalās šādi zooloģiskā dārza darbinieki: Dž. Mo- linsons, Dž. Melets, K. Bloksems, P. Kofijs, D. Rior- dans, Dž. Ašers-Smits.

14.30. Katram dzīvniekam orāli iedod 300 mg ser- nilāna (fenciklidīna). Norādītais anestēzijas līdzeklis iejaukts piena, medus un Bu vitamīna maisījumā.

Sīkāka informācija uz atsevišķas kartītes katram dzīvniekam. N'Pongo 4. lapā, Ml. Nendija — 4. lapā, M2.

Tad mēs gorillas anestezējam. No piezīmēm redzams, ka dzīvnieku izturēšanās ir atšķirīga. Sie lakoniskie un precīzie pieraksti, protams, neatspoguļo to, ka mums visiem (gluži nezinātniski runājot) sirds kāpa pa muti laukā, kaut gan mēs centāmies izskatīties tik mierīgi un vienaldzīgi, it kā diendienā pārvadātu gorillas no vienas vietas uz otru. Vissvarīgākais šajā akcijā bija tas, ka mums tie nebija parasti dzīvnieki; tie bija mūsu draugi, kurus neparko nevēlējāmies zaudēt.

11972. gada 29. februāris

PĀRVIETOŠANA uz jaunu mītni

N'Pongo Ml. 4. lapa

Pl. 14.30. N'Pongo iebaro sernilānu. 14.31. Abi dzīvnieki ļoti uztraucas, kad nesaņem barību. 14.45. Dzīvnieki šķiet nomierinājušies. 14.46. N'Pongo uzraušas uz lāvas mazliet smagnējāk nekā parasti. 14.52. N'Pongo skatiens kļūst miegains. 14.55. N'Pongo sāk uz lāviņas klanīties. 14.55'/2. N'Pongo, kas stāvējusi uz visām četrām, apsēžas, galva šļaugani nokarājas. 14.56. Ļoti grīļīga. 14.58. N'Pongo saļimst guļus, ļoti grīļīgi atkal apsēžas. 15.01. Saļimst uz grīdas. 15.02. Zaudē samaņu, seja pret grīdu, pakaļkājas viegli ieliektas zem ķermeņa. 15.03. Nendija pieskrien un iesit N'Pongo pa muguru. N'Pongo tikai mazliet sakustas. 15.05. Nendija iesit vēlreiz. N'Pongo nereaģē. Pēc 15.05 N'Pongo vairs nereaģē. Nemaņa ilgst 35 minūtes.

Otrdiena, 29. februāris PĀRVIETOŠANAS TURPINĀJUMS Nendija M2

Pl. 14.30. Nendijai iebaro sernilānu^ 14.31. Abas gorillas ļoti uztraucas, kad nesaņem barību. 14.45. Gorillas kļūst rāmākas. 14.50. Nendijai skatiens apmiglojas, acis mazliet iekritušas. 14.5572- Nendija ļoti satraukta, pieskrien pie slīddurvīm un sāk pa tām dauzīt. 14.56. Nendija, joprojām ļoti satraukta, nostājas draudošā pozā, tad atkal pieskrien pie durvīm un dauza tās. 14.57. Nendija sāk stipri siekaloties. 14.59. Nendija satraukta, draudošā pozā. 15.03. Pieskrien pie N'Pongo un tai iesit. 15.05. Vēlreiz iesit N'Pongo. N'Pongo nereaģē. 15.06. Nendija mazliet grīļojas, tomēr liekas būt pie pilnas apziņas un spēkiem. 15.07. Uztraukums atslābst, aktivitāte kļūst vājāka. 15.07'/2. Nendija nožāvājas, tomēr vēl turas uz visām četrām, atbalstījusi dibenu pret sienu. 15.08. Galva nokaras, ķermenis grīļojas. 15.09. Nendija apsēžas. 15.10. Aizver acis. 15.11. Nendija pašļūc pāris soļu uz priekšu, tad saļimst tādā pašā stāvoklī kā N'Pongo. 15.12. Nendija paceļ galvu, kas tūliņ atkal noslīgst atpakaļ. Pēc 15.12 Nendija vairs nekustas. Nemaņa ilgst 42 minūtes.

Tiklīdz abas gorillas bija zaudējušas samaņu, mēs steigšus sākām rīkoties. Krātiņā nolika nestuves un piesēja pie tām abas gorillas. Zīdītāju mītnes gaitenī viņas nosvēra. Jaunajā mītnē abas izmērīja, noņēma uztriepes, asins paraugus un pirkstu nospiedumus, pārbaudīja zobus. Neviens no mums par to gan neieminējās, tomēr man šķiet, mums visiem, lai arī sapratām, ka tas, ko darām, ir nepieciešams, bija ļoti nepatīkami redzēt dzīvniekus, kurus tik labi pazinām (vienmēr jautrus, možus, saprātīgus), guļam nevarīgus un šļauganus, bet pa to laiku cilvēki atpleta viņiem muti, ņēma uztriepes un asinis no vēnas. Mums likās, ka ielaužamies viņu personiskajā dzīvē, graujam viņu cieņu, un mēs bijām priecīgi, ka pēc atmošanās viņi par to visu nekā nezinās. Citiem vārdiem

sakot, mūsu jūtas bija antropomorfiskas un pilnīgi nezinātniskas.

Gorillas tika ievīstītas segās, un procesija devās ārā no zīdītāju mītnes, saudzīgi nesot dārgo nešļavu; mēs droši vien izskatījāmies kā satrauktu cilvēku pulciņš, kas pēc briesmīgas katastrofas iznes vienīgos pie dzīvības palikušos. Gorillas gādīgi apguldīja bagātīgi izklātos salmos (atšķirtas vienu no otras, tomēr pietiekami tuvu, lai viņas, atžirgstot no nemaņas, varētu viena otru redzēt), un mēs, sastājušies apkārt, gaidījām atmošanos. Šis brīdis varbūt bija vissatraucošākais, jo tikai tagad redzēsim, vai gorillas pēc anestēzijas pamodīsies sveikas un veselas.

Un arī tagad klīniskie novērojumi ne mazākā mērā ' neatspoguļoja mūsu noskaņojumu. Mēs smēķējām, izdzērām daudz kafijas, piespiedām sevi diskutēt par krīzes stāvokli pasaulē, taču drīz vien samērā nesakarīgās runas pārtrūka un dzirdama bija vienīgi mūsu pacientu dziļā, gārdzošā elpa. Mēs visi vēl atcerējāmies, kā mazulīte N'Pongo ieradās pie mums: maziņa, apaļa, melna kā oglīte, mute savilkta pastāvīga smaida urskulī. Viņa jau no paša sākuma mierīgu prātu noticēja, ka visi cilvēki viņai ir draugi. Atcerējāmies arī Nendijas ierašanos: viņa pret cilvēkiem izturējās ar nepatiku un neuzticību, un mačetes iešķeltā garā rēta šķērsām pāri visai galvai bija nepārprotams izskaidrojums viņas neuzticībai; atcerējāmies, kā mēs ar bezgalīgu pacietību turpmākajos gados iekarojām viņas uzticību un kā par to priecājāmies. Mēs pazinām abas gorillas kopš tiem laikiem, kad tās vēl bija pavisam maziņas, tādēļ nespējām izjust zinātnieku salto atšķirtību.

Novērojumi

Pl. 16. N'Pongo sāk atjēgties: pagriež galvu un zīž apakšlūpu. 16.48. N'Pongo kustas pa telpu: nespēdama nostāvēt, veļas velšus. 18.00. Uz vēdera aizvelkas no režģiem līdz telpas vidum. 18.30. Uz vēdera gulēdama un uz elkoņiem atbalstījusies, miegainu skatienu palūkojas visapkārt. Paceļas tupus uz pakaļkājām, balstīdamās pret režģiem, noveļas un rāpjas uz kalorifera pusi. 19.00. Pievelkas tuvāk

kaloriferam, mazliet pakustina rokas. Guļ uz vēdera sienā. 19.30. Stāvoklis bez pārmaiņām. 20.00. Daudz možāka — pussēdus stāvoklī var pacelt galvu, atsaucas uz savu vārdu. 20.08. Tai pašā stāvoklī pie režģiem. 21.30. Rāpo uz visām četrām, locekļiem grūti noturēt ķermeņa svaru. 22.15. Guļ uz vēdera, nereaģē uz trokšņiem. 22.50. Paceļas sēdus, ap muti vēmekļu paliekas, skatiens joprojām miegains, vieglas trīsas. 24.00. Gandrīz nekādu pārmaiņu. Gaisma tiek nodzēsta.

Novērojumi

Kad Nendiju iznes no vecā krātiņa, viņa klepo un siekalojas, žāvājas un mirkšķina acis. 18.00. Guļ » telpas vidū uz mutes. 18.30. Mazliet sakustas. Ap galvu un pleciem siens un ēveļskaidas. 19.10. Guļ, galvu ierušinājusi sienā, nekustas, elpo viegli. 19.30. Rāpo uz visām četrām, bet ļoti grīļīgi. Atsaucas uz savu vārdu. Aposta krāsojumu un padauza ar pirkstu kauliņiem pa klonu. Tup uz klona, elpošana mazliet apgrūtināta. 19.55. Izrāda interesi par barību, aktīvi kustas, lāgiem paklūp, bet turpina kustēties; pat tad, kad noveļas atmuguriski, tūliņ uzslienas. Izdalījumi no deguna. 20.00. Nendija uzrāpjas režģos, paliek tur trīsarpus minūtes karājamies. 20.10. Siekalojas, grasās vemt. 20.15. Nendija vemj. 20.19. Vēlreiz grasās vemt. 20.20. Vēlreiz ākstās, cenšoties vemt. 20.27. Nendija iedzer siltu pienu ar desmitprocentīgu glikozes šķīdumu. Nekoordinē kustības — dzerot izstiepj vispirms augš- lūpu. 20.31. Nendija stāv, iebrēcas un dauza sev pa krūtīm. 20.33. Atkal pieceļas, dauza sev pa krūtīm un klaigā, tad neapklusdama apsēžas. 20.35. Vēlreiz padzeras. 21.50. Nendija novietojusies uz nāras, kustību' koordinācija daudz labāka, izturēšanās rāmāka. 22.15. Sēž un pēc tam staigā pa nāru. 22.45. Izskatās aizmigusi. 23.30. Guļ uz nāras, poza pilnīgi normāla. 24.00. Guļ uz nāras. Šķiet mierīga. Gaisma tiek nodzēsta.

Sl vienkāršā pārvietošanas operācija nozīmēja, ka tagad mums ir abu cilvēkpērtiķu precīzais svars un izmēri, asins paraugi, pilnīga bakterioloģiskā aina no deguna, rīkles un vaginas uztriepēm un visai plaša informācija, kā lietot iemidzināšanas un anestēzijas līdzekļus. Mēs bijām viņus izmeklējuši tik pamatīgi, kā nebūtu bijis iespējams parastajos apstākļos, kaut arī abi dzīvnieki ir samērā miermīlīgi. To visu ieguldījām savā kartotēkā izmantošanai nākotnē.

Ar to zinātniskā daļa bija galā. Es atrāvu vaļā pāris pudeļu šampanieša, jo jutu, ka tas mums pašreiz ļoti nepieciešams.

Precīzi un detalizēti dati ir ārkārtīgi vērtīgi veterinārijas un parazitoloģijas pētījumos. Spilgts piemērs tam, cik cieši un sarežģīti parazitoloģija dažkārt ievijas ve- terinārzinātnē, ir mūsu bēdīgie ieraksti vulkāntrušu kartītēs. Bēdīgie tādēļ, ka tās noliktas malā līdz tam laikam, kad mums izdosies iegūt vēl dažus šos burvīgos mazos dzīvnieciņus. Vulkāntruši atrodami vienīgi netālu no Mehiko — apdzisušo vulkānu Popokatepetla un Ikstak- sivatla apvidū. Tāpat kā daudzos citos gadījumos, likums šos dzīvniekus ņēmis savā stingrajā aizsardzībā vienīgi uz papīra: par spīti likuma aizsardzībai, tos medī un nogalina pat tur, kur tiem it kā paredzēts drošs patvērums, — Popokatepetla nacionālajā parkā. Mežsargi apgalvoja, ka trušus šeit medījot ēšanai. Šādos apstākļos un vēl ņemot vērā, ka šo interesanto dzīvnieku palicis tik maz, man likās, ka svēts tresta uzdevums ir apdraudētajai sugai palīdzēt. Tādēļ 1968. gadā es finansēju un noorganizēju ekspedīciju uz Meksiku. Ekspedīcijas galvenais mērķis bija iegūt vulkāntrušus vaislas kolonijas izveidošanai.

Meksikas varas iestādes pret mani izturējās ļoti atsaucīgi, sniedza man tiešām lielu palīdzību, un pēc trim mēnešiem es apmierināts atgriezos Džersijā. Mēs bijām dabūjuši sešus trušus, tie labi pārcieta ceļojumu un drīz iejutās jaunajos apstākļos. Mums pat izdevās iegūt pēcnācējus, kas nebrīvē notika pirmo reizi un ko mēs uzskatījām par īstu triumfu. Bet tad mums uzbruka nelaime: pazaudējām vienīgo tēviņu, un sekcijā atklājās, ka tas slimojis ar kokcidiozi. Pavadījuši dažas raižu un baiļu pilnas nedēļas, mēs sagaidījām no Meksikas vēl vienu vulkāntrušu tēviņu, bet nepaguvām viņu pielaist pie mātītēm, kad viņš nobeidzās. Sekcija uzrādīja to pašu kaiti, un ir interesanti piezīmēt, ka šis dzīvnieks bija atvedis jaunu šās slimības ierosinātāja sugu.

Fakts, ka mēs tagad pazinām vulkāntrušu ienaidnieku un zinājām, kā pret to cīnīties, mums maz līdzēja, jo man nebija pietiekami cieša kontakta Meksikā, lai iegūtu trušus, no kuriem izveidot jaunu vaislas koloniju. Es tomēr ceru vēl kādreiz atgriezties Meksikā un tikt pie vulkāntrušiem, un tad mums radīsies iespēja vairot šos mazos, burvīgos dzīvniekus pareizos, stingri kontrolētos apstākļos.

Dīvainā kārtā daudzi cilvēki nepievērš uzmanību būtiski svarīgajam faktam, ka, cenšoties aizsargāt un saglabāt kādu dzīvnieku sugu savvaļā, jāpārzina ne tikai šo dzīvnieku funkcijas, bet arī to "savstarpējās attiecības ar daudziem citiem dzīvniekiem. Tuvāk paskaidrojot, var teikt, ka nav nekādas nozīmes iedalīt 5000 kvadrātjūdzes savannas, lai saglabātu savvaļas dzīves apstākļus lauvām, ja šai apvidū nav antilopju. Ja neesat novērojis (vienalga, savvaļā vai nebrīvē), ka lauva ir plēsoņa, tad jūsu aizsardzības darbs nolemts neveiksmei. Lai gan visiem skaidrs, ka dzīvnieki jāpētī dabiskajā vidē, daudzas norises nenoliedzami ir vieglāk novērojamas, ja dzīvnieks atrodas kontrolējamos apstākļos; dažas norises vispār var novērot vienīgi šādā situācijā.

Ilustrēšu teikto ar diviem piemēriem: pirmais piemērs no mūsu kartotēkas, kur savākti dati par tenreku audzēšanu. Šo īpatnējo mazo, ezim līdzīgo dzīvnieciņu dzimtene ir Madagaskara. Viena no viņu burvīgākajām savdabībām ir paradums, tikko viņus paņem rokā, nolaist vaļigo pieres ādu gandrīz pāri acīm, kas viņiem piešķir dusmīgu, sašutušu izskatu. Esam ar labiem panākumiem vaislojuši šos mazos kukaiņēdājus, ieguvuši jau piekto paaudzi un izsūtījuši pēcnācējus pa visu pasauli. Mūsu vaislas kartītēs savākti ļoti daudzi novērojumi par tenreku uzvedību, mazuļu skaitu, dzemdībām un tā joprojām — visi tie dati, kuru savākšana savvaļā izmaksātu dārgi, būtu ļoti laikietilpīga un dažos gadījumos pat neiespējama. Liela daļa savāktās informācijas var noderēt citu tenreku sugu saglabāšanā. Pavisam ir zināmas divdesmit piecas sugas (dažas no tām ļoti retas), un, uzkrājuši pieredzi ar diviem samērā parastiem tenrekiem (mazajiem un lielajiem ežtenrekiem), ceram nākotnē savākt vaislas kolonijas no ietāko un vairāk apdraudēto sugu pārstāvjiem.

Mēs, starp citu, atklājām, ka varam ietekmēt lielā ež- tenreka uzvedību, attiecīgi regulējot temperatūru. Parastā temperatūra šo dzīvnieku turēšanai svārstās no 27 līdz 29 grādiem. Ja temperatūru pazemināja līdz 21 vai 24 grādiem, dzīvniekiem tika radīti šķietami apstākļi ziemas guļai. Manipulējot ar temperatūru un gaisa mitrumu, mums izdevās dzīvniekus noturēt visu gadu aktīvā stāvoklī, turklāt vaislas kondīcijā. Šādā situācijā mātītes spēja apaugļoties jau divu mēnešu vecumā (līdz tam uzskatīja, ka dzimumgatavību tās sasniedz tikai otrajā sezonā). Tādā veidā mēs bez grūtībām ieguvām divus trīs metienus gadā. Ja apdraudēto sugu saglabāšanai varēs izmantot tamlīdzīgu tehniku, tai būs milzu vērtība lielu, spēcīgu koloniju izveidošanā un dzīvnieku paglābšanā no iznīcības. Stāstītais noder ilustrācijai, kā vācams uzziņas materiāls labi vadītā dzīvnieku kolekcijā un kā tas izmantojams praksē.

Otram piemēram varu minēt datus, ko esam savākuši mūsu Āfrikas civetas kolonijas kartotēkā. No sākotnējām divām ci vētām līdz šim laikam esam izaudzējuši četrdesmit deviņus pēcnācējus; divpadsmit ir eksportēti uz četriem zooloģiskajiem dārziem dažādās pasaules malās. Balstoties uz savām vaislas kartītēm, esam noskaidrojuši civetu grūsnības periodu, aptuvenu mūža ilgumu, mazuļu vidējo skaitu un attīstību, augšanas procesu un svara pieaugumu, lenkšanas un pārošanās parašas, dzemdību norisi un tā tālāk. Mums ir pilnīga Atrikas civetu vairošanās aina, kas izveidota no materiāla, kuru, dzīvniekam savvaļā uzturoties, būtu bijis grūti, varbūt pat neiespējami iegūt.

Nesen tiklab Eiropā, kā Savienotajās Valstīs uzviļ- ņoja zooloģiskajiem dārziem naidīgs noskaņojums un propaganda. Zinātnieki, kas kritizē zooloģiskos dārzus, nosoda tos tādēļ, ka tie par maz darot zinātnes labā. Un, runājot par daudziem zooloģiskajiem dārziem, kritika ir ļoti pamatota. Dažos dārzos, kas mēģina fiksēt datus, rezultāti ii tik nenozīmīgi, ka ikviens nopietns biologs šādu uzziņu krājumu var uzlūkot vienīgi ar nicināšanu. Mūsu kartotēkā, piemēram, ir no kāda labi pazīstama zooloģiskā dārza saņemta kartīte, kurā atzīmēta veterinārās palīdzības sniegšana žirafei. Kartītē minēts vienīgi šāds fakts: pēc tam kad veterinārķirurgs grūsnai žirafei izņēmis beigtu teļu, dzīvniekam «injicētas antibiotikas». Ne mazākā norādījuma — cik lielā devā un kādas antibiotiskās vielas lietotas, turklāt piezīme uzšņāpta ar roku diezgan nesalasāmi un neko nespētu paskaidrot cilvēkam no malas, kurš kartītē meklētu informāciju. No kāda cita dārza nākušas kartītes, kur atzīmēts, kad dzīvnieks saņemts un kad tas nomiris; seko sīki detalizēts patoloģijas apraksts. Neviena vārda par dzīvnieka uzvedību. Mums radās iespaids, ka dzīvnieks no ierašanās brīža līdz nāves stundai nav darījis itin nekā. Gandrīz likās, ka šis zooloģiskais dārzs dzīvniekam bijis vienīgi uzgaidāmā telpa, lai nokļūtu pie patologa.

1968. gadā, četrus gadus pēc tresta nodibināšanas un mūsu kartotēkas izveidošanas, Sandjego notika plaša konference par zooloģisko dārzu nozīmi savvaļas dzīvnieku saglabāšanā. Tur Kerolaina Džārvisa (tagad lēdija Medveja), kas tolaik bija «Starptautiskās zooloģisko dārzu gadagrāmatas» redaktore, teica, manuprāt, visprogresīvāko, gudrāko un konstruktīvāko runu no visām šajā konferencē teiktajām. Runājot par iznīcību, kas mūsu dienās draud tik daudzām sugām visā pasaulē, un par zooloģisko dārzu nozīmi to saglabāšanā, viņa sacīja:

«Pašreizējā situācijā zooloģiskajiem dārziem ir ļoti svarīga loma, bet tikai nedaudzi to atskārtuši. Saskaņā ar «Starptautiskās zooloģisko dārzu gadagrāmatas» visjaunākajiem datiem, apmēram pusmiljons savvaļas mugurkaulnieku mīt apmēram piecsimt zooloģiskajos dārzos un akvārijos. Šis milzu skaitlis rāda, kādā mērā zooloģiskie dārzi ir saistīti ar savvaļas dzīvniekiem, un arī liecina, ka zooloģiskajiem dārziem ir tiešāka attieksme pret savvaļas dzīvniekiem nekā jebkurai citai organizācijai. Zooloģiskajiem dārziem ir tiešs kontakts ar dažādiem dzīvniekiem un iespēja tos vislabāk iepazīt. Tur ir arī vairāk izdevības savākt dažādus datus un informāciju nekā jebkurā universitātē, pētniecības institūtā vai rezervātā. Tādēļ zooloģisko dārzu nozīme ir tik liela gan dzīvnieku sugu saglabāšanā, gan zooloģisko pētījumu jomā. Sugu saglabāšanas darba pamatā ir zināšanas, tāpat arī zooloģiskās pētniecības pamatā ir zināšanas, un šīs zināšanas mūsu dienās milzu daudzumos ir iegūstamas zooloģiskajos dārzos. Dabu mēdz dēvēt par i izziņas dārgumu krātuvi, un zooloģiskie dārzi lielā mērā ir šis krātuves sargi un kopēji, tikai pārlieku bieži tie neapzinās savus pienākumus vai pat vispār neapzinās, ka ir kopēji.»

Uzsvērdama zooloģisko dārzu nozīmi rūpīgā informācijas vākšanā, mis Džārvisa turpināja:

«Nemaz nerunājot par izglītošanu, ir divas citas iespējas, kā zooloģiskie dārzi var palīdzēt savvaļas dzīvnieku paglābšanā no iznīcības. Pirmā ir datu vākšana un uzkrāšana par dzīvniekiem un otrā — apdraudēto sugu vaislošana nebrīvē. Gandrīz vai vislielākās grūtības sugu saglabāšanā sagādā informācijas trūkums par tiem dzīvniekiem, kurus mēs cenšamies aizsargāt. Patiesi jābrīnās, cik niecīgas ir mūsu zināšanas par lielākās daļas savvaļas dzīvnieku bioloģiju un uzvedību, jo samērā maz ir tādu dziļu pētījumu kā, piemēram, Šallera slavenais darbs par kalnu gorillām. Daudz nepieciešamas informācijas var iegūt tikai brīvdabas apstākļos, piemēram, datus par dzīvnieka attieksmi pret apkārtējo vidi, par tā dzīves vietu ekoloģiju, par uzturu, taču vienlaikus ir arī ļoti daudz tādu datu, kurus brīvdabā vispār nav iespējams vai arī ļoti grūti savākt, turpretī gūstniecībā tas izdarāms it viegli. Vēl nesen zooloģisko dārzu vadītājiem nebija ne jausmas par to svarīgās informācijas bagātību, ko iespējams iegūt zooloģiskajā dārzā, un arī par to, cik nozīmīga var kļūt šī informācija, ja ir pareizi sakārtota. Tikai dažiem zooloģiskajiem dārziem ir ilgos gados uzkrāta informācija, un pat šī informācija mēdz būt diezgan nabadzīga un dažreiz ari nekārtīga.»

Par kartotēku sistēmu specifiku viņa sacīja:

«Lai zooloģiskajos dārzos uzkrātā informācija tiešām būtu vērtīga, tai jābūt plašākai, metodiskākai, ne tik paviršai, kāda tā ir pašreiz, turklāt vissvarīgākie ir divi aspekti: laba kartotēka un precīza uzrāde dzīvnieka identificēšanai. Kartotēkai nav jābūt komplicētai, tomēr akurātai un precīzai. Katram zooloģiskajam dārzam būtu jāsavāc pamatdatu minimums par tajā mītošajiem savvaļas dzīvniekiem, vislabāk kartotēkas veidā, ierakstot tur ikvienu identificējamo dzīvnieku, atzīmējot tā ierašanās datumu, aptuvenu vecumu un svaru, kā ari vietu, kur tas iegūts, pazīšanas zīmes, dzimumu, pārošanās vai atnešanās datumu, slimības, nāves vai dārza atstāšanas datumu un iemeslus.»

tu

Pēc šās konferences mis Džārvisa Londonas Zooloģijas biedrības žurnālā publicēja lielisku rakstu «Norādījumi savvaļas dzīvnieku pētīšanai nebrīvē». Spriežot pēc tā, kas mums zināms par kartotēku sistēmām daudzos zooloģiskajos dārzos, jādomā, ka šī ārkārtīgi vērtīgā publikācija nav guvusi pelnīto atbalsi.

Bija tomēr ļoti patīkami dzirdēt, ka septiņus gadus pēc mūsu kartotēkas ieviešanas mis Džārvisa ieteica arī pārējiem zooloģiskajiem dārziem darīt to, ko esam pasākuši mēs. Mēs priecājāmies, konstatējot, ka esam ņēmuši vērā visus aspektus, kurus viņa pieminēja savā referātā.

Ja zooloģiskie dārzi un citi savvaļas dzīvnieku kolekciju īpašnieki grib apturēt vai vājināt kritikas vilni, tiem daudz nopietnāk, ar lielāku atbildības sajūtu jāapsver šo iestādījumu zinātniskā nozīme. Ir diezgan drausmīgi iedomāties, ka ilgus gadus tūkstošu tūkstošiem dzīvnieku tika turēti, un vēl tagad tiek turēti, tikai vienam vienīgam nolūkam — publikas izklaidei un ka viņu gūstniecība mums nav palīdzējusi un nepalīdz nekā izzināt.

Turpmākajos gados zinātniski un saprātīgi (šie vārdi nav sinonīmi) vadītu zooloģisko dārzu un parku nozīme nemazināsies, bet gan kļūs arvien lielāka. Tie droši vien izvērtīsies par pēdējo patvērumu ļoti daudzām sugām. Tālab ir gaužām svarīgi, lai šīs organizācijas savus dzīvniekus rūpīgi koptu, vaislotu un novērotu, neaizmirstot, ka tām ir uzticēts sargāt un saglabāt radījumus, kas grib dzīvot uz šās planētas kopā ar mums, taču vairākumā gadījumu cieš neveiksmi.

Atcerēsimies, ka senatnē cilvēki pielūdza dzīvniekus (dažuviet šis paradums saglabājies arī šobaltdien); vēl ne visai sen cilvēki ticēja, ka pasaulē ir vienradži, ka krupim galvā paslēpts dārgakmens, ka bezdelīgas pārziemo dūņās dīķu dibenā. Savā lieliskajā grāmatā «Putnu folklora» Edvards A. Armstrongs min «zinātniskas pētniecības» piemēru diezgan netālā pagātnē:

«Septiņpadsmitā gadsimta otrajā pusē Džons Obrijs raksta: «Baronets sers Benets Hoskinss man pastāstīja, kādu eksperimentu izdarījis viņa parku uzraugs Mor- hemptonā Herfordšīras grāfistē. Viņš, proti, iedzinis kokā naglu, aizsprostodams dzeņa ligzdas ieeju, jo pastāv ticējums, ka dzeniene atradīšot un atnesīšot kādu lapu, lai

ieeju atbrīvotu. Koka pakājē viņš noklājis baltu palagu, un, raugi, jau pēc dažām stundām nagla no koka izkritusi un uzraugs to atradis guļam uz palaga. Kas tā ir par lapu? Stāsta, ka šim nolūkam noderot ķekarpapar- des lapa. Eksperimentu nav grūti atkārtot.»»

Tādi priekšstati bija lauku muižniekiem pirms pāris gadsimtiem. Sie izglītotie džentlmeņi bija zinātkāri, labprāt eksperimentēja, bet izvēlējās gaužām paviršas metodes un pārlieku lēti noticēja eksperimentu rezultātiem. Džons Rejs atrada varen progresīvu atbildi:

«Tāds nostāsts …, neapšaubāmi, ir izgudrots, tomēr šis izcilais dabaszinātnieks apgalvo: viņa meita esot nomirusi ar dzelteno kaiti tādēļ, ka slimnieci ārstējuši ar visādām jaunmodīgām zālēm, nevis ar vecveco ārstniecības līdzekli — alu, kam piejaukti zirga mēsli.»

Protams, kopš tiem laikiem mēs esam uzzinājuši ļoti daudz par dzīvnieku uzvedību un pasaules ekoloģiju vispār, taču mums jāatzīst: lai cik plašas mūsu zināšanas, tās tomēr ir aplam niecīgas salīdzinājumā ar to, kas vēl jāizzina. Ja mums izdevies kaut ko noskaidrot par Vienu zvaigzni debesīs, tas nenozīmē, ka esam izpratuši Visumu.

Noslēgumā gribu teikt: informācijas uzkrāšanas sistēmas kvalitāte ir atkarīga no cilvēkiem, kas ar to nodarbojas; cilvēkiem, kuru rokās tā nokļuvusi, tā jāpaplašina, jāveido tālāk, jāuzlabo, jāgroza un, ja nepieciešams, jāiznīcina un jāsāk viss no gala. Mūsu kartotēkā svarīgākais ir tas, ka tai savus novērojumus pievieno jebkurš darbinieks, vienalga, vai tas ir kvalificēts vai nekvalificēts, ja vien viņš diendienā saskaras ar dzīvniekiem. Tieši šāda pieeja piešķir novērojumiem vērtību. Skaidrs, ka tādā dzīvnieku kolekcijā kā mūsējā nav vajadzīgs kabineta zinātnieks ar baltu, iecietinātu apkaklīti, kurš apskata dzīvniekus reizi mēnesī un gadiem smeļas zināšanas no citu cilvēku novērojumiem. Vēl jāatgādina viens: nedrīkst pieņemt, ka cilvēki, kas vāc un krāj informāciju, ir viszinoši. Lai cik brīnišķīgi būtu zināt visu, tas nav panākams nedz ar pieredzi, nedz ar reliģisku audzināšanu un pat nedz ar augstskolas izglītību.

Var vienīgi balstīties uz to, ka zemē, kur visi ir akli, pat spieķis palīdz tikt kādu soli uz priekšu pretī izziņai.

sestā nodaļa

tabletes, mikstūras un citas zāles

Stāsta, ka zebiekstes esot vaieni dakteri: kad viņu mazuļi nogalināti, viņas spējot tos atdzīvināt, ja vien tiekot tiem klāt.

T. H. Vaits. Grāmata par zvēriem

Violeta lielā mīlestībā noadīja vilnas mētelīšus vairākām zivtiņām, un Slingsbijs tām iebaroja opiļa piluliņas, tā ka zivtiņas tik gādīgā kopšanā atsila un saldi aizmiga.

Edvards Līts

Heiba Sacta. Senie romieši ticēja, ka «svētā zāle» — verbena — dziedinot negantu zvēru kodienu brūces, apturot čūsku indes iedarbību, glābjot no mēra, novēršot burvestības ļaunumu, samierinot ar ienaidniekiem utt.

Brūvera. Frazeoloģijas un teiksmu vārdnīca

Atklāt un noskaidrot kāda dzīvnieka slimību un pēc tam ķerties pie ārstēšanas ir tik neaprakstāmi grūts uzdevums, ka tas liktu nodrebēt pat Florensas Naitingei- las* drosmīgajai sirdij. Iedomājieties pacientu, kas ne tikai neprot pateikt, kur viņam sāp, bet daudzos gadījumos, tieši otrādi, visiem spēkiem cenšas neizrādīt vai noslēpt slimības simptomus; pacientu, kas, cieši pārliecināts, ka gribat viņu noindēt, konsekventi noraida visas zāles, lai cik rūpīgi tās būtu ieslēptas gaļā, banānā vai šokolādē; pacientu, kas (tādēļ, ka jūs nespējat viņam neko ieskaidrot) jebkuru jūsu rīcību, sākot ar rentgenu un beidzot ar injekciju, iztulko kā uzbrukumu viņa dzīvībai, viņa pašcieņai vai abām kopā.

Cilvēkam, kas ķeras pie slima dzīvnieka ārstēšanas, jābūt apveltītam ar Ijaba pacietību, Sīzifa skaudro neatlaidību, Jūdasa divkosību, Samsona spēku un Zālamana gudrību, tikai tad ir cerības gūt panākumus — ja jums piedevām vēl ir velnišķīga laime.

Savvaļas dzīvnieku vākšanas ekspedīcijā (kur jūs saviem dzīvniekiem vienlaikus esat namdaris, uzturzinis, krātiņa tīrītājs, pavārs un veterinārsts) var uzkrāt visai daudz zināšanu, kā rīkoties, ja dzīvnieks saslimst. Ja jūsu aprūpē ir kolekcija ar pārsimt dzīvniekiem un jūs atrodaties 140 jūdzes no tuvākās apdzīvotās vietas (kas nevar lepoties ar ārstu, nemaz nerunājot par veterinārārstu), jums jāatrod pašam sava pieeja. Tajā, protams, nebūs nenieka no Hārlijstrītas dakteru liegās bezrūpības, un, ja Britu ārstu apvienības vīriem gadītos redzēt jūs darbā, jūs nezin vai paliktu dzīvs, kad viņu bardzība nolītu pār jūsu galvu.

Kurš cienījams Hārlijstrītas ārsts gan ņemtos uzmaukt galvā pacientam (šai konkrētajā gadījumā mangustam) vecu čību, lai izdarītu tam klizmu ar odekolona pulve- rizatoru (kuru mums izmisīgā nepieciešamībā bija izdevies nopirkt afrikāņu ciema tirgū)? Kurš respektabls Hārlijstrītas speciālists noģērbtos apmēram divsimt ļoti ieinteresētu afrikāņu klātbūtnē kails līdz ādai un durstītu savu miesu neskaitāmās vietās ar injekcijas adatu tādēļ vien, lai pārliecinātu ārkārtīgi aizdomīgu (un ļoti spēcīgu) paviānu, ka tā ir ļoti interesanta nodarbība, kas tikko nākusi modē? Kurš godājams dakteris no Hārlijstrī- tas būtu ar mieru, paklausīdams savas profesijas aicinājumam, likties gultā kopā ar jaunu šimpanzi (kas slimo ar bronhītu) un paciest, ka pērtiķis visu nakti cenšas uzsākt jautras karaspēles, baksta ar pirkstu klātgulētājam acīs un ik pusstundu neskopojoties dziļā apmierinājumā atvieglo pūsli? Vai kādam Gaja, Bārta, Edinburgas vai citas universitātes absolventam draud briesmas, ka pacients ieknābs viņam kreisajā nāsī, kamēr viņš tam apkops salauzto spārnu? Man tā atgadījās, kad iešinēju tīģergārņa spārnu, un sāpes un sastrutojumu, kas vēlāk izcēlās, gaužām nepilnigi kompensēja apziņa, ka putns nebija trāpījis mērķī. Mērķējis tas bija man acī.

Es nepavisam nevēlos nopulgot medicīnas profesiju, gribu tikai teikt, ka cilvēku ārstiem ir ļoti piemīlīgs darbs salīdzinājumā ar tiem dziedniekiem, kuriem jāsaskaras ar slimu dzīvnieku. Nezinu, vai ierindas terapeits izmisumā nesaplēstu savu ārsta diplomu, ja viņam gadī- tos ārstēt trīsdesmit septiņus pērtiķus, kas slimo ar akūtu caureju, jo afrikāņu zēns parastā alus rauga tablešu vietā tos sabarojis ar caurejas tabletēm, un tas viss notiek desmit minūtes pirms tam, kad jāsēžas kuģī, kura kapteinis plaši pazīstams ar to, ka necieš dzīvniekus. Bet, lai cik nogurdinoši ir šādā veidā gūt pieredzi, tas ir ļoti labs pamats jūsu zināšanām par visu, kas var atgadīties un ko varat gaidīt vēlāk. Un tad, kad beidzot uzsmaida veiksme, jūs jūtaties gan pārsteigts, gan laimīgs.

Paoēmieni, kā ar dzīvniekiem apieties nomaļā pasaules nostūrī un kā rīkoties labi noorganizētā zooloģiskajā dārzā, gan ir līdzīgi, tomēr ne gluži identiski. Zoologu aprindās ilgus gadus turpinājās strīdi par to, vai ieteicams iekārtot dzīvniekiem hospitāļus. Pastāv divēji uzskati. Pirmējā uzskata piekritēji apgalvo, ka slims dzīvnieks jāizolē no sugas brāļiem, lai novērstu slimības izplatīšanos un lai vājinieks varētu veseļoties higiēniskā vidē, tā dodot veterinārārstam iespēju strādāt kontrolējamos un no viņa viedokļa optimālos apstākļos. Otra virziena piekritēji iebilst, ka hospitāļi gan ir nepieciešami, lai radītu higiēniskus apstākļus, piemēram, operēšanai, tomēr psiholoģiskais efekts, ko dzīvniekā izraisa pārvietošana no ierastās vides citā, viņam nepatīkamā vidē ar svešu smaku un ierasto kontaktu zaudēšana ar pazīstamiem cilvēkiem, kuru vietā stājas sveši kopēji, ir daudz nevēlamāks nekā ievietošana atpakaļ nehigiēniskajā, toties drošajā vecajā mītnē. Es no abiem virzieniem izraugos pēdējo. Nopietna slimība pati par sevi dzīvniekam ir dziļš psihisks satricinājums. Pievienojiet tam neizbēgamās bailes, ko rada ārstēšana ar zālēm vai ķirurga iejaukšanās, un tad vēl atraujiet dzīvnieku no ierastās vides un pazīstamiem cilvēkiem, un jūs varat būt gandrīz vai pārliecināts, ka dzīvnieks nomirs aiz bailēm un nomāktības.

Tresta sākuma gados sāpīgais jautājums, iekārtot vai neiekārtot hospitāli, attiecībā uz mums bija tīri retorisks. Mums gluži vienkārši nebija naudas šādai labierīcībai un neatlika nekas cits kā izraudzīties trešo ceļu, proti, to, kuram abēju virzienu piekritēji nebija pievērsuši uzmanību. Tā kā mums nebija līdzekļu hospitāļa iekārtošanai, mums vajadzēja darīt visu iespējamo, lai nerastos vajadzība dzīvniekus hospitalizēt. Citiem vārdiem sakot, mēs visu naudu, kas bija mūsu rīcībā, tērējām par vislabāko barību un maksimāli labu apstākļu radīšanu saviem dzīvniekiem, centāmies profilaktiski novērst saslimšanas iespēju. Lielā mērā tas mums patiesi izdevās. Saslimstības procents, ievērojot mūsu kolekcijas apmērus un sastāvu, visu laiku bijis ļoti mazs. Tas tomēr nenozīmē, ka esam pilnīgi no tās pasargāti. Mums, tāpat kā visiem, jāsastopas ar slimībām, epidēmijām un nelaimes gadījumiem, ko apdrošināšanas sabiedrības (kuras, kā zināms, vienmēr cenšas atrast vainīgo) dēvē par «dieva darbiem».

Labierīcību trūkums stipri apgrūtināja mūsu tiešām varonīgo veterinārķirurgu darbu. Liela operācija vēdera dobumā vienmēr saistīta ar zināmām briesmām. Bet operēt tādā vietā, kur nav iespējams sagādāt ideālus antiseptiskus apstākļus, ir vēl daudz bīstamāk. Un turēt pēc operācijas pacientu parastajos apstākļos nozīmē divkārt pastiprināt kļūmīga galarezultāta iespējas.

Pirmoreiz mēs to piedzīvojām, kad mūsu lauvene īsi pirms atnešanās inficējās ar mikroorganismiem, kas rada gāzi. Kad sākās dzīšanās, viņa, protams, nebija spējīga dzemdēt. Mūsu stāvoklis bija neapskaužams, jo iebarot lauvenei anestēzijas līdzekli nebija iespējams un mēs savā toreizējā attīstības stadijā bijām pārāk nabadzīgi, lai būtu varējuši iegādāties anestēzijas pistoli. Visu sarežģīja vēl tas, ka bija nedējas nogale. Man tomēr izdevās pierunāt savu draugu Oliveru Grehemu-Džonsu, kurš tolaik bija Londonas zooloģiskā dārza galvenais veterinārārsts, atteikties no tīkamās nodarbības ap savām godalgotajām rozēm nedēļas nogalē, lidot uz Džersiju un atvest mums anestēzijas pistoli (citam viņš anestezēšanu uzticēt nedrīkstēja, jo policija ļoti stingri raudzījās, lai ar pistoli rīkotos vienīgi viņš). Ar mūsu veterinārķirurga palīdzību lauvene tika anestezēta un sagatavota ķeizargriezienam. Operācija notika krātiņa brīvdabas daļā, apgaismojumam izmantojot dažas vecas zobārsta lampas. Operācijas galds bija neapskaužami vienkāršs: uz diviem krāģiem uzliktas rūpīgi noberztas vecas durvis. Par mūsu zooloģiskā dārza veterināru prasmi liecina tas, ka pēc tam, kad viņi bija izņēmuši uzpūstos lauvēnus (trīs) un sterilizējuši lauveni, neradās nekādas komplikācijas — ne pneimonija, ne vēderplēves iekaisums —, kaut arī par pēcoperācijašT palātu vajadzēja pārvērst zooloģiskā dārza darbnīcu.

Šī operācija norisēja nehigiēniskos apstākļos, taču jāpiebilst, ka var dažkārt būt tāda situācija, kad pārliecīga higiēna nāk par ļaunu. Jūs izberžat dzīvnieka krātiņu ar dezinficējošu šķīdumu, izmēžat to divreiz dienā, kas parasti netiek darīts, ja kolekcija ir liela, dezinficējat barību, rūpīgi sargājat dzīvnieku no saskarsmes ar publiku, paši uzliekat masku un uzvelkat cimdus, ejot pie viņa, un viss patiesi ir labi; bet pietiek mazam, nejaukam kukainītim izlauzties cauri jūsu aizsardzības līnijai, un dzīvnieks ir pagalam, jo viņam nav bijis spēka šim uzbrucējam pretoties.

Ļoti laba ilustrācija teiktajam ir gadījums ar abiem mūsu gorillu mazuļiem — Asumbo un Mamfi. Veiksmīgi izaudzēt gorillu mazuļus nebrīvē vēl joprojām ir grūts un neparasts uzdevums, tādēļ nav jābrīnās, ka mēs šiem abiem — mūsu dārza pirmajiem mazuļiem — veltījām sevišķu uzmanību. Bērnistabā tika ievērota maksimāla spodrība, autiņi tika rūpīgi mazgāti, barība sagatavota atbilstoši higiēnas prasībām, visiem kopējiem un apmeklētājiem bija jāuzliek maska, mazuļi tika sargāti no infekcijas, it kā tie būtu kādas svētas dinastijas troņmantnieki. Ar laiku pienāca diena, kad viņi bija pietiekami pieauguši, lai atstātu barokameru, tad veļas grozu, kur bija gulējuši, rotaļistabu un beidzot arī bērnistabu;

triumfa gājienā viņus nogādāja uz zīdītāju mītni, kur viņiem bija sagatavots īpašs krātiņš.

Un gandrīz vai tūliņ pēc pārvietošanas Mamfe, kas bija jaunākais no abiem, saslima. Sākumā tas izpaudās tikai zināmā vienaldzībā pret ēdienu, vieglā letarģijā un nenozīmīgā ķermeņa svara zudumā. Taču,- kad šīm pazīmēm pievienojās arī caureja, mēs steigšus izsaucām vietējo pediatru Dr. Kārteru, kura uzraudzībā mazuļi atradās kopš piedzimšanas brīža. Viņa atzinums slimības sākuma stadijā (tas ierakstīts mūsu kartotēkā un publicēts mūsu 11. gada pārskatā) skan šādi:

«Izmeklēšana šai stadijā apstiprināja letarģiju un ēstgribas zudumu, bez tam slimnieks nevēlējās rotaļāties ar Asumbo; mēle gan bija pasausa, tomēr tīra; rīkle tīra, arī plaušās nekāda anomālija nebija konstatējama. Nebija nekādu norādījumu uz limfadenītu, kakla, paduses un elkoņa limfmezgli normāli, arī cirkšņu limfmezgli nebija palielināti. Izmeklējot ausis jun kaklu, iekaisums nebija konstatējams, arī urīna analīze, ko izdarīja laboratorijā, neuzrādīja urīnceļu iekaisumu. Mamfes ārstēšanai lietoja parasto līdzekli — lomotilu 2,5 ml trīsreiz dienā (2,5 mg sālsskābā difenoksilāta, 0,025 mg atropīnsulfāta 5 mililitros šķīduma). Tā kā viņam pēc lomotila ieņemšanas radās tieksme uz vemšanu, viņam turpmāk deva tikai piecprocentīgu glikozes šķīdumu vājpienā.»

Caureja tomēr nemitējās, un ekskrementu analīzes rezultāts uzrādīja kolibaktērijas. Tā ir nelāga infekcijas slimība, kas spēj dzīvnieku arī nogalināt. Laboratorija it priecīgi paziņoja, ka slimības izraisītājs esot jutīgs pret hloramlenikolu, tetraciklinu, streptomicīnu, septrīnu un neomicīnu, taču šī informācija daudz nelīdzēja. Bija sestdienas pēcpusdiena (kādēļ gan dzīvnieki vienmēr saslimst tieši nedēļas nogalē?) un ļoti grūti sadabūt dažādos antibiotiskos līdzekļus. Devām Mamfem ik pa sešām stundām 125 mg oksitetracikllna sīrupā. Bijām gluži izmisuši, kad šis līdzeklis caureju neapturēja, pat nemazināja. Kad Dr. Kārters ieradās svētdien, Mamfe bija gaužām bēdīgā stāvoklī: organisms ļoti stipri atūdeņots. Dr. Kārters savā ziņojumā tālāk raksta:

«Viņš bija pavisam apātisks, vāji reaģēja uz pieskaršanos: acis iekritušas, skatiens stiklains; pret apkārtni viņš izturējās vienaldzīgi un bieži vien nespēja noturēt skatienu fokusā. Acu āboli iegrimuši dobuļos, viņš izska- tljās tieši kā mazs cilvēkbērns, kuram atūdeņots organisms. Mēle sausa un āda uz vēderiņa šļaugana: kad to saņēmu starp rādītājpirkstu un īkšķi un pēc tam palaidu vaļā, tā neatkrita atpakaļ spraigi, kā parasts. Bija skaidrs, ka nekavējoties kaut kas jādara, lai mazulis pēc iespējas drīzāk atžirgtu. Ja izdotos panākt aizturi, Mamfe ātri vien atgūtu spēkus. Tā kā nebija nekādas iespējas izdarīt intravenozu injekciju, izmēģinājām trīs dažādus ārstēšanas paņēmienus.

Intraperitoneālā tiansfūzija. So metodi Kārters bija aprakstījis un 1953. gadā plaši lietojis Āfrikā, lai rehidra- tizētu stipri atūdeņotu bērna organismu, un mazie parasti netika izrādījuši gandrīz nekādu pretošanos. Toties Mamfe protestēja gluži mežonīgi un no nepārtrauktās brēkšanas tā pieauga spiediens vēdera dobumā, ka draudēja briesmas ar injekcijas adatu iedurt zarnās. Tādēļ adatu izvilka, līdzko bija ievadīti 50 ml Hartmaņa šķīduma; pēc tam vajadzēja meklēt citu ārstēšanas paņēmienu.

Zemādas infūzija gurnos. Bija konstatēts, ka Mam- fem ir ļoti vaļīga āda gurnu anteromediālajā daļā, tādēļ nolēma izmēģināt paņēmienu, ko pediatri jau agrāk plaši izmantojuši bērnu slimnīcās: ievadīt zem ādas 150 vienību hialuronidāzes, kas izšķīdināta 500 mililitros Hartmaņa šķīduma. Izrādījās, ka bez grūtībām katrā gurnā zemādas audos var ievadīt 80 ml Hartmaņa šķīduma, un atlika vienīgi pabrīnīties, cik ātri šķidrums uzsūcās: radās iespaids, ka nepieciešamības gadījumā Mamfem varētu iešļircināt divtik šā šķīduma.

Barošana pa caurulīti. Tā kā Mamfe bija vēmis vienīgi pēc lomotila ieņemšanas, nolēma izmēģināt arī šo metodi. Aprēķināja, ka viņam jāuzņem vēl apmēram 180 ml šķidruma, lai aptuveni līdzsvarotu vajadzīgo šķidruma daudzumu viņa atūdeņotajā organismā. Medicīnas māsa mis Robinsa, kuras tiešajos pienākumos ietilpa pirms laika dzimušu cilvēkbērnu barošana, ievadīja Mamfem pa muti caurulīti tik ātri un veikli, ka viņš nepaguva ne iepīkstēties. Lēnām pa caurulīti ielaida 180 ml tīra Hartmaņa šķīduma. Piedevām mazulis turpmākajās dienās ik pēc sešām stundām saņēma muskulī 50 mg am- picilīna un 25 mg kloksacilīna; mis Robinsa apmācīja zooloģiskā dārza personālu barošanā pa caurulīti. īsā laikā caurulītes ievadīšana vairs nesagādāja nekādas grū- tlbas. Mamfes ārstēšanas turpmākā gaita aprakstīta citā vietā, taču organisma atūdeņošanos mēs pārvarējām, un pēc tam šī problēma vairs nekad mums nav radījusi grūtības.»

Nekad nespēšu aizmirst, kā gorillu mazulis, kas bija tik apaļš, dzīvīgs un vesels, turpat mūsu acu priekšā ļoti īsā laikā sakritās un izkalta. Dr. Kārters man pastāstīja, ka šādi gadījumi esot visai parasti ar neiznēsātiem bērniem, kuri, pārvesti no speciāla izolatora, kur viņu kopšana bijusi pastiprināti rūpīga, uz parasto palātu, bieži vien kļūstot par kolibaktērijas upuriem, jo nespēj pretoties slimībai.

Protams, jādara viss iespējamais, lai profilaktiski novērstu infekcijas draudus. Mēs katru jauniegūtu dzīvnieku turam pilnīgā atšķirtībā, kamēr izdarītas visas pārbaudes, un tikai tad pievienojam to kolekcijai. Sādā veidā var līdz minimumam reducēt iespēju uzņemt kolekcijā slimu dzīvnieku. Ja dzīvnieks šķiet savārdzis vai arī tam konstatēti iekšēji vai ārēji parazīti, viņu nošķir no citiem, kamēr briesmas vairs nedraud. Tā mēs cīnāmies par to, lai neviens jaunpienācējs neievazātu nekādu sērgu. Sā iemesla dēļ mēs arī nepieņemam naftā samirkušus vai slimus putnus, jo esam piedzīvojuši, ka tie ienes parazītu izraisītas infekcijas. Mēs nosūtām tos uz Dzīvnieku aizsardzības biedrības Džersijas nodaļu un vajadzības gadījumā dodam padomus un sniedzam palīdzību «no distances».

Karantīna un pārbaudes ir mūsu pirmā aizsardzības līnija, taču esam konstatējuši, ka arī tā diemžēl nav nesalaužama. Piemēram var minēt aspergilozi, ko izraisa patogēna sēnīte, kura iekļūst putnu plaušās. Pret šo slimību nav nekādu zāļu. Netrūkst pierādījumu, ka putns spēj gadiem ilgi nodzīvot ar slēptu infekcijas formu. Bet, tiklīdz putns pārdzīvo lielāku satraukumu, piemēram, ja viņu noķer, lai pārvietotu no viena aviārija otrā vai pārsūtītu uz citu vietu, slimība uzliesmo, un putns īsā laikā ir pagalam. Bieži gadās, ka slimība ir norisējusi pilnīgi nemanāmi: šķietami vesels putns pēkšņi bez jebkāda redzama iemesla nobeidzas. Tikai sekcijā atklājas, ka tam plaušās bijis vesels sēnīšslimības perēklis. Jo iespējamāks šāds pārsteigums ir ar tikko saņemtu putnu. Kā jau šai pašā grāmatā minēju, viens mūsu balto ausfazānu tēviņš bija inficēts ar šo kaiti un nobeidzās divdesmitčetras stundas pēc atvešanas. Ar Džersijā izaudzētajiem baltajiem ausfazāniem mēs esam piedzīvojuši to pašu. Esam tos nosūtījuši uz citiem zooloģiskajiem dārziem šķietami lieliskā kondīcijā un pēc tam saņēmuši ziņu, ka tie nobeigušies no aspergilozes divdesmit četras stundas pēc ierašanās jaunajā vietā. Acīmredzot putni bija inficējušies, kamēr vēl atradās pie mums, kaut arī nekādas pazīmes netikām manījuši.

Vēl bēdīgāks piemērs tam, kā piepeši var atklāties, ka spēcīgs, veselīgs, jautrs dzīvnieks sirgst ar nāvējošu kaiti, ir gadījums ar Oskaru — mūsu Borneo oīrangutanu tēviņu. Mēs ieguvām Oskaru, kad viņš bija pavisam maziņš. Bērnībā viņš pārcieta parastās saaukstēšanās un kāsa reizes, taču nopietni nekad neslimoja. Un tā viņš izauga par vienu no varenākajiem orangutāniem, kādus es jebkad esmu redzējis. No platās, gaļīgās sejas pretī raudzījās mazas saprātīgas ačteles. Oskars bija milzīgs; viņš bija pašā briedumā, un viņam bija divu vīru spēks. Un tad kādu dienu bez redzama iemesla viņš kļuva apātisks. Četras dienas vēlāk varenais un šķietami pilnigi veselais dzīvnieks bija pagalam.

Viss sākās ar to, ka viņš pilnīgi zaudēja interesi par barību. Tam varēja būt dažādi cēloņi, sākot ar saaukstēšanos un beidzot ar zobu sāpēm, taču tajos retajos gadījumos, kad dzīvnieks pats izrāda, ka nejūtas vesels, mēs drošības labad allaž pieņemam visļaunāko. Kā parasti, kad runa ir par cilvēkpērtiķiem, mēs tūdaļ pieaicinājām abus veterinārus un arī cilvēku ārstu. Viņi tūliņ pārņēma Oskaru savā aprūpē un darīja visu, ko vien spēja izdomāt, bet pēc tik niecīgām slimības pazīmēm bija grūti noteikt diagnozi.

Nākamajā dienā sākās caureja, un kopš šā brīža ar Oskaru ātri gāja uz leju. Diemžēl mēs nedrīkstējām viņu anestezēt, lai varētu pamatīgi izmeklēt, jo stāvoklis pasliktinājās tik strauji, ka anestezējot varējām viņu nogalināt. Esam atzīmējuši kartītē, kā viss norisinājās.

Ceturtdien, 25. jūlijā 00.15. Dzīvnieks šķiet viegli klepojam. 00.40. Dzīvnieks izvemj mazliet šķidruma. 01.30—03.15. Dzīvnieks visu laiku ļoti nemierīgs, maz guļ un bieži maina stāvokli. Vēdera muskuļi

brīžiem saraujas, bet tikai vienu reizi dzīvnieks vemj. Acis ļoti spožas, slimnieks kļūst it kā možāks.

03.55. Pagriežas uz sāniem. Vēdera muskuļu kon- trakcijas, gāze.

04.10—05.40. Guļ diezgan ciešā miegā, šad tad mainīdams stāvokli. Elpas ātrums 21, 22 reizes minūtē.

05.40. Kļūst diezgan možs, atspiedies pret platformas stieņiem, pieceļas sēdus. No piedāvātā dzēriena atsakās.

05.45. Snauž, gulēdams augšpēdu, brīžiem ieņurdas.

05.55. Pagriežas uz sāniem, pēc tam uz vēdera. Reaģē, ja viņu maigi uzrunā. Klusi ņurd. Piedāvājam dzert. Liekas, viņš pieņems dzērienu, jo pieceļas sēdus, tad atkal atlaižas guļus.

06.00. Guļ ciešā miegā. Vēdera muskuļu kontrak- cijas nav vērojamas.

06.50. Pamostas. Ar lielu piepūli pieiet pie stieņiem. Ieņem divus malkus šķidruma, kam pievienots keflekss, tad lēnām noslīd gar režģiem uz grīdas,

07.05. Viss ķermenis trīc un raustās.

07.12. Elpas ātrums — 20 reizes minūtē.

07.50. Elpa — 24 reizes minūtē.

09.15. Guļ uz muguras, elpo skaļi ar atvērtu muti.

09.20. Konvulsijas, pirmsnāves vēmas.

Džersijas patoloģijas laboratorijas direktors Dr. Džons Krogs laipnā kārtā neatteicās izdarīt sekciju, kurā atkla- jās, ka Oskars slimojis ar čūlojošo kolītu, kas ir ļoti reti sastopama kaite cilvēkam un vēl jo retāk — orangutāniem. Slimība skar resnās zarnas gļotādu, kas sāk čūlot, un pēdīgi slimība beidzas ar nāvi. Mēs bijām pagalam pārsteigti, kad sekcijā atklājās, ka Oskars, jādomā, slimojis jau ilgi, neizrādot nekādas pazīmes; daļa resnās zarnas bija sākusi atjaunoties un dzīt, bet tieši tajā brīdi slimība kļuva liktenīga.

Ko gan mums līdzēja apziņa, ka šādu slēptu slimību nekad nebūtu bijis iespējams diagnosticēt pēc tiem sīkajiem simptomiem, kurus mums būtu izdevies novērot, un ka cilvēku, ja viņam konstatē šo kaiti, ārstē ar kortizona klizmām — procedūru, kurā nepieciešama pacienta līdzdalība, ja grib gūt panākumus. Ja mēs būtu Oskaru anes- tezējuši, viņš mums nespētu palīdzēt. Un, būdams pie pilnas apziņas, viņš ne tik nebūtu to darījis.

Salīdzinājumā ar medicīnu, kura kalpo cilvēkam, veterinārmedicīna vēl nav tikusi tālāk par viduslaikiem. Mums, jāatzīst, ir gaužām laimējies, jo izdevies tresta kolekcijas aprūpē iesaistīt ne tikai ļoti saprātīgus, bet arī ieinteresētus veterinārārstus; vispār gan jāteic, ka nevienā citā cilvēku sabiedrības daļā neesmu sastapies ar tik lielu neziņu par savvaļas dzīvniekiem kā veterinārārstu aprindās, izņemot varbūt vienīgi zooloģisko dārzu īpašniekus, direktorus un biologus. Vidusmēra veterinārs, ārstēdams jebkuru dzīvnieku, sākot ar feneklapsu (kas ir mazāka par pundurpūdeli) un beidzot ar suņu cilts žirafi — krēpjvilku, rīkosies tā, it kā feneklapsa un krēpjvilks būtu dzinējsuņa viena metiena kucēni. Strukturāli, protams, tiklab feneklapsa, kā krēpjvilks ir suņu dzimtas pārstāvji, bet starp viņiem ir vesela atšķirību pasaule, turklāt ne tikai auguma, bet arī dzīves veida, parašu un psiholoģiskajā ziņā. Par veterinārārsta rīcību nav jābrīnās, jo sava šaurā profesionālisma dēļ ikviens veterinārārsts gandrīz katrā dzīvā radījumā prot saskatīt vienīgi mājdzīvnieku. Tikai retumis kāds vēlas paspert piesardzīgu solīti veterinārijas bīstamajā jomā, kur darīšana ir ar savvaļas dzīvniekiem.

Savvaļas dzīvnieku veterinārzinātnē ir milzum plašas iespējas pētniecības darbam. Ja būsim pietiekami saprātīgi, mēs varbūt nākotnē, kad izmisīgi būs jāmeklē iespēja sagādāt pārtiku kaut dažiem cilvēkiem, varēsim lopkopībā izmantot tādus eksotiskus dzīvniekus kā kanna, žirafe, Indijas antilope vai anoa, un tad zināšanas eksotiskajā veterinārijā būs ārkārtīgi vērtīgas. Par savvaļas dzīvnieku ārstēšanu zināms tik maz, ka ikviens izziņas krislītis, ko iegūstam, jau uzskatāms par progresu. Piemēram, mākslīgā apsēklošana, ko plaši un sekmīgi izmanto lopkopībā. Runājot par savvaļas dzīvniekiem, šī metode vēl ir bērna autiņos, taču ir katrā ziņā kaut kas jādara, lai pierādītu, ka tā var izvērsties par visefektīvāko līdzekli apdraudēto sugu saglabāšanā, metodiski pavairojot dzīvniekus nebrīvē. Kornela universitāte, piemēram, guvusi labus panākumus piekūnu mākslīgajā apsēklošanā un iecerējusi nebrīvē dētās olas novietot savvaļā dzīvojošo putnu ligzdās (savvaļas piekūnu olas, kas satur insekticīdus, parasti ir vai nu neauglīgas, vai ar mīkstām čaumalām; ļoti bieži no tām izšķiļas kropli putnēni). Tādēļ ir cerības, ka tādu sugu kā lielais piekūns varbūt būs iespējams reintroducēt tajos apvidos, kur šie putni piedzīvojuši tādu likteni, kādu Reičela Kārsone attēlo savā grāmatā «Klusais pavasaris».

Ļoti nopietni vēl jāpētī uztura problēma, jo nav ko domāt turēt un sekmīgi pavairot savvaļas dzīvniekus, nezinot, kāds ir pareizais uzturs, kas tiem nepieciešams. Vai sēņu piedeva barībā nosaka veiksmi vai neveiksmi dzīvnieku audzēšanā? Varbūt noder sūna? Varbūt jūras aļģes? Bet varbūt mēs dzīvniekus gluži vienkārši pārbarojam?

Mūsu neziņa ir neizmērojama. Mēs, piemēram, gandrīz nekā nezinām par stresa faktoriem, par bailēm, ko dzīvniekā var izraisīt publikas tuvums vai citas sugas dzīvnieks, kas atrodas pārāk tuvu kaimiņos. Mūsu jaunajā pundurpērtiķu kompleksā nepiemērota ventilācija gaitenī starp iekštelpu guļamkambariem rada stresa problēmu. Dziļāk nepadomājot, tas šķiet smieklīgi, bet tam, neapšaubāmi, ir noteikts pamats, jo šie mazie primāti iezīmē savu teritoriju ar aromātisku sekrētu no smarž- dziedzeriem, kurus berzē gar zariem vai krātiņa režģi. Nepiemēroti vēdinātā gaitenī viņi, protams, tūliņ saož kaimiņos dzīvojošo sugu pārstāvju atstātās «zīmītes». Viņiem liekas, ka teritorija apdraudēta, tādēļ viņi drudžaini cenšas savus krātiņus iezīmēt ar divkāršu sekrēta daudzumu, bet rezultāta kā nav, tā nav.

Ja nākotnē liela daļa mūsu planētas savvaļas dzīvnieku būs sastopami vienīgi zooloģiskajos dārzos, tad ir gaužām svarīgi atrisināt vai vismaz censties atrisināt pēc iespējas vairāk problēmu. Zooloģiskajiem dārziem vajadzēs uzņemties gādību par ļoti reti sastopamiem dzīvniekiem, un ar šiem pēdējiem savas sugas pārstāvjiem mēs nedrīkstēsim riskēt. Savvaļas dzīvnieku veterinārijas problēmas būtu jārisina ar tādu pašu entuziasmu, kādu pašlaik veltī govīm, aitām un zirgiem. Šīm sugām, galu galā, iznīcība pagaidām vēl nedraud..

septītā nodaļa

noenkurotais šķirsts

Redzot tik lielus draudus un briesmas, varētu gan gaidīt, lai mūsu suga, kas vienīgā visā dzīvnieku ciltī apveltīta ar loģiskas secināšanas spējām, sāktu drudžaini darboties dabas aizsardzības jomā. Taču īstenībā ir grūti saklausīt kaut vienu pašu publisku brīdinātāja balsi, nemaz jau nerunājot par aktīvu darbību…

Runa nav par ekskursiju zinātniskajā fantastikā: turpinot pašreizējās tendences, tas būtu visoptimistiskākais vērtējums cilvēces nākotnei. Kad dabā sākas spietošanas stadija, masveida mirstība kļūst neizbēgama … Varbūt tie, kas ceļa galu iedomājas šādu, kļūdās, varbūt ir iespēja rast kaut kādu izeju. Ja izeja ir, tad atrast to var vienīgi, izdarot neiedomājami krasu pagriezienu visos mūsu zinātniskajos pūliņos no resursu ekspluatācijas uz to aizsardzību. Cerēsim, ka tie, kas izmērījuši visas pesimisma dzīles, nemitēsies stimulēt konstruktīvus pasākumus, lai novērstu to, kas jau liekas gandrīz nenovēršams.

Dr. S. R. Eirs. Populācija, produkcija un pesimisms

Četriem Ceļiniekiem nu vajadzēja samierināties ar domu, ka ceļojums būs jāturpina pa sauszemi, un, viņiem par laimi, garām pašreiz gāja vecīgs Degunradzis, kuru viņi izmantoja, lai visi četri uzsēstos tam mugurā …

Nepagāja ne astoņpadsmit nedēļu, kad viņi šādā veidā laimīgi nokļuva mājās, kur viņus sagaidīja sajūsminātie tuvinieki, kuru atkalredzēšanās priekam tomēr bija piejaukts nedaudz nicinājuma; galu galā viņi nolēma atlikušo ceļojuma daļu veikt citreiz, labvēlīgākos apstākļos.

… Kas attiecas uz Degunradzi, viņi par savas pateicības un atzinības zīmi lika to nokaut un pagatavot izbāzni, kuru novietoja pie tēva mājas durvīm kā Nedzīvo Sargu.

Edvards Lirs

Ceru, ka ar šo grāmatu man izdevies paveikt diezgan daudz. Galvenokārt varbūt esmu panācis vienu: ja jūs esat zooloģisko dārzu pretinieks, varbūt būšu pratis jūs pārliecināt, ka pareizi vadīti zooloģiskie dārzi dzīvniekiem palīdz un nenodara viņiem nekādu postu, ka daudzos gadījumos tie tiešām kļūs par pēdējo patvērumu daudzām sugām cilvēku pārapdzīvotajā pasaulē.

Taču, par spīti nule teiktajam, es būšu ar jums vienisprātis (ja esat zooloģisko dārzu pretinieks), ka ne visi zooloģiskie dārzi ir nevainojami. No apmēram 500 dzīvu dzīvnieku kolekcijām, kas pasaulē pastāv, dažas mīt lieliskos, dažas mazāk labos, bet visas pērējās — drausmīgos apstākļos. Pamatojoties uz priekšnoteikumu, ka zooloģiskie dārzi var būt un tiem jābūt ļoti nozīmīgiem zinātnē, audzināšanā un sugu aizsardzībā (ar to izdarot lielu pakalpojumu gan mums, gan dzīvniekiem), mana stingrākā pārlieciba ir, ka jācenšas zooloģiskos dārzus padarīt daudz labākus. Par ironiju var uzskatīt to, ka daudzi zvērudārzu pretinieki, kas nikni pieprasa visu zooloģisko dārzu likvidēšanu, ar mierīgu prātu pieļauj safari parku izveidošanu, kur dzīvniekiem ir daudz sliktāki apstākļi nekā jebkurā viduvējā zooloģiskajā dārzā. Dzīvnieks var būt tikpat nelaimīgs un dabūt ciest tikpat daudz pārestību kā lielā, tā šaurā teritorijā; bet, pēc šo kritiķu domām, vienīgais, kas dzīvniekiem vajadzīgs, ir plašumi ar pakalniem un- mūžveciem, lieliem kokiem.

Dīvaini, cik apmierināti jūtas cilvēki, redzot dzīvnieku

desmit akru lielā platībā. Safari parki tiek ierīkoti vienīgi naudas iegūšanai. To sākotnējā iecerē nebija ne do- miņas par zinātni vai dabas aizsardzību. Kā nelāgas sēnes tie savairojušies visā pasaulē. Gandrīz visos apiešanās ar dzīvniekiem ir riebīga, un bojāejas gadījumu (kas parasti gan tiek rūpīgi slēpts) ir ārkārtīgi daudz. Necentīšos iztirzāt motīvus, kādēļ šie parki radīti, jo motīvi ir pārāk nepārprotami, bet piebildīšu tikai: nav iespējams šo milzu koncernu vadīšanai sameklēt kompetentu darbinieku štatus, jo tādā daudzumā kompetenti un pieredzējuši darbinieki nekur nav atrodami. To es zinu, jo pats nemitīgi meklēju šos dabas brīnumus.

Man nav iebildumu pret safari parkiem vispār. Iebildumi man ir vienīgi pret veidu, kā tie noorganizēti. Pašreizējā formā tie nodara savvaļas dzīvniekiem daudz vairāk ļauna un apdraud tos daudz nopietnāk, nekā kāds zooloģiskais dārzs jel kad nodarījis. Stingri kontrolēti un zinātniski organizēti safari parki var iegūt ļoti lielu nozīmi tādu dzīvnieku kā antilopju, briežu un lielo plēsēju saglabāšanā. Taču vēl jānoiet garš ceļš, līdz tie vairs nebūs savvaļas dzīvnieku izkaušanas vietas meža krāšņajā ietvarā.

Tādēļ es domāju, ka mums jācenšas uzlabot zooloģiskos dārzus un safari parkus, nevis vienkārši jābrēc, lai tos likvidē. Ja Florensas Naitingeilas vienīgā prasība, kad viņa atmaskoja, cik drausmīgā stāvoklī pagājušajā gadsimtā bija slimnīcas, būtu bijusi likvidēt visas slimnīcas, tad vēlākajos gados gan neviens nebūtu cildinājis viņas aso uztveri un tālredzību.

Es iesaku mums visiem — zooloģisko dārzu pretiniekiem un aizstāvjiem — censties padarīt tos teicamus; tikai tā mēs panāksim, lai tie palīdzētu savvaļas dzīvniekiem, nevis kļūtu par vēl smagāku nastu radījumiem, kuri nevienlīdzīgajā sacensībā ar cilvēku jau tā tiek apspiesti līdz pēdējai iespējai. Tas panākams vienīgi, vēršoties ar vēl stingrāku kritiku pret zooloģiskajiem dārziem un citām savvaļas dzīvnieku kolekcijām, rosinot tos izturēties arī pašiem kritiskāk, līdz ar to stimulējot pat nedaudzos patiesi labos zooloģiskos dārzus kļūt vēl labākiem.

Ir visai zīmīgi, ka zooloģiskie dārzi pastāvējuši jau Ķīnā pirms vairāk nekā diviem gadu tūkstošiem un actekiem Dienvidamerikā, kad tur ieradās pirmie konkista- dori, jau bijušas fantastiskas kolekcijas. Zooloģiskie dārzi daždažādos veidos ir eksistējuši kopš tiem laikiem, kad pirmcilvēks pirmo reizi aizvēla priekšā akmeni alai, kurā atradās milzu megaterijs. Taču likumdošanas attiecībā uz zooloģiskajiem dārziem nav gandrīz nekādas.

Lielbritānijā, piemēram, zooloģisko dārzu drīkst atvērt ikkatrs, kas ir saņēmis vietējo varas iestāžu atļauju. Kolīdz šāds cilvēks savācis dzīvnieku kolekciju, viņš ir atbildīgs vairs vienīgi vietējām veselības aizsardzības iestādēm par tīrību (varas iestādes daudz vairāk interesējas par spodrību dārza kafejnīcās un tualetēs nekā par tīrību krātiņos) un vietējai dzīvnieku aizsardzības biedrībai par to, lai dzīvniekiem nedarītu pāri. Šīs biedrības ir labs iestādījums, tomēr inspektori ir gluži nevarīgi, izņemot gadījumus; kad konstatē nepārprotamu nežēlīgu apiešanos (ja dzīvnieki apauguši ar kraupi vai arī tiem aiz bada kauli gandrīz spiežas ādai cauri). Viņi nekā nezina par savvaļas dzīvniekiem. Un daudzreiz to, kas nezinātājam var likties pilnīgi pieļaujama apiešanās, dzīvnieks izjūt kā drausmīgu nežēlību.

Pēc otrā pasaules kara pēkšņi kā sēnes pēc lietus saradās milzums nožēlojamu, ļoti slikti noorganizētu zooloģisko dārzu. Reiz man piezvanīja viena šāda dārza direktors un lūdza padomu. Viņam bija brīvs 12X6 pēdu krātiņš, un viņš vēlējās tajā ievietot kādu dzīvnieku. Grūtības viņam sagādāja tas, ka viņš ne tikai nezināja, ko viņam vajadzētu, bet viņam pat nebija ne jausmas, cik liels kurais dzīvnieks ir, tādēļ viņš lūdza, lai es pastāstot kaut ko par vairākiem dzīvniekiem (pumu, hiēnu, Indijas antilopi), kurus viņam iespējams iegūt, bet kuru auguma izmēri viņam neesot zināmi, lai viņš varētu izšķirties, ko iegādāties un kādas sugas pārstāvis būtu krātiņam vispiemērotākais. Ak dieniņ, gandrīz ikvienam speciālistam, kas grib ar kaut ko nodarboties, taču vajadzīga licence! Vai nedrīkstētu prasīt, lai likums paredz kaut zināmu kompetenci, kas nepieciešama, pirms cilvēkam atļauj atvērt zooloģisko dārzu? Dīvaini gan, ka šāda situācija var rasties zemē, kuras iedzīvotāji bez mitas cits citam skandina, cik ļoti viņi mīlot dzīvniekus.

Pirms dažiem gadiem apzinīgākie zooloģisko dārzu vadītāji Lielbritānijā nodibināja Zooloģisko dārzu federāciju. Tās nolūks ir censties ar kontroles un ierosinājumu palīdzību uzlabot zooloģisko dārzu saimniecības standar-

Rāpuļu

tus, arhitektūru un vadības tehniku. Mēs iestājāmies federācijā, jo apsvērām: ja nav valdības kontroles, tad vismaz jānoteic standarti, kas jāievēro kaut vai tiem zooloģiskajiem dārziem, kuri sastāv federācijā. Tātad šī zooloģisko dārzu grupa pati izstrādāja sev ierobežojumus; tā federācija savos ietvaros veic ļoti svarīgu darbu.

Nākamais solis bija panākt, lai parlamentā tiktu apstiprināts likumprojekts, kas noteiktu vismaz kaut kādu kontroli par jau pastāvošajiem zooloģiskajiem dārziem un standartus tiem, kurus organizēs nākotnē. Ar šā likumprojekta ieceri tad arī sākās lielas jukas. Bija, gluži

mītne

pamatoti, domāts, ka jāizveido objektīva valdības iestāde, kas inspicētu un kontrolētu zooloģiskos dārzus un, vismaz līdz zināmai pakāpei, ari cilvēkus, kuri vēlas tādus nodibināt. Pārējo noteikumu vidū bija paredzēts, ka zooloģiskajiem dārziem jāiekārto uzskaite par visiem iegūtajiem, piedzimušajiem un bojā gājušajiem dzīvniekiem un ka šai informācijai jābūt attiecīgās valdības iestādes rīcībā. Kā jau varēja paredzēt, vairums tīri komerciālo zooloģisko dārzu vadītāju šādai iecerei nikni pretojās. Lai aizkavētu likumprojekta izskatīšanu parlamentā, viņi nodibināja opozīcijas organizāciju, ko nosauca par Zooloģisko dārzu asociāciju, un tajā ietilpa gandrīz visi safari parki. Šādas rīcības mērķis, protams, bija cenšanās nodibināt asociāciju, kurā ietilptu vairāk organizāciju nekā federācijā, lai asociācija varētu griezties pie valdības ar apgalvojumu, ka tā ir īstā visu zooloģisko iestāžu pārstāve. Tas, zināms, būtu asociācijai devis iespēju vai nu vispār atvairīt likumprojekta izskatīšanu, vai arī panākt, lai projektā nebūtu nekādu asu šķautņu, lai tas kļūtu par valdības sargātu aizsegu, kura patvērumā un ar kura palīdzību viss varētu turpināties tāpat kā līdz šim, turklāt atvairot jebkādu kritiku, pamatojoties uz tiesībām, ko asociācijai piešķirtu jaunais likums.

Federācija tomēr palika pie sava un uzstāja, lai likumprojekts pēc dažiem sīkiem grozījumiem paliktu, kāds bijis. Man personiski tas nepavisam nelikās pietiekami stingrs, bet sākumam būtu labi arī tā. Tomēr valdība, sastapusies ar divām organizācijām, kas šķietami nespēja vienoties par to, kādam šim likumprojektam jābūt un vai tas vispār nepieciešams, taisīja Zālamana spriedumu un izlēma apmēram šādi: «Vispirms nokārtojiet paši savas domstarpības, izlemiet, kāda valdības kontrole jums vajadzīga, un pēc tam iesniedziet projektu no jauna.» Pašlaik ledus mazliet sakustējies, tiek šis tas darīts, lai uzliktu vietējiem varas orgāniem par pienākumu zināmā mērā kontrolēt zooloģiskos dārzus. Tas būtu labāk nekā nekas, bet, ja jūs, teiksim, esat hercogs, lielākais zemes īpašnieks visā apkaimē un jums ienāk prātā pārvērst savu krāšņo īpašumu par safari parku, tad es gan gribētu redzēt tos ierēdnīšus, kuriem pietiktu drosmes pacelt balsi un apgalvot, ka jūs pret saviem savvaļas dzīvniekiem izturaties slikti, vai ar kaut kādiem aizliegumiem iejaukties jūsu rīcībā. Šāda nostādne stāvokli neuzlabo.

Kamēr mums vēl nav valdības aizsardzības, pareizākais ceļš, kā panākt uzlabojumus zooloģisko dārzu standartos, būs tas, ja apmeklētāji, ieradušies zooloģiskajā dārzā, sāks uzdot jautājumus un neuzmācīgā kārtā tomēr būs neatlaidīgi (allaž no jauna apjautāsies rakstveidā vai, ja nepieciešams, pa telefonu), līdz saņems atbildi, kas viņus apmierinās. (Ceru, ka šo metodi jūs izmantosiet ari, ierodoties Džersijā. Varat man ticēt, ka mums līdz pilnībai vēl tālu.) Iesakāmā aptauja attiecas uz visiem zooloģiskajiem dārziem, uz visām eksotisko dzīvnieku kolekcijām visā pasaulē. To var nosacīti sadalīt divās daļās: ko ievērot un ko jautāt.

Vispirms pavērojiet, kādā stāvoklī ir dzīvnieks (pagaidām nepievērsiet uzmanību krātiņam). Centieties saskatīt, vai dzīvniekam klājas labi, vai putniem ir biezs, spožs spalvojums, zīdītājiem gluds, mirdzošs matojums, rāpuļiem, abiniekiem un zivīm — veselīgs vizmojums. Taču galvenokārt mēģiniet ievērot, vai dzīvnieks jūtas brīvi, nesaspringti; nav iespējams, redzot dzīvnieku, to nepamanīt.

(Neaizmirstiet, ka tikko kolekcijai pievienoti dzīvnieki, tāpat arī veci vai slimi dzīvnieki, var izskatīties drausmīgi.)

Un tad apskatiet tuvāk krātiņu. Paturiet prātā, ka ļoti bieži tā lielumam nav nozīmes (izņemot gadījumus, ja tas ir pārlieku mazs), tādēļ neļaujiet sev apžilbināt acis ar plašumu vai arhitektonisku krāšņumu. Vai krātiņš attiecīgās sugas dzīvniekiem piemērots? Vai tas ir «apmēbe- lēts» — ar zariem, koku stumbriem, šūpolēm, mucām utt.? Vai dzīvniekiem atvēlēta kāda vietiņa, kur tie var paslēpties no publikas? Vai tiem iespējams nošķirties citam no cita?

(Sašutuma brīdī atcerieties, ka daudzi zooloģiskie dārzi naudas trūkuma dēļ izmanto turpat gadsimtu vecus krātiņus. Taču vienlaikus gribu pievērst jūsu uzmanību tam, ka citos zooloģiskajos dārzos uzbūvēti jauni, kas ir daudz sliktāki par pagājušā gadsimta krātiņiem.)

Un kā ar ūdens krājumu? Vai ūdens ir pietiekamā daudzumā un tīrs?

(Lūdzu, neaizmirstiet, ka daži dzīvnieki savus ēdiena traukus, baseinus un dīķus izmanto kā mazmājiņas, tā radot grūtības kopējiem. Citi ūdenskrātuvē mazgā barību vai peldas. Tomēr, ciešāk ielūkojoties, ir iespējams atšķirt netīru svaigu ūdeni no netīra ūdens, kas nav mainīts piecas dienas.)

Pārbaudiet tīrību. Tas nenozīmē, ka jāuztraucas, ja krātiņš nav iztīrīts tajā dienā. Vai tas izskatās tā, ka vispār tiktu kādreiz rūpīgi iztīrīts?

(Arī jūsu dzīvojamajā istabā pret vakaru redzams, ka esat tajā dzīvojuši, bet pamatos tā ir tīra; tāpat krātiņam jāizskatās tā, lai var redzēt, ka tajā dzīvo, bet ka tas tomēr tiek kopts. Nedrīkst par krātiņu rasties iespaids, ka slotu tas pēdējo reizi redzēļis Amerikas revolūcijas laikā.)

Un nu esam nonākuši pie jautājumiem. Ja jūs piederat pie tiem, kas pētī cilvēka dabu un dažādas izlocīšanās un aizbildināšanās variantus, līdz kādiem Homo sapiens spēj pazemoties, jūs piedzīvosiet patiesi jautrus brīžus.

Vispirms pavaicājiet, kāda mērķa labad šī dzīvnieku kolekcija eksistē.

(Mērķis var būt zinātniskā pētniecība, sugu saglabāšana, cilvēku audzināšana un izglītošana vai vienkārši izklaide. Protams, pareizi būtu, ja kolekcija pastāvētu visu šo uzdevumu dēļ, taču visbiežāk vienīgais mērķis ir tikai pēdējais no minētajiem.)

Pajautājiet, vai dzīvnieki tiek pētīti un, ja tas notiek, vai pētījumus publicē. Ja publicē, tad kur tas lasāms? Apvaicājieties par kartotēku un ierakstu kārtību. Jautājiet, vai kolekcijas dzīvniekus vaislo un, ja tas notiek, cik dzīvnieku gadā piedzimst, vai ir iegūta otrā, trešā, ceturtā paaudze. Vai šo informāciju publicē? Kur?

(Kāds ļoti labs un gudrs zooloģiskā dārza direktors man reiz sacīja: «Katrs muļķis, ja viņam laimējas, pratīs no dzīvnieku pāra Iegūt vienu pēcnācēju. Par sekmīgu vaislas darbu var runāt vienīgi tad, kad tas notiek regulāri un ir iegūta otrā un trešā paaudze.»)

Ja kolekcijā ir vienpatņi, pajautājiet, kādēļ tiem nav partnera. Varat arī apjautāties, vai vadība ir ar mieru aizdot savus vienpatņus citiem zooloģiskajiem dārziem vaislas nolūkos.

Pavaicājiet, cik dzīvnieku gada laikā nobeidzas. Vai par to iekārtota uzskaite, un vai rezultāti tiek publicēti? Vai dzīvniekiem izdara sekciju?

Ko kolekcijas vadītāji domā par sugu saglabāšanu un ko dara tās labā?

Kādus apdraudētus dzīvniekus šajā kolekcijā cenšas audzēt? Vai tie šeit ir pa pāriem vai veselām kolonijām?

(Nav nozīmes runāt par lielu ieguldījumu sugu saglabāšanā, ja kolekcijā ir tikai viens sugas pārstāvju pāris, kas gadā dod vienu pēcnācēju, kuru tūliņ izstāda apskatei.)

Kādi panākumi gūti apdraudēto dzīvnieku audzēšanā?

, Vai kolekcija var iztikt pati ar savu vaislas materiālu gan reto, gan bieži sastopamo savvaļas dzīvnieku vairošanā?

(Jebkura laba zooloģiskā dārza galvenais mērķis lr sasniegt tādu stāvokli, lai viss vaislas materiāls būtu uz vietas un nevajadzētu gūstīt jaunus savvaļas dzīvniekus.)

Kādas ir kolekcijas nākotnes ieceres sugu saglabāšanas darbā?

Kādas ir nākotnes ieceres izglītības darbā?

Kādas ir nākotnes iecerēs kolekcijā pārstāvētu sugu zinātniskā izpētē?

Kāds pētniecības darbs ir ieplānots?

Es nepavisam nedomāju, ka ikviena zooloģiskā dārza vadība jums spēs dot apmierinošu atbildi uz visiem šiem jautājumiem, nav arī nepieciešams standartus, pēc kuriem es jums ieteicu spriest, uzskatīt par obligātu mērauklu visur. Mana doma ir tāda: ikviena zooloģiskā dārza vadībai šie jautājumi jāuzdod arvien biežāk un arvien neatlaidīgāk, lai šie ļaudis beidzot būtu spiesti izkustēties no savas letarģijas, uzlabot standartus un nopietni padomāt par to, kas tad īsti ir viņu uzdevums.

Taču atgriezīsimies Džersijā. Mēs esam centušies šeit izveidot jauna tipa zooloģisko dārzu. Man šķiet, mums tas ir izdevies. Esam pieļāvuši daudz kļūdu un droši vien pieļausim vēl daudzas, jo darbs tikai sākas. Pirms dārza nodibināšanas man milzums cilvēku pareģoja milzums brīnumu, taču neviens no šiem pareģojumiem nav piepildījies.

Man centās iestāstīt, ka tik nomaļā vietā kā Džersijā es nekad negūšu atbalstu. Šās grāmatas rakstīšanas laikā mūsu trestam ir vairāk nekā 15 000 biedru visā pasaulē. Gadā mums ir pāri par 200 000 apmeklētāju, un to skaits ar katru gadu pieaug.

Man mēģināja iegalvot, ka neizbēgamās grūtības, kas saistītas ar reto un apdraudēto dzīvnieku turēšanu un ieaudzēšanu, esot ārkārtīgi lielas, daudzos gadījumos pat nepārvaramas. Kaut arī es nepavisam nedomāju apgalvot, ka savvaļas dzīvnieku ieaudzēšana ir vienkāršs darbs, tas tomēr ir iespējams, kā varam pierādīt ar iegūtajiem rezultātiem, kuri atbilstoši mūsu pasākuma apmēriem ir fenomenāli un kļūst ar katru gadu labāki.

Man sacīja, ka nebūšot iespējams turēt un eksponēt lielu skaitu vienas sugas dzīvnieku, jo publikai tas lik- šoties neinteresanti. Vienā no mūsu plašākajām ekspozīcijām ir seši aviāriji, kuros dzīvo vienīgi baltie ausfazāni. Turpat atrodas arī plašs stends, kurā izskaidrota mūsu veiksme šo putnu ieaudzēšanā un mūsu mērķis šai darbā. Un gala rezultāts — apmeklētājiem izskaidrojums ļoti patīk, un viņi ir sajūsmināti par mūsu pūliņiem. Neviens nav izrādījis ne mazāko neapmierinātību.

Man gribēja iegalvot, ka nekad neizdošoties atrast cilvēkus ar augstskolas izglītību, kuri būšot ar mieru «kalpot» zvēriem. Es tam neticēju; iegūt augstu izglītību nepavisam nenozīmē pacelties dievu kārtā. Puse mūsu darbinieku ir izglītoti un «kalpo» labprāt, jo ciešais kontakts ar dzīvniekiem un pētījumi uz vietas dod viņiem iespēju publicēt sava darba rezultātus mūsu gada pārskatā un citos zinātniskos izdevumos.

Pēdējais un droši vien svarīgākais arguments, ko vērsa pret mani dažādās variācijās, bija tas, ka manas idejas par apdraudēto sugu pārstāvju vairošanu nebrīvē esot vai nu veltīgas, vai nežēlīgas, vai bioloģiski aplamas. Taču tagad ir piepildījies tas, par ko esmu iestājies kopš sešpadsmit gadu vecuma: nebrīvē izaudzētu savvaļas dzīvnieku grupas tiek izsūtītas uz visām pasaules malām. Ne vienmēr dzīvnieki nokļūst vislabākajās rokās, taču darbs ir sākts. Pat vislielākā un arī viskonservatīvākā organizācija — Starptautiskā dabas un dabas resursu aizsardzības savienība —, gan ar zināmu piesardzību, tomēr piekrīt, ka vairošana nebrīvē palīdzēs paglābt daļu apdraudēto sugu.

Esam nākotnē ieplānojuši pārvērst savu trestu par tādu kā miniuniversitāti savvaļas dzīvnieku turēšanai un audzēšanai. Tūliņ jāpiebilst, ka mēs nedomājam par darbinieku apmācības programmu, kādu pašreiz ievieš dažos zooloģiskajos dārzos. Tas ir lielisks un ļoti nepieciešams darbs, taču mūsu iecere ir kaut kas pavisam cits, daudz komplicētāks, kas nav vienkāršoti reducējams līdz zooloģiskajiem dārziem un to uzturēšanai.

Ja man atļauts kritiski izteikties par sugu saglabāšanas darba nostādni (galvenokārt, runājot par stingri kontrolētu audzēšanas programmu), gribu norādīt uz nejēdzīgo un gluži nevajadzīgo plaisu, kas šķiet pastāvam starp tā sauktajiem praktiķiem un izglītotajiem speciālistiem. Plaisa ir dziļa un var nodarīt daudz ļauna. Vaina meklējama abās pusēs: praktiķi it kā bīstas no skolotajiem speciālistiem, droši vien viņus mulsina daudzie tituli; kvalificētajiem zinātniekiem, savukārt, ir nosliece domāt, ka praktiķis, kam nav speciālās izglītības, ir galīgs stulbenis.

Patiesība, kā parasts, meklējama kaut kur vidū starp šīm abām galējībām. Es pazīstu praktiķus, kuriem neuzticētu pat beigtu čihuahua, un izglītotus vīrus, kas, nolaidušies no zinātnes augstumiem, spēj identificēt dzīvnieku tikai tad, kad tas nekustīgs peld formalīnā. Pazīstu labu tiesu praktiķu, kas savu vērtīgo pieredzi prot paust vienīgi neartikulētos ņurdienos, tāpat kā pazīstu labu tiesu zinību vīru, kuri savu vērtīgo informāciju māk izteikt tikai garā divpadsmitzilbju vārdu savirknē jumā. Mums jāatrod kopīga valoda starp neandertālieša ņur- doņu un daudzzilbīgo vārdu plūdiem. Praktiķu un zinātnieku savstarpējā neuzticēšanās noved pie saskares trūkuma, kas var nodarīt ļoti lielu postu nopietnam kontrolētas dzīvnieku audzēšanas darbam.

Piemērus teiktajam var atrast daudzās vietās jebkurā Sarkanās grāmatas sējumā, ko publicējusi Starptautiskā dabas un dabas resursu aizsardzības savienība. Šajos lieliskajos izdevumos, kur uzskaitīti visas pasaules apdraudētie zīdītāji, putni un rāpuļi un sniegta informācija par to izplatību agrāk un tagad, ir nodaļas, kurās stāstīts par attiecīgās sugas pārstāvju skaitu nebrīvē un par vairošanās potenciālu gūsta apstākļos. Daudzās vietās aile par vairošanās potenciālu atstāta tukša, kas īstenībā nozīmē korektu un zinātnisku atzīšanos neziņā, bet daudzos gadījumos atzīmēts: «nav zināms, droši vien nepastāv» vai «nav zināms, jādomā, niecīgs». Labs piemērs ir servalu pasuga Felis serval constantina. Aili par vairošanās potenciālu nebrīvē ievada šādi vārdi: «Servali nebrīvē labprāt nevairojas, man zināmi tikai divi gadījumi.» Taču daudzi zooloģiskie dārzi audzē servalus, mums pašiem lidz šim reģistrēti 35 jaunpiedzimušie — vienai mātītei bijis trīspadsmit metienu, kopumā divdesmit deviņi mazuļi.

Sāda dezinformācija rodas no tā, ka zinātnieki nekonsultējas ar praktiķiem. Tuvāk painteresējoties, konstatēsim arī daudzus gadījumus, kad situācija ir gluži pretēja.

Otrs fakts, kas izraisa ne mazāk bažu, ir tas, ka dabas aizsardzībā sistemātiskas vaislas programmas tiešām kļūst arvien populārākas, ar tām aizvien biežāk sāk nodarboties ļoti izglītoti un kvalificēti cilvēki, no kuriem gandrīz nevienam nav praktiskas pieredzes.

Liekas, ka universitātē iegūtiem grādiem ir hipnotisks spēks. Tie, protams, ir vajadzīgi un derīgi, bet cilvēkam, kas patiesi grib nodoties programmētam vaislas darbam, bez tam jābūt spējīgam izmēzt krātiņu, stiept ūdens spaiņus un siena ķīpas, viņš nedrīkst baidīties netīrības un noguruma, viņam jāiepazīst īstais, dzīvais radījums, jo tas var būt ļoti atšķirīgs no grāmatā aprakstītā. Kā jau minēju, puse mūsu dārza darbinieku ir izglītoti speciālisti, bet vienlaikus viņi uzņēmušies dzīvnieku kopšanas smago darbu, kuram nododas tikpat dedzīgi kā pētniecībai.

Tresta nākotnes iecerēs ietilpst palielināt audzējamo sugu skaitu (protams, ievērojot mūsu ierobežoto platību), jo ir daudz dzīvnieku grupu, kuras mūsu kolekcijā nav reprezentētas, bet tomēr ietilpst mūsu darba jomā. Mums, piemēram, nav nepilnzobju (skudrulāču, bruņnešu utt.), nedz arī suņu dzimtas pārstāvju (suņu, lapsu utt.). Ceram nākotnē pievienot savai kolekcijai dažus no tiem. Ja tas izdosies, mūsu kolekcija tiešām būs visai plaša un kalpos diviem mērķiem; mēs kontrolētu vaislas grupu veidā varēsim pavairot apdraudētos dzīvniekus, kam vajadzīga palīdzība, un piedevām kolekcija dos arī iespēju cilvēkiem mācīties. Jau tagad ar radniecīgas organizācijas atbalstu Savienotajās Valstīs esam iekārtojuši barības pētniecības laboratoriju, kas, cerams, apgādās mūs nākotnē ar ļoti vērtīgu informāciju; otrs dāsns ziedojums palīdz mums celt veterinārslimnīcu ar rentgena un secēšanas iekārtu, kā ari piemērotām telpām, kur novietot dzīvniekus atveseļošanās stadijā.

Studijām mums būs nepieciešamas vēl dažas laboratorijas, kur strādāt tiklab studentiem, kā zinātniekiem, kuri mūs apmeklēs, līdz ar piemērotām telpām, kur viņiem dzīvot, lekciju zāli, nelielu kinostudiju un skaņu ierakstu laboratoriju. Kad tas viss būs pabeigts (vienīgi līdzekļu trūkuma dēļ nevaram sākt to darīt tūliņ), tresta galvenā mītne tiešām būs kompleksa faunas aizsardzības laboratorija ne tikai ar apdraudēto sugu vaislas kolonijām, bet ari ar iespējām pētīt šos dzīvniekus no visiem bioloģiskajiem aspektiem un — kas ir pats galvenais — apmācīt kvalificētu personālu, kā zinātniski pavairot dzīvniekus nebrīves apstākļos jebkurā pasaules malā, kur rodas šāda nepieciešamība.

Izraudzīti studenti varēs ierasties pie mums un praksē

Naktsdzīvnieku mītne

apgūt intensīvu kursu. Pirmkārt, strādājot visās kolekcijas sekcijās, viņi iegūs zināšanas par daudzām sugām — gan par zīdītājiem un putniem, gan par rāpuļiem. Pēc tam, atgriezušies savā pusē, viņi varēs nodoties tām sugām, kuras īpaši nepieciešams saglabāt. Starplaikā viņi varēs kārtot gan mutvārdu, gan rakstveida pārbaudījumus. Mājās atgriezušies, studenti saņems pastāvīgu palīdzību un padomus no tresta un tā personāla, viņi varēs savukārt palīdzēt savas zemes valdībai un dabas aizsardzības organizācijām ierīkot savvaļas dzīvnieku vaislas centrus visur, kur par šiem projektiem interesēsies.

Mērķis ir ne tikai iemācīt, kā apgūstama zooloģisko dārzu vadīšana, bet gan iemācīt visu par savvaļas dzīvnieku sugām tajās nozarēs, kurās mēs specializējamies: kā izveidot spēcīgas vaislas grupas ar perspektīvu šādi iegūtos dzīvniekus nākotnē izlaist brīvībā apgabalos, kur suga izmirusi, vai pastiprināt panīkušas savvaļas dzīvnieku populācijas. Šāds darbs prasīs lielu piepūli, rūpību un, galvenais, neatlaidību. Jācer, protams, ka šie studenti saņems atbalstu no savas zemes valdības vai dabas aizsardzības organizācijām. Tā trests varētu kļūt par kaut ko ļoti nepieciešamu, proti, par sava veida universitāti, kur cilvēki apgūst zināšanas savvaļas dzīvnieku vairošanā un turēšanā, lai pēc tam palīdzētu veidot dabas aizsardzības grupas visās pasaules malās.

Tādas ir mūsu nākotnes ieceres. Es pats un cilvēki, ar kuriem kopā strādāju, uzskatām, ka šie uzdevumi ir neatliekami, nozīmīgi un, galvenais, konstruktīvi. Mēs ceram, ka arī jūs, šo grāmatu izlasījis, domāsiet tāpat. Un, ja piekrītat tam visam, vai nevēlaties kļūt par mūsu tresta locekli? Dalības maksa gadā nav liela. Mēs apzināti to nepaaugstinām, jo balstāmies uz principu, ka 15 000 biedru ar nelielu dalības maksu organizācijai ir stabilāks balsts nekā 5000 biedru, kas maksā lielu dalības naudu. Jūs jebkuru brīdi varat ierasties pie mums, lai redzētu, kā jūsu nauda tiek izmantota, un tiklab mēs, kā dzīvnieki allaž priecāsimies jūs redzēt. Burvīgā un ekscentriskā, košā un eksotiskā, apbrīnojamā, majestātiskā, cienījamā mazākuma vārdā (kas neprot ne lasīt, ne rakstīt, ne balsot, ne izgudrot nervus paralizējošas gāzes) aicinu jūs piebiedroties mūsu pulkam. Sīkāk visu uzzināsiet, ja atrakstīsiet mums:

The Wildlife Preservation Trust International

Les Augres Manor

Trinity

Jersey

Channel lslands.

SATURS

NOENKUROTAIS ŠĶIRSTS

TOC \o "1-3" \h \z Ievads 5

Pirmā nodaļa. ŠĶIRSTA NOLAIŠANA … 7

Otrā nodaļa. APZELTĪTAIS KRĀTIŅŠ …. 21

Trešā nodaļa. SAREŽĢĪTĀ ĒDIENKARTE … 50

Ceturtā nodaļa. PĀRIS AIZ PĀRA …. 67

Piektā nodaļa. TEIKSMAS, FAKTI, KARTOTĒKAS 93 Sestā_ nodaļa. TABLETES, MIKSTŪRAS UN CITAS

ZĀLES 114

Septītā nodaļa. NOENKUROTAIS ŠĶIRSTS . . 126

[1] dzīves prieks. (Franču vai.) — Tulk.

[2] eksistences jēga. (Franču vai.) — Tulk.

[2] Florensa Naitingeila (1820—1910) — angļu žēlsirdīgā māsa un

sabiedriskā darbiniece. — Tulk.

Content

DARELS DŽERALDS NOENKUROTAIS ŠĶIRSTS

DŽERALDS DARELS NOENKUROTAIS ŠĶIRSTS

IEVADS

PIRMĀ NODALA ŠĶIRSTA NOLAIŠANA

OTRA NODAĻA APZELTĪTAIS KRĀTIŅŠ

TREŠA NODAĻA SAREŽĢĪTA ĒDIENKARTE

ceturtā nodaļa paris aiz para

piektā nodaļa teiksmas, fakti, kartotēkas

sestā nodaļa tabletes, mikstūras un citas zāles

septītā nodaļa noenkurotais šķirsts

SATURS